**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 20 Μαΐου 2025, ημέρα Τρίτη και ώρα 09.15΄, στην Αίθουσα **Γερουσίας** του Μεγάρου της Βουλής,συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία του Προεδρεύοντος αυτής, κ. Στυλιανού Πέτσα, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Ανάπτυξης «Βιώσιμη ανάπτυξη, παραγωγικός μετασχηματισμός της ελληνικής οικονομίας – Τροποποίηση διατάξεων του αναπτυξιακού νόμου 4887/2022 Αναπτυξιακός Νόμος – Ελλάδα Ισχυρή Ανάπτυξη – και λοιπές διατάξεις».

Στη συνεδρίαση παρέστησαν, ο Υπουργός Ανάπτυξης, κ. Παναγιώτης Θεοδωρικάκος, ο Υφυπουργός Ανάπτυξης, κ. Λάζαρος Τσαβδαρίδης, καθώς και αρμόδιοι υπηρεσιακοί παράγοντες.

Ο Προεδρεύοντας της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αθανασίου Χαράλαμπος, Αλεξοπούλου Χριστίνα, Ανδριανός Ιωάννης, Αντωνίου Μαρία, Αραμπατζή Φωτεινή, Βασιλειάδης Βασίλειος (Λάκης), Βλάχος Γεώργιος, Γιόγιακας Βασίλειος, Γιώργος Ιωάννης, Ζεμπίλης Αθανάσιος, Καλογερόπουλος Δημήτριος, Καππάτος Παναγής, Καράογλου Θεόδωρος, Καρασμάνης Γεώργιος, Κεδίκογλου Συμεών (Σίμος), Κόνσολας Εμμανουήλ (Μάνος), Κυριάκης Σπυρίδων, Λαζαρίδης Μακάριος, Λεονταρίδης Θεόφιλος, Μαρκόπουλος Δημήτριος, Παναγιωτόπουλος Νικόλαος, Παπαδόπουλος Μιχαήλ (Μιχάλης), Παπακώστα – Παλιούρα Αικατερίνη (Κατερίνα), Παπάς Θεοφάνης (Φάνης), Πέτσας Στυλιανός, Σενετάκης Μάξιμος, Σιμόπουλος Ευστράτιος (Στράτος), Σκρέκας Κωνσταντίνος, Σούκουλη – Βιλιάλη Μαρία – Ελένη (Μαριλένα), Σταϊκούρας Χρήστος, Στύλιος Γεώργιος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Νικητιάδης Γεώργιος, Νικολαΐδης Αναστάσιος (Τάσος), Παρασύρης Φραγκίσκος (Φρέντυ), Χνάρης Εμμανουήλ, Χριστοδουλάκης Εμμανουήλ (Μανώλης), Βέττα Καλλιόπη, Ζαμπάρας Μιλτιάδης (Μίλτος), Κόκκαλης Βασίλειος, Μαμουλάκης Χαράλαμπος (Χάρης), Μεϊκόπουλος Αλέξανδρος, Παππάς Νικόλαος, Κομνηνάκα Μαρία, Κτενά Αφροδίτη, Παπαναστάσης Νικόλαος, Στολτίδης Λεωνίδας, Βιλιάρδος Βασίλειος, Χήτας Κωνσταντίνος, Ζεϊμπέκ Χουσεΐν, Τσακαλώτος Ευκλείδης, Βρεττός Νικόλαος, Δελβερούδης Κομνηνός, Καζαμίας Αλέξανδρος, Κεφαλά Γεωργία (Τζώρτζια), Κόντης Ιωάννης, Αυλωνίτης Αλέξανδρος - Χρήστος, Δημητροκάλλης Ιωάννης, Κυριαζίδης Δημήτριος, Μανούσος Γεώργιος, Παπαϊωάννου Αρετή, Πούλου Παναγιού (Γιώτα), Τζάκρη Θεοδώρα και Χουρδάκης Μιχαήλ.

**ΣΤΥΛΙΑΝΟΣ ΠΕΤΣΑΣ (Προεδρεύων της Επιτροπής):** Κυρίες και κύριοι συνάδελφοι, καλημέρα σας.

Αρχίζει η συνεδρίαση της Διαρκούς Επιτροπής Παραγωγής και Εμπορίου με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Ανάπτυξης «Βιώσιμη ανάπτυξη, παραγωγικός μετασχηματισμός της ελληνικής οικονομίας – Τροποποίηση διατάξεων του αναπτυξιακού νόμου 4887/2022 Αναπτυξιακός Νόμος – Ελλάδα Ισχυρή Ανάπτυξη – και λοιπές διατάξεις».

Στη συνεδρίαση παρίσταται Υπουργός Ανάπτυξης, κ. Παναγιώτης Θεοδωρικάκος, ο Υφυπουργός Ανάπτυξης, κ. Λάζαρος Τσαβδαρίδης και η Γενική Γραμματέα, κυρία Σιαράπη.

Ως προς τον προγραμματισμό των επόμενων συνεδριάσεων, η πρόταση του Προεδρείου είναι να συνεχίσουμε την επεξεργασία και εξέταση του σχεδίου νόμου αύριο, Τετάρτη 21 Μαΐου και ώρα 12:00΄, με την ακρόαση των εξωκοινοβουλευτικών προσώπων, την Πέμπτη 22 Μαΐου και ώρα 10:00΄ με την κατ’ άρθρον συζήτηση και την Τετάρτη 28 Μαΐου και ώρα 13:00΄με την τελευταία συνεδρίαση που θα διατεθεί για τη β’ ανάγνωση.

Στο σημείο αυτό, θα ήθελα οι Εισηγητές και οι Ειδικοί Αγορητές να προτείνουν τους φορείς που θα κληθούν στην αυριανή Επιτροπή.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Ανάπτυξης):** Κύριε Πρόεδρε, μπορώ να πάρω τον λόγο;

**ΣΤΥΛΙΑΝΟΣ ΠΕΤΣΑΣ (Προεδρεύων της Επιτροπής):** Παρακαλώ κύριε Υπουργέ. Έχετε τον λόγο.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Ανάπτυξης):** Η συμφωνία που είχε γίνει ήταν ότι, για τον προγραμματισμό των 3 συνεδριάσεις είμαστε σύμφωνοι, αλλά είχε ειπωθεί για την τέταρτη συνεδρίαση να γίνει τη Δευτέρα, στη 1 το μεσημέρι, προκειμένου η Ολομέλεια να συζητήσει το νομοσχέδιο αυτό την επόμενη Τρίτη στις 27 του μήνα. Δεν έχει κανένα νόημα να πάει τόσο πίσω στον προγραμματισμό. Αλλά, έτσι είχαμε συμφωνήσει κιόλας. Δεν ξέρω από πού προέκυψε η συνεδρίαση για την Τετάρτη.

*(Ομιλίες εκτός μικροφώνου)*

**ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Κύριε Πρόεδρε, επί της διαδικασίας.

**ΣΤΥΛΙΑΝΟΣ ΠΕΤΣΑΣ (Προεδρεύων της Επιτροπής):** Παρακαλώ κύριε Καζαμία.

**ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Αυτό που είπε ο Υπουργός, για το ότι έχουμε συμφωνήσει πότε θα πάει το νομοσχέδιο στην Ολομέλεια, είναι υπονόμευση των διαδικασιών της Βουλής. Δεν μπορεί ο Υπουργός να συμφωνεί πότε θα πάει το νομοσχέδιο στην Ολομέλεια. Αυτό είναι ζήτημα της Διάσκεψης των Προέδρων, η οποία θα συνεδριάσει αύριο. Άρα, δεν μπορεί να προκαταλαμβάνουμε τι θα κάνει η Διάσκεψη των Προέδρων αύριο με πρόταση του Υπουργού. Το ότι γίνεται έτσι παρασκηνιακά, είναι ενάντια στις διαδικασίες της Βουλής.

Τώρα, αν γίνεται ή δεν γίνεται, αυτό δεν το γνωρίζω, ο κ. Βιλιάρδος λέει ότι πάντα έτσι γίνεται. Ενδεχομένως δεν πρέπει να γίνεται και αφού τώρα το ακούμε και δημόσια, λέω ότι δεν πρέπει να γίνεται. Δεν υπάρχει καμία πρόβλεψη ο Υπουργός να προκαταλαμβάνει τι θα αποφασίσει το Προεδρείο, η Διάσκεψη των Προέδρων δηλαδή, της Βουλής. Είναι δύο διακριτές εξουσίες και δεν πρέπει να συγχέονται. Είναι θέμα δημοκρατίας αυτό.

**ΣΤΥΛΙΑΝΟΣ ΠΕΤΣΑΣ (Προεδρεύων της Επιτροπής):** Κύριε Καζαμία, επιφυλάσσομαι, όπως είπα, να συνεννοηθούμε εσωτερικά και θα τοποθετηθούμε στην πορεία γι’ αυτό.

Θα ήθελα, σε αυτό το σημείο, να προχωρήσουν οι Εισηγητές και οι Ειδικοί Αγορητές και να προτείνουν τους φορείς που θα κληθούν στην αυριανή συνεδρίαση. Οι προτάσεις για τους φορείς παρακαλώ να κατατεθούν και γραπτώς στη Γραμματεία, ώστε να καταρτιστεί ο σχετικός κατάλογος, ο οποίος θα αναγνωστεί στη συνέχεια.

Παρακαλώ, κ. Βασιλειάδη, έχετε τον λόγο.

**ΒΑΣΙΛΕΙΟΣ (ΛΑΚΗΣ) ΒΑΣΙΛΕΙΑΔΗΣ (Εισηγητής της Πλειοψηφίας):** Καλημέρα κι από εμένα. Η πρότασή μας είναι να κληθεί ο ΣΕΒ, ο Σύνδεσμος Βιομηχανιών Ελλάδος, ο ΣΕΒΕ, το ΕΒΕΑ, η Ελληνική Ένωση Τραπεζών, ο ΣΕΤΕ, η Εθνική Συνομοσπονδία Ατόμων με Αναπηρία, το Δίκτυο Συνδέσμων Βιοτεχνιών και Βιομηχανιών, το ΤΕΕ, η ΕΦΕΠΑΕ, η ΕΒΕΠ, ο Σύνδεσμος Βιομηχανίας Τροφίμων, η Κεντρική Ένωση Επιμελητηρίων Ελλάδας, ο ΣΕΣΜΑ και το Οικονομικό Επιμελητήριο Ελλάδας.

**ΣΤΥΛΙΑΝΟΣ ΠΕΤΣΑΣ (Προεδρεύων της Επιτροπής):** Ευχαριστώ τον Εισηγητή της Πλειοψηφίας.

Τον λόγο έχει ο Εισηγητής της Μειοψηφίας, κ. Νικητιάδης.

**ΓΕΩΡΓΙΟΣ ΝΙΚΗΤΙΑΔΗΣ (Εισηγητής της Μειοψηφίας):** Ευχαριστώ.

Τους έχουμε καταθέσει και εγγράφως. Είναι ο Σύνδεσμος Επιχειρήσεων Βιομηχανιών (ΣΕΒ), η ΓΣΕΒΕΕ, η Ελληνική Συνομοσπονδία Εμπορίου και Επιχειρηματικότητας, ο Σύνδεσμος Ελληνικών Τουριστικών Επιχειρήσεων (ΣΕΤΕ), η Τράπεζα της Ελλάδος, η Ένωση Ελληνικών Τραπεζών, ο Σύνδεσμος Επιχειρήσεων Πληροφορικής και Επικοινωνιών Ελλάδας (ΣΕΠΕ), η Ελληνική Ένωση Νεοφυών Επιχειρήσεων, το Εθνικό Κέντρο Έρευνας και Τεχνολογικής Ανάπτυξης, το Ξενοδοχειακό Επιμελητήριο, το Ινστιτούτο του Συνδέσμου Ελληνικών Τουριστικών Επιχειρήσεων, η Πανελλήνια Ομοσπονδία Ξενοδόχων, η Εθνική Ένωση Αγροτικών Συνεταιρισμών, ο Πανελλήνιος Σύνδεσμος Εξαγωγέων, η Ένωση Κονσερβοποιών Ελλάδος, η Ένωση Περιφερειών Ελλάδος, η Κεντρική Ένωση Δήμων Ελλάδος, ο Σύνδεσμος Εξαγωγέων Βορείου Ελλάδος, ο Σύνδεσμος Βιομηχανιών Αττικής-Πειραιώς, το Οικονομικό Επιμελητήριο Ελλάδος, η Ανώτατη Συνομοσπονδία Πολυτέκνων Ελλάδος, το Επαγγελματικό Επιμελητήριο Αθηνών, η Ομοσπονδία Συλλόγων Υπουργείου Ανάπτυξης, η Εθνική Συνομοσπονδία Ατόμων με Αναπηρία και η Ομοσπονδία Κατασκευαστών και Οικοδομικών Επιχειρήσεων Ελλάδος.

**ΣΤΥΛΙΑΝΟΣ ΠΕΤΣΑΣ (Προεδρεύων της Επιτροπής):** Ευχαριστούμε κύριε Νικητιάδη.

Τον λόγο έχει ο Ειδικός Αγορητής του ΣΥΡΙΖΑ, κύριος Κόκκαλης.

**ΒΑΣΙΛΕΙΟΣ ΚΟΚΚΑΛΗΣ (Ειδικός Αγορητής της Κ.Ο «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ»):** Κύριε Πρόεδρε, έχουμε δώσει και εγγράφως τις προτάσεις μας. Εν συντομία τις ανακοινώνω, ΣΕΒ, Σύνδεσμος Εξαγωγέων Βορείου Ελλάδος, Ελληνική Παραγωγή Συμβούλιο Βιομηχανιών για την Ανάπτυξη, Συνομοσπονδία Επιχειρηματιών Τουριστικών Καταλυμάτων Ελλάδος, Σύνδεσμος Ελληνικών Τουριστικών Επιχειρήσεων, Κεντρική Ένωση Επιμελητηρίων Ελλάδος, Εμπορικό και Βιομηχανικό Επιμελητήριο Θεσσαλονίκης, Ινστιτούτο Μικρών Επιχειρήσεων της ΕΣΕΕ, Ελληνική Συνομοσπονδία Εμπορίου, ΤΕΕ, Εμπορικό και Βιομηχανικό Επιμελητήριο Αθηνών, Σύνδεσμος Εταιρειών Συμβούλων Μάνατζμεντ Ελλάδος, Σύνδεσμος των εν Ελλάδι Τουριστικών και Ταξιδιωτικών Γραφείων, η Ομοσπονδία Ελληνικών Συνδέσμων Νέων Επιχειρηματιών. Πολύ σημαντικός ο ΚοινΣΕπ Δίκτυο Κοινωνικών Συνεταιριστικών Επιχειρήσεων, κύριε Υπουργέ, η Ένωση Περιφερειών Ελλάδος και προσθέτουμε και την ΕΘΕΑΣ την Εθνική Ένωση Αγροτικών Συνεταιρισμών.

Ευχαριστώ.

**ΣΤΥΛΙΑΝΟΣ ΠΕΤΣΑΣ (Προεδρεύων της Επιτροπής):** Ευχαριστούμε κύριε Κόκκαλη.

Τον λόγο έχει η Ειδική Αγορήτρια του ΚΚΕ, κυρία Κτενά.

**ΑΦΡΟΔΙΤΗ ΚΤΕΝΑ (Ειδική Αγορήτρια της Κ.Ο «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»):** Δεν θα καταθέσουμε πρόταση.

**ΣΤΥΛΙΑΝΟΣ ΠΕΤΣΑΣ (Προεδρεύων της Επιτροπής):** Ευχαριστούμε κυρία Κτενά.

Τον λόγο έχει ο Ειδικός Αγορητής της Ελληνικής Λύσης, κ. Βιλιάρδος.

**ΝΙΚΟΛΑΟΣ ΒΙΛΙΑΡΔΟΣ (Ειδικός Αγορητής της Κ.Ο «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ»):** Ευχαριστώ πολύ. Η πρότασή μας είναι για την Επιτροπή Κεφαλαιαγοράς, το Οικονομικό Επιμελητήριο, το Επαγγελματικό Επιμελητήριο, την Ελληνική Αναπτυξιακή Τράπεζα, τη ΓΣΕΒΕ, την Ένωση Εισηγμένων Εταιρειών και τον Σύνδεσμο Μελών Χρηματιστηρίου Αθηνών.

Ευχαριστώ.

**ΣΤΥΛΙΑΝΟΣ ΠΕΤΣΑΣ (Προεδρεύων της Επιτροπής):** Ευχαριστούμε τον κ. Βιλιάρδο.

Δεν βλέπω τον κύριο Τσακαλώτο στην Αίθουσα, εκ μέρους της Νέας Αριστεράς. Θα ανακοινώσει την πρότασή του μόλις προσέλθει.

Τον λόγο έχει ο Ειδικός Αγορητής της Νίκη, κ. Βρεττός.

**ΝΙΚΟΛΑΟΣ ΒΡΕΤΤΟΣ (Ειδικός Αγορητής της Κ.Ο «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ – «ΝΙΚΗ»):** Καλημέρα ακούστηκαν πάρα πολλοί φορείς. Εμάς μας ενδιαφέρει να ακούσουμε τη γνώμη του Συμβουλίου Βιομηχανιών για την Ανάπτυξη και του Επαγγελματικού Επιμελητηρίου Αθηνών.

Ευχαριστώ.

**ΣΤΥΛΙΑΝΟΣ ΠΕΤΣΑΣ (Προεδρεύων της Επιτροπής):** Ευχαριστούμε κύριε Βρεττέ.

Τον λόγο έχει ο Ειδικός Αγορητής της Πλεύση Ελευθερίας, κ. Καζαμίας.

**ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΣΤΑΝΤΟΠΟΥΛΟΥ»):** Ευχαριστώ κύριε Πρόεδρε. Προτείνουμε το Ινστιτούτο Μικρομεσαίων Επιχειρήσεων ΙΜΕ ΓΣΕΒΕΕ, την WWF Ελλάς, τον Αγροτικό Συνεταιρισμό ο Ενιπέας, την Εθνική Συνομοσπονδία Ατόμων με Αναπηρία, τον Σύλλογο Υπαλλήλων Αποκεντρωμένης Διοίκησης Ηπείρου Δυτικής Μακεδονίας, το Επιμελητήριο Μαγνησίας και την Πανελλήνια Ομοσπονδία Εργαζομένων στον Επισιτισμό Τουρισμό.

**ΣΤΥΛΙΑΝΟΣ ΠΕΤΣΑΣ (Προεδρεύων της Επιτροπής):** Ευχαριστούμε κύριε Καζαμία.

Τον λόγο έχει ο Ειδικός Αγορητής από τους Σπαρτιάτες, ο κ. Κόντης.

**ΙΩΑΝΝΗΣ ΚΟΝΤΗΣ (Ειδικός Αγορητής της Κ.Ο «ΣΠΑΡΤΙΑΤΕΣ»):** Ευχαριστώ κύριε Πρόεδρε. Έχω εγγράφως τους φορείς, αλλά δεν θα καταθέσω πρόταση διότι έχουν ανακοινωθεί ήδη από τους συναδέλφους των Κοινοβουλευτικών Ομάδων και είναι το ίδιο.

**ΣΤΥΛΙΑΝΟΣ ΠΕΤΣΑΣ (Προεδρεύων της Επιτροπής):** Ευχαριστούμε τον κύριο Κόντη. Θα ήθελα να ρωτήσω σε αυτό το σημείο τον Υπουργό, κ. Θεοδωρικάκο, εάν θα κάνει τοποθέτηση στην έναρξη ή στη λήξη της συνεδρίασης;

Κύριε Υπουργέ;

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Ανάπτυξης):** Θα τοποθετηθώ στη λήξη και όχι στην έναρξη, κύριε Πρόεδρε.

**ΣΤΥΛΙΑΝΟΣ ΠΕΤΣΑΣ (Προεδρεύων της Επιτροπής):** Ευχαριστώ. Εισερχόμαστε τώρα στον κύκλο των τοποθετήσεων των Εισηγητών και των Ειδικών Αγορητών. Όποιος άλλος συνάδελφος επιθυμεί να λάβει τον λόγο, παρακαλώ να ενημερώσει τη Γραμματεία της Επιτροπής.

Τον λόγο έχει ο Εισηγητής της Πλειοψηφίας, κύριος Βασιλειάδης για 15 λεπτά.

**ΒΑΣΙΛΕΙΟΣ (ΛΑΚΗΣ) ΒΑΣΙΛΕΙΑΔΗΣ (Εισηγητής της Πλειοψηφίας):** Ευχαριστώ κύριε Πρόεδρε.

Αγαπητές και αγαπητοί συνάδελφοι, έχω τη χαρά σήμερα να Εισηγούμαι από την πλευρά της Συμπολίτευσης το σχέδιο νόμου του Υπουργείου Ανάπτυξης με τίτλο «Βιώσιμη Ανάπτυξη, Παραγωγικός Μετασχηματισμός της Ελληνικής Οικονομίας, Τροποποίηση Διατάξεων του Αναπτυξιακού Νόμου 4887/2022 Αναπτυξιακός Νόμος, Ελλάδα Ισχυρή Ανάπτυξη και λοιπές διατάξεις». Πρόκειται για το σχέδιο νόμου που θα εκσυγχρονίσει τον Αναπτυξιακό Νόμο λαμβάνοντας υπόψη τις σύγχρονες προκλήσεις του διεθνούς περιβάλλοντος αλλά και την εξέλιξη της ίδιας της ελληνικής οικονομίας. Σε ένα διεθνές οικονομικό περιβάλλον που συνεχώς αλλάζει, εξελίσσεται και μετουσιώνεται, οφείλουμε να εναρμονίζουμε την κοινωνία μας και την οικονομία μας σύμφωνα με τα νέα δεδομένα.

Η βιώσιμη ανάπτυξη έχει κριθεί ως ένας από τους κυριότερους στόχους για την καλύτερη δυνατή συμβίωση της οικονομικής ευημερίας με την προστασία του περιβάλλοντος, της ζωής αλλά και την πρόληψη της κλιματικής αλλαγής. Οι 17 στόχοι του ΟΗΕ για το 2030 έχουν αποτελέσει για όλη αυτή τη τελευταία δεκαετία έναν Οδικό Χάρτη για την προσαρμογή των κρατών στις νέες συνθήκες και προκλήσεις της σύγχρονης οικονομικής ανάπτυξης. Όσα κράτη προσπαθούν να ακολουθήσουν τους στόχους της βιώσιμης ανάπτυξης ουσιαστικά επενδύουν σε μία μεγαλύτερη κοινωνική ισότητα, σε βιώσιμες πόλεις και κοινότητες, σε αξιοπρεπή εργασία σε συνάρτηση με την οικονομική ανάπτυξη, σε καλύτερη υγεία και ευημερία αλλά και σε καλύτερη βιομηχανία με έμφαση στην καινοτομία και τις υποδομές.

Ο απώτερος στόχος του εν λόγω σχεδίου νόμου, είναι να αναμορφώσει το πεδίο της αναπτυξιακής πολιτικής, δίνοντας έμφαση στον παραγωγικό μετασχηματισμό της ελληνικής οικονομίας με γνώμονα τη βιώσιμη ανάπτυξη. Είναι γεγονός πως η Κυβέρνηση της Νέας Δημοκρατίας και του Κυριάκου Μητσοτάκη έχει επιδιώξει όλα αυτά τα χρόνια με συστηματικό τρόπο, με πολιτική μέθοδο και συνέπεια, να μεταμορφώσει τη χώρα σε ένα σύγχρονο ευρωπαϊκό κράτος και να προσελκύσει επενδύσεις από το εξωτερικό, με κύριο στόχο την επίτευξη μιας λειτουργικής οικονομίας, αυτόνομης -όσο το δυνατόν γίνεται- και θωρακισμένης από τις διεθνείς αναταράξεις. Αυτοί οι στόχοι δεν γίνεται να επιτευχθούν εάν δεν υπάρχει ένα σύγχρονο και αποτελεσματικό θεσμικό πλαίσιο το οποίο να εμπνέει σταθερότητα και σιγουριά στις διεθνείς αλλά και στις εσωτερικές αγορές, ώστε να επιτρέψει να καλλιεργηθεί το κλίμα εμπιστοσύνης στην ελληνική οικονομία. Θεωρώ λοιπόν πως το σχέδιο νόμου το οποίο εισέρχεται σήμερα για συζήτηση θα φέρει αυτές τις αλλαγές, αναμορφώνοντας ορισμένα σημεία του αναπτυξιακού νόμου, με γνώμονα τις σύγχρονες απαιτήσεις του επενδυτικού και διεθνούς οικονομικού περιβάλλοντος, δημιουργώντας ένα θετικό επενδυτικό κλίμα για τα επόμενα χρόνια.

Η βασική φιλοσοφία του υπό συζήτηση σχεδίου νόμου, είναι να διαμορφώσει ένα νέο παραγωγικό μοντέλο, πράγμα που αποτελεί αναγκαιότητα για την ελληνική κοινωνία και ιδιαίτερα για τους νέους ανθρώπους. Προς αυτή την κατεύθυνση επιδιώκει να συμβάλλει στον παραγωγικό μετασχηματισμό της ελληνικής οικονομίας, μειώνοντας παράλληλα το υψηλό έλλειμμα του εμπορικού ισοζυγίου και δημιουργώντας μία στέρεη βάση για τη βιομηχανία και την αξιοποίηση του πρωτογενούς τομέα. Ιδιαίτερη βαρύτητα δίνεται στην Περιφέρεια και ειδικά στις παραμεθόριες περιοχές και σε Νομούς που βρίσκονται κάτω από το μέσο όρο του εθνικού εισοδήματος. Με τα κίνητρα που δίνονται στην τοπική επιχειρηματικότητα επιδιώκεται η μείωση της εσωτερικής και εξωτερικής μετανάστευσης των νέων και ως εκ τούτου η αντιμετώπιση της μείωσης των πληθυσμών της Περιφέρειας.

Πιο αναλυτικά, σκοπός του σχεδίου νόμου είναι να δημιουργήσει αποτελεσματικές και αποδοτικές διαδικασίες αξιολόγησης και ελέγχου για την υλοποίηση επενδυτικών σχεδίων με άμεσο στόχο την προσέλκυση επενδύσεων. Ταυτόχρονα, επιχειρείται η παράταση της προθεσμίας θεώρησης των αδειών τεχνικών και επαγγελματικών δραστηριοτήτων και η ταχεία πληρωμή χωρίς παρακρατήσεις των ενισχύσεων, που καταβάλλονται στο πλαίσιο της χρηματοδοτούμενης δράσης, για την ενίσχυση των επιχειρήσεων στην περιφερειακή ενότητα Μαγνησίας και Τρικάλων, για την αντιμετώπιση των επιπτώσεων της κακοκαιρίας Daniel.

Οι μακροπρόθεσμες στόχοι του σχεδίου νόμου, αφορούν την αύξηση του Ακαθάριστου Εγχώριου Προϊόντος και της απασχόλησης από τις επιδόσεις και αποδόσεις των νέων επενδύσεων και συναφών εξαγωγών, καθώς επίσης και την ολοκλήρωση της διαδικασίας εξυγίανσης και μεταβίβασης των περιουσιακών στοιχείων στις νέες εταιρείες που αποτελεί μια κρίσιμη διαδικασία για τη ναυπηγική βιομηχανία της χώρας και την οικονομία.

Το σχέδιο νόμου χωρίζεται σε 6 μέρη.

Στα Μέρη Α΄ έως Ε΄, αναδιαμορφώνεται το νομικό πλαίσιο του αναπτυξιακού νόμου 4887/2022 και επιδιώκονται, η ενίσχυση επενδύσεων μέσω δημιουργίας νέων και κατάργησης υφιστάμενων καθεστώτων ενίσχυσης, η απλοποίηση διαδικασιών, η εισαγωγή νέων κινήτρων, όπως η ταχεία αδειοδότηση και η αναμόρφωση των συλλογικών οργάνων.

Στο Μέρος ΣΤ, περιλαμβάνονται ειδικές ρυθμίσεις για την άμεση ενίσχυση πληγεισών περιοχών από την κακοκαιρία Daniel, ρυθμίσεις για την επέκταση προθεσμιών για επαγγελματικές άδειες, καθώς και ρυθμίσεις για τη διευκόλυνση διαδικασίας εξυγίανσης της εταιρείας με επωνυμία Ναυπηγικές και Βιομηχανικές Επιχειρήσεις Ελευσίνας ΑΕ.

Το σχέδιο νόμου τροποποιεί σημαντικά άρθρα του προηγούμενου Αναπτυξιακού Νόμου, αντικαθιστώντας, ενώπιον σας ή εισάγοντας νέα καθεστώτα ενίσχυσης και καθιστώντας το πλαίσιο πιο ευέλικτο, διαφανές και προσαρμοσμένο στις νέες ανάγκες της αγοράς και της περιφέρειας. Οι αλλαγές που επιφέρει το σχέδιο νόμου με τις προτεινόμενες αυτές διατάξεις, αφορούν είτε σε τροποποιήσεις διατάξεων νόμων, είτε σε νέους κανόνες δικαίου για τους οποίους δεν υφίσταται νομοθετική ρύθμιση.

Συγκεκριμένα, προτείνονται 22 βασικές αλλαγές. Η πρώτη αφορά, όπως έχει ειπωθεί, τη θέσπιση νέων καθεστώτων ενίσχυσης και τη κατάργηση υφιστάμενων. Αναλυτικότερα, δημιουργούνται 3 νέα καθεστώτα, το καθεστώς σύγχρονες τεχνολογίες, το καθεστώς κοινωνικής επιχειρηματικότητας και χειροτεχνίας και το καθεστώς περιοχών ειδικής ενίσχυσης. Παράλληλα, συγχωνεύονται 2 υφιστάμενα, το καθεστώς ψηφιακός και τεχνολογικός μετασχηματισμός επιχειρήσεων και το καθεστώς έρευνα και εφαρμοσμένη καινοτομία, που μετατρέπονται σε καθεστώς σύγχρονες τεχνολογίες. Το καθεστώς νέο επιχειρείν μετατρέπεται σε καθεστώς κοινωνικής επιχειρηματικότητας και χειροτεχνίας, ενώ εντάσσονται περιοχές που ανήκουν στις Ζώνες Απολιγνιτοποίησης, όπως οι Περιφερειακές Ενότητες Κοζάνης και Φλώρινας και ο Δήμος Μεγαλόπολης της Περιφερειακής Ενότητας Αρκαδίας. Επιπλέον, θεσπίζονται νέα κίνητρα ταχείας αδειοδότησης σε συγκεκριμένα καθεστώτα, δηλαδή, της ταχείας αδειοδότησης για τα καθεστώτα, καθεστώς περιοχών ειδικής ενίσχυσης και το καθεστώς μεγάλες επενδύσεις.

Ταυτόχρονα, προβλέπεται η παροχή δανείων με την εγγύηση και την ενίσχυση του Ελληνικού Δημοσίου από το Ταμείο Development Law Financial Instrument Guarantee Fund, ή εναλλακτικά από το άλλο ενισχυόμενο χρηματοδοτικό εργαλείο της Ελληνικής Αναπτυξιακής Τράπεζας για τις μικρομεσαίες επιχειρήσεις και για τα επενδυτικά σχέδια υπό συγκεκριμένες προϋποθέσεις. Προβλέπεται ο καθορισμός ανώτατου συνολικού ποσού ενισχύσεων ανά υποβαλλόμενο επενδυτικό σχέδιο έως του ποσού των 20 εκατομμυρίων ευρώ για μεμονωμένες επιχειρήσεις και έως του ποσού των 50 εκατομμυρίων ευρώ για το σύνολο των συνεργαζόμενων ή συνδεδεμένων επιχειρήσεων με την επιφύλαξη των περιορισμών του άρθρου 4 του ΓΑΚ. Επιπλέον, προβλέπεται το ποσό των 50 χιλιάδων ευρώ ως ελάχιστο ύψος επενδυτικών σχεδίων για τις πολύ μικρές επιχειρήσεις που θα ενταχθούν στο νέο καθεστώς ενίσχυσης, καθεστώς κοινωνικής επιχειρηματικότητας και χειροτεχνίας, καθορίζεται ο φορέας υποδοχής με την προκήρυξη καθεστώτος ενίσχυσης σύμφωνα με τους εκάστοτε στόχους της προκήρυξης. Δίνεται η δυνατότητα σε κάθε φορέα να υποβάλει αίτηση υπαγωγής του ιδίου επενδυτικού σχεδίου σε πέραν του ενός καθεστώτος ενίσχυσης εφόσον πληρούνται οι σχετικές προϋποθέσεις. Η αξιολόγηση των επενδυτικών σχεδίων για όλα τα καθεστώτα θα υλοποιείται συγκριτικά.

Επιπλέον, προβλέπεται πιστοποίηση κατόπιν τακτικού ελέγχου μετά από αίτηση του φορέα του επενδυτικού σχεδίου της υλοποίησης και το ποσοστό 25% του φυσικού και οικονομικού αντικειμένου της επένδυσης. Δίνεται η υποβολή μεταβολών που αφορούν το πρόσωπο του φορέα επένδυσης μέχρι την έκδοση της απόφασης ολοκλήρωσης. Παρέχεται η δυνατότητα εξέτασης αιτημάτων τροποποίησης και κατά το στάδιο πιστοποίησης του 25% της επένδυσης. Καθορίζεται ο μέγιστος χρόνος υλοποίησης του επενδυτικού σχεδίου, ενώ παρέχεται και η δυνατότητα παράτασης της προθεσμίας ολοκλήρωσης του επενδυτικού σχεδίου άπαξ έως 2 έτη κατ’ ανώτατο όριο, συμπεριλαμβανομένων τυχόν οριζόντιων εκ του νόμου παρατάσεων. Υπάρχει η πρόβλεψη δυνατότητας χρήσης ωφέλειας φορολογικής απαλλαγής κατ’ έτος στο 1/2 του συνολικού εγκεκριμένου ποσού της φορολογικής απαλλαγής σε περίπτωση πιστοποίησης υλοποίησης του 50% ή του 65% του κόστους του επενδυτικού σχεδίου. Υπάρχει πρόβλεψη για απένταξη, δηλαδή, την ανάκληση απόφασης υπαγωγής όσων επενδυτικών σχεδίων η υλοποίηση δεν έχει ξεκινήσει εντός 24 μηνών από τη δημοσίευση της περίληψης της απόφασης υπαγωγής και δεν έχει υλοποιηθεί το 10% του επιλέξιμου κόστους της επένδυσης.

Προβλέπονται συγκεκριμένες χρονικές περίοδοι προκήρυξης για κάθε καθεστώς και συγκεκριμένα το πρώτο και το τρίτο τρίμηνο κάθε έτους. Η εν λόγω πρόβλεψη θα είναι εφαρμοστέα από 01/01/2026. Προστίθενται στις επιλέξιμες δαπάνες, εκτός των περιφερειακών ενισχύσεων σε όλα τα επιμέρους καθεστώτα ενίσχυσης πλην του καθεστώτος σύγχρονες τεχνολογίες, οι δαπάνες για διασφάλιση της προσβασιμότητας στα άτομα με αναπηρία. Σημειώνεται, ότι το πληροφοριακό σύστημα θα είναι πλήρως προσβάσιμο στα άτομα με αναπηρία.

Παράλληλα, υπάρχει πρόβλεψη για μη επιστροφή του παράβολου, καθώς και για μη υποβολή παράβολου για τις αιτήσεις του καθεστώτος ενίσχυσης κοινωνική επιχειρηματικότητα και χειροτεχνία. Υπάρχει πρόβλεψη για επιστροφή ενίσχυσης προσαυξημένης κατά ποσοστό 10% κατόπιν ανάκλησης της απόφασης υπαγωγής για τη περίπτωση υποβολής ψευδών ή παραπλανητικών στοιχείων ή αποσιώπηση στοιχείων, η γνώση των οποίων θα οδηγούσε στον αποκλεισμό της υπαγωγής του επενδυτικού σχεδίου ή θα οδηγούσε στο να υπαχθεί με όρους διαφορετικούς ή σε μη πιστοποίηση της ολοκλήρωσης.

Ορίζεται, επίσης, η Γενική Διεύθυνση Αναπτυξιακών Νόμων και άμεσων ξένων επενδύσεων της Γενικής Γραμματείας Ιδιωτικών Επενδύσεων του Υπουργείου Ανάπτυξης ως ενδιάμεσος φορέας διαχείρισης σε εφαρμογή του θεσμικού πλαισίου του Προγράμματος ΕΣΠΑ 2021-2027, σε περίπτωση που οι πόροι προέρχονται από διαρθρωτικά ταμεία.

Επιπλέον, προβλέπεται η κατανομή των ποσών μεταξύ των αρμόδιων φορέων υποδοχής με γνώμονα τη δίκαιη και αναλογική κατανομή τους κατά Περιφέρεια, με στόχο τη μείωση κοινωνικών και περιφερειακών ανισοτήτων. Υπάρχει πρόβλεψη σε όλα τα καθεστώτα για χορήγηση και επιχορήγηση στις μεσαίες επιχειρήσεις.

Τέλος, υπάρχει πρόβλεψη μεγαλύτερης προθεσμίας και συγκεκριμένα 30 ημερών, αντί 15, από την ημερομηνία υποβολής της ένστασης για έκδοση απόφασης επιτροπών ενστάσεων.

Κλείνοντας, κύριε Πρόεδρε, τη σύντομη παρουσίαση του υπό συζήτηση σχεδίου νόμου θα ήθελα να τονίσω τη σημασία που έχει η συγκεκριμένη μεταρρυθμιστική προσπάθεια τη δεδομένη στιγμή για το ελληνικό οικονομικό περιβάλλον. Θεωρώ χρέος όλων μας να εξετάσουμε τις επόμενες μέρες προσεκτικά τις αλλαγές που θα φέρει, να σταχυολογήσουμε και να ελέγξουμε τα θετικά στοιχεία αλλά και να ακούσουμε τις προτάσεις των φορέων, ώστε να καταφέρουμε να εξάγουμε μία ουσιαστική, θα έλεγα και αποτελεσματική μεταρρύθμιση που θα ενισχύσει την αναπτυξιακή πορεία της ελληνικής οικονομίας και θα μεγιστοποιήσει τα κέρδη για το ελληνικό κράτος.

Ευχαριστώ πολύ.

**ΣΤΥΛΙΑΝΟΣ ΠΕΤΣΑΣ (Προεδρεύων της Επιτροπής):** Ευχαριστούμε πολύ κύριε Βασιλειάδη.

Πριν δώσω τον λόγο στον επόμενο ομιλητή, θέλω να καλέσω τον Ειδικό Αγορητή της Νέας Αριστεράς, κ. Τσακαλώτο να προτείνει τους φορείς που επιθυμεί να κληθούν στην αυριανή συνεδρίαση.

**ΕΥΚΛΕΙΔΗΣ ΤΣΑΚΑΛΩΤΟΣ (Ειδικός Αγορητής της Κ.Ο. «**[**ΝΕΑ ΑΡΙΣΤΕΡΑ**](https://www.hellenicparliament.gr/Vouleftes/Ana-Koinovouleftiki-Omada/?partyId=0b777858-2776-4707-b253-b0d000a45f34)**»):** Ευχαριστώ, κύριε Πρόεδρε.

Προτείνουμε την Κεντρική Ένωση Επιμελητηρίων, το Τεχνικό Επιμελητήριο, το Οικονομικό Επιμελητήριο, το Εμπορικό και Βιομηχανικό Επιμελητήριο Αθηνών, την Εθνική Ένωση Αγροτικών Συνεταιρισμών, τη ΓΣΕΒΕΕ, την Ελληνική Συνομοσπονδία Εμπορίου και Επιχειρηματικότητας, την Ένωση Περιφερειών Ελλάδας, το Εθνικό Συμβούλιο Έρευνας Τεχνολογίας και Καινοτομίας, την Ομοσπονδία Ελληνικών Συνδέσμων Νέων Επιχειρηματιών, το Δίκτυο ΚοινΣΕπ, την GREENPEACE και την WWF.

**ΣΤΥΛΙΑΝΟΣ ΠΕΤΣΑΣ (Προεδρεύων της Επιτροπής):** Ευχαριστούμε, τον κ. Τσακαλώτο.

Με την ανοχή του Ειδικού Εισηγητή της Μειοψηφίας, του κυρίου Νικητιάδη, θα δώσουμε τον λόγο στον Ειδικό Αγορητή του ΣΥΡΙΖΑ, κ. Κόκκαλη, επειδή πρέπει να φύγει λόγω ανειλημμένης υποχρέωσης .

Παρακαλώ, έχετε τον λόγο κύριε Κόκκαλη.

**ΒΑΣΙΛΕΙΟΣ ΚΟΚΚΑΛΗΣ (Ειδικός Αγορητής της Κ.Ο. «ΣΥ.ΡΙΖ.Α.-ΠΡΟΟΔΕΥΤΙΚΗ ΣΥΜΜΑΧΙΑ»):** Κύριε Υπουργέ, έρχεται ένα νομοσχέδιο με τίτλο «Βιώσιμη ανάπτυξη, παραγωγικός μετασχηματισμός της ελληνικής οικονομίας – Τροποποίηση διατάξεων του Αναπτυξιακού Νόμου 4887/2022 Αναπτυξιακός Νόμος – Ελλάδα Ισχυρή Ανάπτυξη – και λοιπές διατάξεις».

Κατ’ αρχήν μιλάμε για νομοθέτημα το οποίο αφορά το παραγωγικό μοντέλο της χώρας που είναι πάντα κρίσιμο και πάρα πολύ σημαντικό. Να το ξεκαθαρίσουμε. Γι’ αυτό και με ιδιαίτερη προσοχή θα σταθούμε σε όλα τα άρθρα και στην κατ’ άρθρον συζήτηση και την κριτική που θα κάνουμε, πάντα καλόπιστη, επαναλαμβάνω αφορά το παραγωγικό μοντέλο. Ουσιαστικά όμως τι είναι; Είναι μία τροποποίηση, άλλως, δηλαδή διαφορετικά, ακύρωση του προηγούμενου νομοθετήματος, του δικού σας. Οφείλατε να κάνετε μια αυτοκριτική. Τι πήγε λάθος σε αυτόν το νόμο του 2022, τι πήγε στραβά ώστε να το αλλάξετε. Εμμέσως το κάνετε.

Θέλω λίγο να θυμίσω τι προέβλεπε ο νόμος του 2022 με τίτλο «Ισχυρή Ανάπτυξη». Τότε, είχαν θεσπιστεί 13 καθεστώτα ενίσχυσης με θεματική στόχευση με την Κυβέρνηση, τότε, να υποστηρίζει ότι εισάγει μια καινοτομία. Πρόκειται για τα εξής 13 καθεστώτα, το 2022 με τον τίτλο «Ισχυρή Ανάπτυξη για την Ελλάδα», 1. Ψηφιακός και τεχνολογικός μετασχηματισμός των επιχειρήσεων. 2. Πράσινη μετάβαση. 3. Νέο επιχειρείν. 4. Καθεστώς διοίκησης αναπτυξιακής μετάβασης. 5. Έρευνα και εφαρμοσμένη καινοτομία. 6. Αγροδιατροφή πρωτογενής παραγωγή, μεταποίηση. 7. Εφοδιαστική αλυσίδα. 8. Επιχειρηματική εξωστρέφεια. 9. Ενίσχυση τουριστικών επενδύσεων. 10. Εναλλακτικές μορφές τουρισμού. 11. Μεγάλες επενδύσεις 12. Ευρωπαϊκές αλυσίδες αξίας και 13. Επιχειρηματικότητα 360ο.

Τότε, ασκήσαμε κριτική διότι είχαμε αντιληφθεί ότι ο Αναπτυξιακός Νόμος 4887/2022 θα έφερνε δυσχέρεια, αν όχι αποκλεισμό, από τις ενισχύσεις των πολύ μικρών και μικρομεσαίων επιχειρήσεων. Και καταθέσαμε συγκεκριμένες προτάσεις. Παράλληλα, είχαμε αντιληφθεί ότι με το σχεδιασμό, τότε, της κυβέρνησης θα ήταν αδύνατο να προκηρύσσονται σε ετήσιο κύκλο όλα τα καθεστώτα και βεβαίως, ότι υποκρύπτονταν η διοχέτευση των ενισχύσεων στις μεγάλες επιχειρήσεις, ειδικά αν ληφθεί υπόψη ότι μόνο σε 1 από τα 13 καθεστώτα, αυτό του «Νέο Επιχειρείν», δικαιούχοι ήταν οι πολύ μικρές και μικρές επιχειρήσεις.

Ενδεικτικό -και αξίζει να το θυμηθούμε- είναι τι είχε πει ο τότε Υπουργός Ανάπτυξης, κ. Γεωργιάδης, στις 19 Ιανουαρίου 2022, εδώ στη Βουλή, στη συνεδρίαση της Διαρκούς Επιτροπής Παραγωγής και Εμπορίου. Έλεγε, «Θα κριθούμε εμείς τώρα, εάν θα μπορέσουμε, μέχρι τέλος του χρόνου, να ενεργοποιήσουμε τα δεκατρία καθεστώτα». Μέχρι τέλους του χρόνου, δηλαδή 13 Ιανουαρίου του 2022, εάν θα ενεργοποιήσουμε τα 13 καθεστώτα. Επίσης, τότε, ο κ. Γεωργιάδης έλεγε, «Εγώ, σας λέω, ότι δεσμεύομαι στη Βουλή των Ελλήνων, ότι μέχρι το τέλος αυτού του χρόνου, θα έχουν ενεργοποιηθεί και τα δεκατρία καθεστώτα… Σας διαβεβαιώ ότι θα έχουμε την ευκαιρία να μιλήσουμε και στην Ολομέλεια. Γιατί θα την κάνει καλύτερη;». Γιατί θα κάνει καλύτερη τη ζωή των Ελλήνων. «γιατί θα επιταχύνει τις διαδικασίες εντάξεως των έργων στον νέο Αναπτυξιακό Νόμο, θα είναι πιο γρήγορο και άρα, περισσότεροι άνθρωποι θα επενδύσουν τα χρήματά τους. Άρα, περισσότεροι άνθρωποι θα βρουν δουλειά από τις επενδύσεις των πρώτων και άρα, περισσότερο θα κινηθεί η ελληνική οικονομία». Στο ίδιο μήκος κύματος είχε κινηθεί και ο Εισηγητής, τότε, της Πλειοψηφίας, όπως και ο Αναπληρωτής Υπουργός, ο κ. Παπαθανάσης.

Τότε μας κατηγορήσατε για κινδυνολογία, για καταστροφολογία. Μας λέγατε, γιατί δεν ψηφίζετε αυτό το νομοσχέδιο με τον τίτλο, «Ισχυρή ανάπτυξη»; Όσα είχαμε εκφράσει τότε, δυστυχώς μας επιβεβαίωσαν γιατί, μέχρι και σήμερα, έχουν προκηρυχτεί μόνο 4 από τα 13 καθεστώτα ενισχύσεων. Πιο συγκεκριμένα, έχει προκηρυχθεί, πρώτον, η Μεταποίηση Εφοδιαστική Αλυσίδα, δεύτερον, η Ενίσχυση Τουριστικών Επενδύσεων, τρίτον, η Αγροδιατροφή, η πρωτογενής παραγωγή και μεταποίηση αγροτικών προϊόντων που ακόμα, ειρήσθω εν παρόδω, είναι στην αξιολόγηση από το 2022 και τέταρτον, η Επιχειρηματικότητα 360ο. Ο δε συνολικός Προϋπολογισμός των καθεστώτων για τα έτη 2022, 2023 ανέρχεται σε 900 εκατομμύρια ευρώ.

Με το κατατεθέν σχέδιο νόμου του Υπουργείου Ανάπτυξης, αφού απεδείχθη πλέον η αποτυχία του νόμου το 2022, έρχεστε -και φέρνετε ένα νέο νομοσχέδιο με τίτλο, «Βιώσιμη ανάπτυξη»- και επί της ουσίας τροποποιείτε, αλλάζετε τον ίδιο τον νόμο τον οποίο είχατε ψηφίσει, τον νόμο 4887/2022.Τι προβλέπει το κατατεθέν νομοσχέδιο; Συνοπτικά, με το κατατεθέν νομοσχέδιο καταργούνται 4 από τα 13 καθεστώτα του νόμου του 2022 και πιο συγκεκριμένα, ο ψηφιακός και τεχνολογικός μετασχηματισμός των επιχειρήσεων, το νέο επιχειρείν, το καθεστώς της δίκαιης αναπτυξιακής μετάβασης, η έρευνα και εφαρμοσμένη καινοτομία, ενώ θεσπίζονται 3 νέα καθεστώτα. Ποια; Οι σύγχρονες τεχνολογίες, το καθεστώς κοινωνικής επιχειρηματικότητας και χειροτεχνίας και το καθεστώς περιοχών ειδικής ενίσχυσης. Έτσι, ο Αναπτυξιακός Νόμος περιλαμβάνει 12 καθεστώτα ενίσχυσης. Παράλληλα, θεσπίζεται νέο κίνητρο ταχείας αδειοδότησης σε συγκεκριμένα καθεστώτα. Τα καθεστώτα προκηρύσσονται άπαξ ετησίως με απόφαση του Υπουργού Ανάπτυξης. Η διατήρηση της φιλοσοφίας του αρχικού σχεδιασμού του ν.4887/2022, δηλαδή των πολλών καθεστώτων, ειδικά αν ληφθεί υπόψη ότι προκηρύχθηκαν μόλις 4 καθεστώτα από τα 13 και έχοντας εκδοθεί οριστικά αποτελέσματα για μόνο 2 εξ αυτών, εγείρει εκ νέου, κύριε Υπουργέ, τους ίδιους προβληματισμούς που είχαμε εκφράσει και το 2022. Διότι, επαναλαμβάνω, ένας Αναπτυξιακός Νόμος αξίζει ιδιαίτερης προσοχής, γιατί αφορά την ανάπτυξη και το παραγωγικό μοντέλο της χώρας μας. Συνεπώς, εγείρει τους ίδιους προβληματισμούς και αμφιβολίες που είχαμε εκφράσει και τότε χωρίς διάθεση κινδυνολογίας ή καταστροφολογίας. Δυστυχώς, επιβεβαιωθήκαμε.

Στην Αιτιολογική Έκθεση αναφέρεται, ότι με την αναμόρφωση προς ενίσχυση του νόμου που προτείνει, επιδιώκει την ταχύτερη και αποτελεσματικότερη διεκπεραίωση των διαδικασιών ενίσχυσης, καθώς κρίνεται ότι η ταχύτητα ολοκλήρωσης των επενδύσεων αποτελεί βασικό πυλώνα για την ουσιαστική στήριξη της κοινωνίας και την επίτευξη των στόχων. Τα ίδια σχεδόν ακριβώς, είναι καταγεγραμμένο και στα πρακτικά, έλεγε και ο προκάτοχός σας. Παράλληλα, στην Αιτιολογική Έκθεση αναφέρεται ότι οι νέες συνθήκες της ελληνικής οικονομίας καθιστούν αναγκαία την τροποποίηση του ν. 4887/2022. Εδώ, αξίζει να μας πείτε ποιες είναι οι νέες συνθήκες συγκριτικά με το 2022 και καλό θα ήταν να έχουμε και μια έκθεση αντικτύπου. Γίνεται γενική αναφορά στους μακροπρόθεσμους στόχους σε αύξηση του ΑΕΠ και της απασχόλησης οφειλόμενη στις επιδόσεις και αποδόσεις των νέων επενδύσεων και των συναφών εξαγωγών και όχι ειδική συγκεκριμένα αναφορά στους επιδιωκόμενους στόχους, όπως με τον ν.4887/2022.

Κίνητρα. Τα προβλεπόμενα είδη ενισχύσεων, σύμφωνα με τον νόμο του 2022, ως ισχύ είναι τα εξής. Φορολογική απαλλαγή, επιχορήγηση, επιδότηση χρηματοδοτικής μίσθωσης, επιδότηση του κόστους στις δημιουργούμενες θέσεις απασχόλησης, χρηματοδότηση επιχειρηματικού κινδύνου, αλλά και της ταχείας αδειοδότησης, μόνο όμως για τα καθεστώτα της Δίκαιης Αναπτυξιακής Μετάβασης και των μεγάλων επενδύσεων, όπως αυτή προβλέπεται στο άρθρο 9 του ν.4864/2021. Τώρα και με δεδομένο ότι προτείνεται η κατάργηση του καθεστώτος της Δίκαιης Αναπτυξιακής Μετάβασης και η σύσταση των καθεστώτων Περιοχών Ειδικής Ενίσχυσης, το κίνητρο ταχείας αδειοδότησης παρέχεται εκτός από τις μεγάλες επενδύσεις και στο νέο αυτό καθεστώς. Αυτό που προστίθεται είναι το κίνητρο της παροχής δανείων με εγγύηση ή ενίσχυση του Ελληνικού Δημοσίου για επενδυτικά σχέδια του καθεστώτος μεγάλων επενδύσεων, πρώτον για μικρομεσαίες επιχειρήσεις, «Για μικρομεσαίες και μεγάλες επιχειρήσεις δύνανται να υποβάλλουν αίτηση δανειοδότησης από την Ευρωπαϊκή Τράπεζα Επενδύσεων προκειμένου να λάβουν δάνεια με την εγγύηση του Ελληνικού Δημοσίου». Εδώ πρέπει να σημειώσουμε ότι στο καθεστώς «μεγάλες επενδύσεις» υπάγονται επενδυτικά σχέδια των οποίων ο προϋπολογισμός του συνόλου των επιλέξιμων δαπανών υπερβαίνει το ποσό των 15 εκατομμυρίων ευρώ. Εκτιμάται ότι το συγκεκριμένο κίνητρο θα κατευθυνθεί, όπως είναι λογικό και φυσιολογικό, στις μεγάλες μόνο επιχειρήσεις. Επίσης, αυξάνεται το ανώτατο όριο του συνολικού ποσού ενίσχυσης ανά υποβαλλόμενο επενδυτικό σχέδιο από 10 σε 20 εκατομμύρια ευρώ και από 30 σε 50 εκατομμύρια ευρώ σε περίπτωση συνεργαζόμενων ή συνδεδεμένων επιχειρήσεων. Η αύξηση των ορίων υποκρύπτει τη διοχέτευση των ενισχύσεων σε μεγαλύτερες επιχειρήσεις και σταδιακά στη μείωση του αριθμού των ενισχυόμενων επιχειρήσεων, καθώς δεν θα επαρκεί ο προϋπολογισμός.

Διαδικασία υπαγωγής. Για την υποβολή της αίτησης θα πρέπει να καταβάλλεται ένα παράβολο κατ’ ελάχιστον 300 ευρώ. Οι αιτήσεις υποβάλλονται στη Γενική Διεύθυνση Αναπτυξιακών Νόμων. Καταργείται η πρόβλεψη υποχρεωτικού ελέγχου από ορκωτό λογιστή και μπορούν να υποβληθούν περισσότερες της μίας αιτήσεις υπαγωγής σε περισσότερα επενδυτικά σχέδια.

Η αξιολόγηση. Οι αξιολογητές καθορίζονται από την προκήρυξη αξιολόγησης εντός 100 αντί 45 ημερών που ισχύει σήμερα και ορκωτό ελεγκτή από το Μητρώο Ορκωτών Λογιστών. Η αναφορά στη συγκριτική και άμεση αξιολόγηση καταργείται. Συγκεκριμένα στην Αιτιολογική Έκθεση αναφέρεται, για να θεμελιώσει αυτή την κατάργηση, «Προκειμένου να γίνεται ενίσχυση των επενδυτικών σχεδίων αξιοκρατικά θεσπίζεται η ουσιαστική και αντικειμενική αξιολόγησή τους με τη βαθμολόγηση με συγκριτικά κριτήρια και συντελεστές βαρύτητας ενώ καταργείται το κριτήριο της χρονικής προτεραιότητας». Τώρα προβλέπεται αξιολόγηση, κατάρτιση προσωρινού πίνακα αποτελεσμάτων αξιολόγησης, ενστάσεις ενώπιον της Επιτροπής Ενστάσεων εντός 10 ημερών από την ανάρτηση του προσωρινού πίνακα. Οι δε, δείκτες βαθμολόγησης καθορίζονται στην απόφαση προκήρυξη ενώ ο Υπουργός εκδίδει οδηγό αξιολόγησης με τις μεθόδους ελέγχου των προϋποθέσεων και εντός 30 ημερών από την έκδοση οριστικού πίνακα ο φορέας του επενδυτικού σχεδίου υποβάλλει δικαιολογητικά. Τέλος, ο έλεγχος των επενδυτικών σχεδίων προβλέπει διοικητικό έλεγχο, επιτόπιο έλεγχο, έκτακτο έλεγχο και τακτικό έλεγχο.

Κύριε Υπουργέ, το είπαμε και πριν, ουσιαστικά τροποποιείτε τον νόμο του 2022, συνεπώς κάτι πήγε λάθος. Όχι κάτι, αρκετά πράγματα πήγαν λάθος με αυτό τον συγκεκριμένο νόμο και καλό είναι να κάνουμε την αυτοκριτική μας γιατί διαφορετικά δεν θα μπορέσει να βελτιωθεί η ζωή των συμπολιτών μας, αλλά και η ανάπτυξη της χώρας μας για ένα νέο παραγωγικό μοντέλο.

Σας ευχαριστώ πολύ.

**ΣΤΥΛΙΑΝΟΣ (ΣΤΕΛΙΟΣ) ΠΕΤΣΑΣ (Προεδρεύων της Επιτροπής):** Ευχαριστούμε πολύ, τον κύριο Κόκκαλη και καλούμε στο βήμα τον Εισηγητή της Μειοψηφίας, κ. Γεώργιο Νικητιάδη, για 15 λεπτά.

Παρακαλώ, έχετε τον λόγο.

**ΓΕΩΡΓΙΟΣ ΝΙΚΗΤΙΑΔΗΣ (Εισηγητής της Μειοψηφίας):** Ευχαριστώ, κύριε Πρόεδρε.

Κυρίες και κύριοι συνάδελφοι, κύριε Υπουργέ, εισάγεται σήμερα προς συζήτηση στην Επιτροπή μας το νομοσχέδιο του Υπουργείου Ανάπτυξης που αφορά την τροποποίηση του υφιστάμενου νόμου 4887/2022 το οποίο, στην ουσία, επέχει θέση Νέου Αναπτυξιακού Νόμου της Κυβέρνησής σας. Ενός νόμου που τόσο εσείς προσωπικώς και ο προκάτοχός σας όσο και ο ίδιος ο Πρωθυπουργός έχουν εξαγγείλει ως τον μοχλό, το όχημα που θα φέρει την αλλαγή στο παραγωγικό μοντέλο ή πρότυπο της χώρας μας. Χρησιμοποιώ τη λέξη «πρότυπο» που είναι ελληνική λέξη και μου αρέσει να επιμένω σε ελληνικές λέξεις.

Σε ό,τι αφορά την ανάγκη ενός νέου παραγωγικού προτύπου θα συμφωνήσουμε, αν και επί της ουσίας δεν πρόκειται για αλλαγή του παραγωγικού προτύπου πρόκειται για υιοθέτηση ενός προτύπου καθότι έχουμε ένα παραγωγικό πρότυπο ή μοντέλο όπως ο περισσότερος κόσμος το αναφέρει. Εμείς στο ΠΑΣΟΚ πιστεύουμε ότι επιτέλους η χώρα πρέπει να αποκτήσει ένα παραγωγικό πρότυπο.

Συνεπώς, το ζητούμενο είναι αν και κατά πόσο το νομοσχέδιο του οποίου η συζήτηση ξεκινά σήμερα στην Επιτροπή, πληροί τις προϋποθέσεις για να αποτελέσει το όχημα για ένα νέο παραγωγικό πρότυπο ή αν απλώς καλούμεθα να τοποθετηθούμε σε ένα νομοσχέδιο που ούτε κατά διάνοια δεν προσεγγίζει το μέγα ζητούμενο που όπως προείπαμε, και εμείς στο ΠΑΣΟΚ πιστεύουμε βαθιά, είναι να αποκτήσει η χώρα ένα παραγωγικό πρότυπο ή μοντέλο που θα οδηγήσει επιτέλους στον παραγωγικό μετασχηματισμό της.

Ωστόσο, κύριε Υπουργέ, για να μη θεωρηθεί ότι διακατεχόμαστε από κάποια αντιπολιτευτική προκατάληψη και προκειμένου να διευκολύνουμε τη συζήτηση που θα ακολουθήσει και τις επόμενες μέρες στις συνεδριάσεις στην Επιτροπή αλλά και στην Ολομέλεια, διατηρούμε επί της αρχής τις επιφυλάξεις μας αλλά σας δίνουμε τη δυνατότητα να μας βοηθήσετε να προβληματιστούμε για αυτές τις επιφυλάξεις μας, εφόσον μας δώσετε ικανοποιητικές απαντήσεις και εξηγήσεις σε ερωτήματα και θέματα που «γεννήθηκαν» σε εμάς κατά την ανάγνωση του νομοσχεδίου.

Τις ερωτήσεις και τα θέματα αυτά που θα περιγράψω ευθύς αμέσως θα σας καταθέσουμε από σήμερα και εγγράφως, κύριε Υπουργέ, για να έχετε την ευκαιρία, το χρόνο, τη δυνατότητα κατά τις τοποθετήσεις σας ή εδώ στις συνεδριάσεις των Επιτροπών ή στην Ολομέλεια να μας διαφωτίσετε μήπως ενδεχομένως αντιληφθούμε τη φιλοσοφία και μήπως προβληματιστούμε για τις επιφυλάξεις που διατηρούμε. Σε κάθε περίπτωση βέβαια, φοβόμαστε ότι «καλλιεργούμε» φρούδες ελπίδες, έχουμε διαφορετική φιλοσοφία για το παραγωγικό πρότυπο της χώρας. Ας ελπίσουμε όμως να ακούσουμε κάποιες απαντήσεις ικανοποιητικές από εσάς.

Προχωράω, λοιπόν, στα ερωτήματα που επαναλαμβάνω θα καταθέσω εγγράφως. Ερώτημα πρώτο, κύριε Υπουργέ. Εδώ και 3 χρόνια ψηφίσατε τον υπάρχων, τον ισχύοντα Αναπτυξιακό Νόμο 4887/2022. Παρά τη θέση του σε ισχύ, παρά το μεγάλο ενδιαφέρον για επενδυτικά σχέδια που εκδηλώθηκε -τότε ο κ. Γεωργιάδης είχε πανηγυρίσει- παρά τις αιτήσεις και τα βιώσιμα επενδυτικά σχέδια που υποβλήθηκαν μέχρι σήμερα, τρία χρόνια μετά δεν έχει εκταμιευτεί ούτε ένα ευρώ κυρίες και κύριοι συνάδελφοι. Ουδείς έχει λάβει οποιαδήποτε ενίσχυση από τον Αναπτυξιακό Νόμο που έφερε η ΝΔ. Έχετε κάποια εξήγηση γι’ αυτό; Αναζητήσατε την αιτία; Ούτε ένα ευρώ; Σε ολόκληρο τον κόσμο, δεν υπάρχει αναπτυξιακός νόμος που λειτουργεί επί 3 χρόνια και δεν έχει εκταμιεύσει ούτε 1 ευρώ, κατέχουμε παγκόσμιο ρεκόρ.

Ερώτημα δεύτερο, κύριε Υπουργέ. Ο νόμος σας, ο ν.4887/2022 που εσείς φέρατε, περιλάμβανε 13 καθεστώτα για ενισχύσεις. Τρία χρόνια μετά έχουν προκηρυχθεί μόλις 4 από τα 13 καθεστώτα και σε αυτά τα 4 έχουν υπάρξει μόνο 2 αποφάσεις υπαγωγών, στον τουρισμό και στη μεταποίηση. Αναζητήσατε τους λόγους για τους οποίους επί της ουσίας το Υπουργείο σας «πάγωσε» στην ουσία, τον δικό σας νόμο; Αντιλαμβάνεστε, κύριε Υπουργέ, πως όσα αναφέρω εσείς δεν έχετε και μεγάλο διάστημα στο Υπουργείο αυτός ο νόμος ψηφίστηκε το 2022 αλλά θεωρώ ότι οφείλατε να αναζητήσετε τα αίτια.

Ερώτημα τρίτο, κύριε Υπουργέ. Όταν «μετά φανών και λαμπάδων», φέρατε προς ψήφιση τον υφιστάμενο ν.4887/2022, ο τότε Αναπληρωτής Υπουργός Ανάπτυξης, κ. Παπαθανάσης, επιχειρηματολογώντας για την ψήφισή του δήλωνε εδώ στην Ολομέλεια, «Ξέρετε τι είναι να περιμένει κάποιος δύο χρόνια για να δει αν το επενδυτικό του σχέδιο έχει υπαχθεί, να έχει ξεκινήσει το επενδυτικό σχέδιο, γιατί μπορεί να ξεκινήσει το επενδυτικό σχέδιο μόλις υποβάλει την αίτηση και μετά να ειδοποιηθεί ότι δεν έχει υπαχθεί το επενδυτικό του σχέδιο; Είναι μεγάλη καταστροφή». Αυτά τα έλεγε ο κ. Παπαθανάσης, όταν διαφημίζανε τον νόμο που ισχύει σήμερα και που τον έχουμε 3 χρόνια αυτόν τον νόμο. Σήμερα, κύριε Υπουργέ, βλέποντας τα τραγικά αποτελέσματα του νόμου σας, έχετε εσείς να πείτε κάτι; Αποτελεί όντως μεγάλη καταστροφή για τον υποψήφιο επενδυτή, αυτούς που υπέβαλαν σχέδια, που υπήχθησαν ενδεχομένως και δεν έχουν πάρει ούτε ένα ευρώ; Συνομολογείτε αυτό που έλεγε ο κ. Παπαθανάσης τότε, ότι πρόκειται περί καταστροφής σε πολλούς επενδυτές που ακόμη περιμένουν από τον δικό σας νόμο -που σήμερα τροποποιείτε- κάποια ενίσχυση;

Ερώτημα τέταρτο, κύριε Υπουργέ. Το 2019, όταν ανέλαβε τη διακυβέρνηση της χώρας η Νέα Δημοκρατία, επαίρετο ο Πρωθυπουργός και το «Μέγαρο Μαξίμου», ότι είχαν προετοιμαστεί πλήρως για τη διακυβέρνηση της χώρας - να σας θυμίσω τους μπλε φακέλους που ελάμβανε κάθε Υπουργός, προετοιμασμένοι για να κυβερνήσουνε τον τόπο, ολοκληρωμένος σχεδιασμός, άμεσες προτεραιότητες. Από το 2019, που ανέλαβε η Νέα Δημοκρατία, πέρασαν 3 χρόνια για να φέρετε το 2022 προς ψήφιση τον νόμο που σήμερα τροποποιείται και ο οποίος, βεβαίως εκ του αποτελέσματος, υπήρξε νόμος στα χαρτιά και για το θεαθήναι. Έχετε αναζητήσει τα αίτια για τα οποία δεν υπήρξε άμεσο ενδιαφέρον από την Κυβέρνηση για την ανάπτυξη και έπρεπε να περάσουν 3 χρόνια για να έρθει καινούργιος νόμος ή κρίνατε μήπως, ότι ο νόμος του ΣΥΡΙΖΑ ήταν επαρκής και δεν χρειάστηκε η άμεση τροποποίησή του, παρά τα όσα ισχυριζόταν τότε ο Αναπληρωτής Υπουργός Ανάπτυξης, για καταστροφές επενδυτών, όπως περιέγραψα παραπάνω;

Ερώτημα πέμπτο, κύριε Υπουργέ. Στο νομοσχέδιο που συζητάμε, ορθώς γίνεται αναφορά στην ανάγκη μείωσης των περιφερειακών ανισοτήτων, που με το νέο νόμο θα επιδιωχθεί. Αναρωτιόμαστε ωστόσο, κύριε Υπουργέ, αν υπάρχει οποιαδήποτε μελέτη για τις προτεραιότητες που θα δοθούν, σε σχέση με τις Περιφέρειες που υστερούν ως προς το περιφερειακό ΑΕΠ τους και κυρίως, πόσο είναι το ύψος των πόρων που θα διατεθούν σε κάθε Περιφέρεια, θα μας το πείτε αυτό; Το ίδιο ισχύει, τόσο για τις περιοχές που επλήγησαν από τη θεομηνία, όσο και για τις παραμεθόριες περιοχές, στις οποίες αναφέρεται ο νόμος σας. Υπάρχει μελέτη για όλα αυτά, μπορείτε να αναφερθείτε στο ποσό που θα διατεθεί για κάθε περιοχή και για κάθε περίπτωση ή ξαναέχουμε έναν νόμο «ευχολόγιο», χωρίς καμία αναπτυξιακή προοπτική;

Ερώτημα έκτο, κύριε Υπουργέ. Στο άρθρο 87 του νομοσχεδίου που συζητάμε σήμερα, με τίτλο «Αξιολόγηση συνεπειών ενισχύσεων - τροποποίηση του άρθρου 128 του ν.4887/2022», του νόμου που ισχύει σήμερα, αναφέρεται επί λέξει ότι, «Ο Υπουργός Ανάπτυξης υποβάλλει το πρώτο τρίμηνο εκάστου έτους στη Βουλή των Ελλήνων, σχετική έκθεση απολογισμού για την εφαρμογή του παρόντος, καθώς και των προγενέστερων αναπτυξιακών νόμων». Θα μπορούσατε, κύριε Υπουργέ, να μας φέρετε εδώ στη Βουλή και να καταθέσετε και στα πρακτικά κατά την συζήτηση, ένα αντίγραφο της σχετικής έκθεσης που αναφέρεται στο άρθρο 87 και που κατά σύμπτωση, αναφέρεται επακριβώς και στο άρθρο 128 του νόμου που σήμερα τροποποιείται και που ισχύει και μέχρι την ψήφιση του νέου νόμου; Υποχρεούστε να φέρετε αυτά που προβλέπει ο προηγούμενος νόμος, αυτή την έκθεση ενός απολογισμού για το τι έγινε με τον προηγούμενο Αναπτυξιακό Νόμο. Με αυτά τα στοιχεία, κύριε Υπουργέ, αν τα είχατε φέρει, θα είχαμε μια εικόνα γιατί δεν προχωράει, τι προχώρησε, που «σκάλωσαν» τα πράγματα, πόσα χρήματα διατέθηκαν. Σήμερα η εικόνα είναι σκοτεινή, δεν έχουμε ιδέα. Αναζητούμε τα αίτια, υποθέτουμε ποια είναι τα αίτια, εμείς εικάζουμε ότι η Κυβέρνηση είχε διαφορετικές προτεραιότητες, αλλά είναι διαφορετικό να είχαμε αυτό που ο νόμος, που εσείς ψηφίσατε, προέβλεπε και που ξαναψηφίζεται σήμερα ξαναπροβλέπει και σημειώστε το, σε κάθε περίπτωση, εάν θα είσαστε σε αυτό το Υπουργείο, εάν θα είσαστε ακόμα Κυβέρνηση, να φέρετε μία έκθεση σε ένα χρόνο από σήμερα γι’ αυτό το άρθρο και να μας εξηγείτε, τι γίνεται με τον Αναπτυξιακό Νόμο.

Ερώτημα έβδομο, κύριε Υπουργέ. Κατά τη διαδικασία της διαβούλευσης, αναρτήθηκε -γιατί εμείς πρέπει να ξέρετε διαβάζουμε και τη διαβούλευση, δεν την αφήνουμε να περνάει έτσι- από σοβαρή εταιρεία σχόλιο για τη λειτουργικότητα των πληροφοριακών σας συστημάτων και τη μη καταβολή ενίσχυσης. Το σχόλιο, ειδικότερα, είχε ως εξής. «Το πληροφοριακό σύστημα διαχείρισης των έργων του συγκεκριμένου νόμου, δεν έχει καταφέρει να διαθέτει στοιχειώδη λειτουργικότητα, ενώ είχε προβληθεί ως ένα εύχρηστο, καινοτόμο, πληροφοριακό σύστημα. Τρανταχτό παράδειγμα είναι ότι δεν έχει τεθεί ακόμη σε λειτουργία η διαδικασία αίτησης ελέγχου για τα έργα που εντάχθηκαν και βρίσκονται σε φάση υλοποίησης. Αποτέλεσμα είναι, τρία χρόνια, μετά την ψήφιση του νόμου και ένα χρόνο, μετά την έκδοση των πρώτων αποφάσεων υπαγωγής, να μην είναι δυνατή η πιστοποίηση και κατ’ επέκταση η καταβολή των προβλεπόμενων ενισχύσεων, σε έργα που βρίσκονται σε προχωρημένο στάδιο υλοποίησης». Παρακολουθήσατε, κύριε Υπουργέ, εσείς ή οι σύμβουλοι σας, τις παρατηρήσεις που διατυπώθηκαν κατά τη διαδικασία της διαβούλευσης ή για εσάς και την κυβέρνησή σας η διαβούλευση είναι διαδικασία που δεν σας αφορά; Αν παρακολουθήσατε τα σχόλια, για ποιο λόγο στο νομοσχέδιο που ήρθε, δεν υπάρχουν σχετικές βελτιώσεις επί του θιγόμενου, απολύτως δίκαιου, θέματος που θέτει η εταιρεία στη διαβούλευση;

Ερώτημα όγδοο, κύριε Υπουργέ. Στο νομοσχέδιο γίνεται αναφορά στο δημογραφικό, που απασχολεί όλους μας και που ορθώς θεωρούμε ότι το εντάσσετε στις προτεραιότητες σας. Ωστόσο, δεν αντιλαμβανόμαστε με ποιους τρόπους ειδικότερα εκτιμάτε ότι μπορεί ο νέος νόμος να συμβάλει στη βελτίωση του δημογραφικού προβλήματος της χώρας και ταυτόχρονα, θα θέλαμε να μας ενημερώσετε για μελέτες που τυχόν έχετε κάνει ή εσείς ή άλλα Υπουργεία και τις έχετε στα χέρια σας και που εστιάζουν σε ποιες περιοχές και με ποιους τρόπους και ποιες θα είναι οι προτεραιότητες για επίλυση του δημογραφικού. Ποιο είναι το όριο που κρίνει ότι μία περιοχή χρήζει παρεμβάσεων λόγω δημογραφικού προβλήματος; Ποιο είναι το όριο που κρίνει ποιο είναι το δημογραφικό πρόβλημα. Για όλα αυτά έχετε κάποια μελέτη, τα έχετε ψάξει;

Ερώτημα ένατο, κύριε Υπουργέ. Ο τουρισμός αποτέλεσε και θα συνεχίσει να αποτελεί για τη χώρα, σημαντικό οικονομικό «πνεύμονα». Περιττό να αναφερθώ στην περίοδο της μνημονιακής κρίσης, κατά τη διάρκεια της οποίας ο τουρισμός, κυριολεκτικώς, αποτέλεσε τον «πνεύμονα» για να μείνει η χώρα όρθια. Μετά τη δημοσιοποίηση του νομοσχεδίου δεχθήκατε τα πυρά τόσο του Προέδρου της Πανελλήνιας Ομοσπονδίας Ξενοδόχων του κ. Χατζή όσο και του Προέδρου του ΣΕΤΕ του κ. Παράσχη. Ο Πρόεδρος της ΠΟΞ, ο κ. Χατζής, με ανάρτησή του στα μέσα κοινωνικής δικτύωσης, αφού καταθέτει τις απόψεις του για το νομοσχέδιο, καταλήγει ως εξής. «Δεν μπορούμε να μιλάμε σοβαρά για ένα νέο παραγωγικό μοντέλο, αν ο τουρισμός απουσιάζει από αυτό». Αντίστοιχα είναι και τα σχόλια και η επιστολή που σας έστειλε ο κ. Παράσχης, όπου σας καλούσε και σε συνάντηση και δεν γνωρίζουμε ακόμη αν έγινε ποτέ αυτή η συνάντηση, αν τον είδατε, αν τοποθετηθήκατε. Μπορείτε, τελικώς, κύριε Υπουργέ, να μας πείτε αν απόφαση της Κυβέρνησής σας είναι η εγκατάλειψη του τουρισμού; Και μη μας πείτε για τις αναφορές που γίνονται στα άρθρα 62 ως 68, καθότι, τελικώς, ακούγονται μάλλον παγερά αδιάφορες οι αναφορές αυτές στα «αυτιά» της τουριστικής αγοράς. Και αυτό προκύπτει, βεβαίως, από όσα σας διάβασα παραπάνω για τα σχόλια των φορέων της αγοράς του τουρισμού.

Ερώτημα δέκατο, κύριε Υπουργέ. Ο πρωτογενής τομέας χρήζει άμεσων παρεμβάσεων για να επιβιώσει. Πέραν των υφιστάμενων παθογενειών, που ελπίζουμε ότι γνωρίζετε, ο τομέας αυτός καλείται να αντιμετωπίσει νέες προκλήσεις και δυσκολίες, όπως η προετοιμασία αντιμετώπισης κλιματικής κρίσης, ο σκληρός διεθνής ανταγωνισμός και οι δυσκολίες που δημιουργούνται από τις προδιαγραφές των προϊόντων που τίθενται από την Ευρωπαϊκή Ένωση. Συμμερίζεστε τους προβληματισμούς αυτούς; Αν ναι, για ποιο λόγο στο νομοσχέδιο που συζητάμε δεν διακρίνουμε ούτε καν ίχνη παρόμοιων προβλέψεων;

Ερώτημα ενδέκατο, κύριε Υπουργέ. Η ψηφιακή επανάσταση και η τεχνητή νοημοσύνη, αργά αλλά σταθερά, γίνονται αναπόσπαστο τμήμα της καθημερινότητάς μας. Δεν θεωρεί η Κυβέρνηση σημαντική τη διαπίστωση αυτή στην προοπτική της αναπτυξιακής μας πορείας, ώστε να ενισχύσει με το νέο νόμο και να ενθαρρύνει επενδυτές στους τομείς αυτούς; Θεωρείτε ότι μία απλή αναφορά που υπάρχει σε ένα άρθρο για την τεχνητή νοημοσύνη, αρκεί για το μεγάλο αυτό ζήτημα που έχει γίνει, πλέον, μέρος της καθημερινότητάς μας;

Ερώτημα δωδέκατο και τελευταίο, κύριε Υπουργέ. Η μεταποίηση, όπως διατείνεστε και όπως αναφέρεται στο κείμενο του νομοσχεδίου, αποτελεί κυρίαρχη επιλογή για την Κυβέρνηση. Μπορείτε να μας εξηγήσετε ως Υπουργός, για ποιο λόγο αυτή η κυρίαρχη επιλογή επί 6 χρόνια που κυβερνάτε, ήταν στο περιθώριο; Ποια ήταν και ποια τελικά είναι σήμερα η βιομηχανική σας πολιτική; Ποιους τομείς της μεταποίησης έχετε αναλύσει και έχετε καταλήξει ότι αξίζουν ενίσχυσης; Πώς κρίνετε τα σχόλια του ΣΕΒ για έλλειψη βάρους του νομοσχεδίου στην παραγωγικότητα και πώς αντιλαμβάνεται το νομοσχέδιο που έχετε φέρει και ο αυριανός νόμος, την ανάγκη αύξησης της παραγωγικότητας που τονίζει ο ΣΕΒ ότι δεν αναδεικνύεται από το νομοσχέδιο;

Κλείνοντας, κύριε Υπουργέ, όπως ήδη είπα, τα ερωτήματα αυτά τα καταθέτω και ξεχωριστά, περιμένοντας τις απαντήσεις σας. Εμείς στο ΠΑΣΟΚ επιφυλασσόμαστε επί της αρχής του νομοσχεδίου. Δηλώνουμε ότι είμαστε έτοιμοι να ακούσουμε τις θέσεις σας πάνω σε όλα αυτά τα ζητήματα αφού, όμως τονίσουμε ξανά ότι φαίνεται πως η φιλοσοφία μας είναι εντελώς διαφορετική. Διαφορετικά βλέπουμε εμείς το παραγωγικό πρότυπο ή μοντέλο της χώρας, διαφορετικά το βλέπετε εσείς. Αυτό φαίνεται και από τον τρόπο που διανείματε τα χρήματα του Ταμείου Ανάκαμψης και από το βάρος που δίνετε και η Κυβέρνησή σας στον Αναπτυξιακό Νόμο και λυπάμαι για τη διαπίστωση που έκανα σήμερα το πρωί, ότι τον πάνε από εβδομάδα σε εβδομάδα. Τόση σημασία και βάρος δίνουν στο νόμο, κύριε Υπουργέ - όχι σε εσάς, προς Θεού, στο νόμο - και τον πάνε από εβδομάδα σε εβδομάδα. Τόση βαρύτητα έχει ο νόμος.

Ευχαριστώ κύριε Πρόεδρε.

**ΣΤΥΛΙΑΝΟΣ (ΣΤΕΛΙΟΣ) ΠΕΤΣΑΣ (Προεδρεύων της Επιτροπής):** Ευχαριστούμε κύριε Νικητιάδη.

Τον λόγο έχει η Ειδική Αγορήτρια του ΚΚΕ, κυρία Αφροδίτη Κτενά, για 15 λεπτά.

**ΑΦΡΟΔΙΤΗ ΚΤΕΝΑ (Ειδική Αγορήτρια της Κ.Ο. «Κομμουνιστικό Κόμμα Ελλάδας») :** Ευχαριστώ κύριε Πρόεδρε.

Συζητάμε σήμερα άλλον ένα Αναπτυξιακό Νόμο, που όπως λέτε και συμφωνείτε όλοι σας εδώ μέσα, ο στόχος του είναι και αυτού όπως και των προηγούμενων, η προσέλκυση επενδύσεων, η δημιουργία νέων θέσεων εργασίας, η αύξηση πλούτου. Και, πράγματι, έτσι είναι, αν το δούμε από την μεριά των επιχειρηματικών ομίλων.

Για την προσέλκυση επενδύσεων, υπάρχει κριτήριο στο ποιες και με τι όρους να προσελκύσεις επενδύσεις και εδώ, βλέπουμε και είναι ξεκάθαρο -υπάρχει συμφωνία και με τα κόμματα της Αντιπολίτευσης- ότι προσέλκυση επενδύσεων σημαίνει ελαχιστοποίηση του ρίσκου για τους επενδυτές. Αυτό το εξασφαλίζετε με φοροαπαλλαγές και επιδοτήσεις με ζεστό χρήμα, με δημόσιο χρήμα. Σημαίνει διαμόρφωση όρων, ώστε οι επενδυτές να επιλέξουν τη χώρα μας για τα κεφάλαια τους κι αυτό μεταφράζεται σε «εργασιακό μεσαίωνα» και απουσία ελέγχων, αυτό που λέτε fast track. Επίσης, σημαίνει και δημιουργία πεδίων εγγυημένης κερδοφορίας. Δηλαδή, να διαμορφώνονται οι προϋποθέσεις για μεγάλες επενδύσεις σε συγκεκριμένους τομείς, όπως είναι για παράδειγμα οι ΑΠΕ -ήταν το προηγούμενο διάστημα- με εξασφαλισμένους τζίρους που περνούσαν πάνω από την ενεργειακή φτώχεια των εργαζομένων και των λαϊκών νοικοκυριών. Φυσικά η αύξηση πλούτου υπάρχει μόνο για τους επενδυτές. Μεγάλη αύξηση πλούτου.

Τι σημαίνει τώρα αυτή η ανάπτυξη για τους πολλούς; Εσείς λέτε, οι νέες θέσεις εργασίας. Αυτό μένει για τους πολλούς. Θέσεις, όμως, που είναι κακοπληρωμένες, με εξοντωτικά ωράρια «λάστιχο», με τεράστιο κόστος ζωής ταυτόχρονα, με ανύπαρκτες υπηρεσίες υγείας, πρόνοιας, παιδείας, με άθλιες συνθήκες καθημερινότητας. Βέβαια, όλο αυτό σημαίνει αναλώσιμους εργαζόμενους. Και όλα αυτά τα έχουν εξασφαλίσει οι διάφοροι Υπουργοί Υγείας και είναι μακριά η λίστα είτε μιλάμε για την κυρία Κεραμέως, τον κ. Γεωργιάδη, τον κ. Χατζηδάκη, την κυρία Αχτσιόγλου, τον κ. Βρούτση κ.λπ..

Επιπλέον αυτή η ανάπτυξη που εσείς προωθείτε, και την οποία στηρίζετε, σημαίνει κατεστραμμένο περιβάλλον. Σημαίνει εμπορευματοποίηση ελεύθερων χώρων, πανάκριβη στέγη, πλειστηριασμοί. Αυτή είναι η άλλη όψη της ανάπτυξης. Είναι η όψη που βλέπουν τα λαϊκά στρώματα και δεν θα μπορούσε να είναι διαφορετικά γιατί έτσι δουλεύει αυτό το σύστημα. Δεν μπορεί να δουλέψει διαφορετικά ένα σύστημα που βασίζεται στην εκμετάλλευση.

Δείχνετε ξεκάθαρα και σε αυτόν τον αναπτυξιακό, ότι το κριτήριο για τις όποιες επενδύσεις δεν είναι οι κοινωνικές ανάγκες αλλά το μέγιστο καπιταλιστικό κέρδος, οι αποδόσεις των επενδύσεων. Το έθιξαν και οι προηγούμενοι, είναι ένα ζήτημα το τι ακριβώς έρχεται να διορθώσει, να καλύψει αυτός Αναπτυξιακός Νόμος ακόμα και με τα δικά σας κριτήρια.

Εδώ θα ήθελα να συνεισφέρω τη δικιά μας οπτική. Στη συζήτηση του προηγούμενου νόμου ο τότε Υπουργός, ο κ. Παπαθανάσης, έλεγε, ότι ανάπτυξη σημαίνει νέες θέσεις εργασίας, όπως είπαμε, για νέες και νέους που ζουν στην Περιφέρεια, διότι αυτό το νομοσχέδιο κυρίως αφορά την Περιφέρεια. Έτσι έλεγε τότε, το 2022. Τότε προετοιμάζατε το τραπέζι για το ξεκοκάλισμα του Ταμείου Ανάκαμψης. Τώρα το μεγάλο φαγοπότι το κερνάει το ReArm Europe, η πολεμική οικονομία και χρειάζονται προσαρμογές. Γι’ αυτό και ενσωματώνεται ο Κανονισμός 1315 του 2023 της Ευρωπαϊκής Ένωσης.

Είναι προβληματικό ότι στην Αιτιολογική Έκθεση δεν εξηγείτε ακριβώς ποιες είναι αυτές οι νέες συνθήκες της ελληνικής οικονομίας, τις οποίες αναφέρει και το νομοσχέδιο, που επιβάλλουν τις προσαρμογές στο νόμο που εσείς ψηφίσατε πριν 2,5 χρόνια και μιλάτε ξανά για μείωση των κοινωνικών και περιφερειακών ανισοτήτων, για την παροχή ενισχύσεων, για την αντιμετώπιση του οξύτατου δημογραφικού προβλήματος της χώρας. Αλήθεια, ποιο είναι το νέο σε όλα αυτά; Τώρα ερήμωσε η ύπαιθρος; Τώρα προέκυψε το δημογραφικό, μέσα σε 2,5 χρόνια; Τι είναι αυτό που άλλαξε από το 2022 μέχρι σήμερα που επιβάλλει αυτές τις προσαρμογές;

Ας δούμε τι λέει ο Κανονισμός 1315 της ΕΕ. Ο Κανονισμός αναφέρεται σε έργα έρευνας και ανάπτυξης στα οποία συμμετέχουν περισσότερα του ενός κράτη-μέλη, τα οποία πρέπει να προτεραιοποιηθούν και να απολαμβάνουν υψηλότερα όρια κοινοποίησης και εντάξεις ενίσχυσης. Αναφέρεται ρητά στην πολεμική οικονομία και στις ιδιαιτερότητες χρηματοδότησής της. Αυτά είναι που έρχεται να προωθήσει μεταξύ άλλων αυτός ο νόμος. Αυτές είναι οι κρίσιμες αλλαγές και βέβαια για να συζητήσουμε με πραγματικά δεδομένα θα θέλαμε να μας απαντήσετε με τους δικούς σας όρους, να μας δώσετε στοιχεία, να μας πείτε, πόσα δισεκατομμύρια μοιράζετε με τον προηγούμενο; Σε πόσες εταιρείες; Πόσες από αυτές απασχολούν λιγότερα από 9 άτομα; Πόσα πήραν αυτές και πόσες από αυτές υπάρχουν μέχρι σήμερα;

Ξέρετε, και θα περάσω σε ένα άλλο θέμα, είναι υποκρισία να μιλάτε για τη στήριξη μικρών και πολύ μικρών επιχειρήσεων και την ίδια στιγμή να εντάσσετε τις μεσαίες στο ίδιο καθεστώς επιδοτήσεων, όταν οι μεσαίες, σύμφωνα με τα κριτήρια της ΕΕ, για τα μεγέθη της χώρας μας στην πραγματικότητα είναι μεγάλες επιχειρήσεις. Όλο το σύστημα των χρηματοδοτήσεων είναι στημένο για τους μεγάλους επιχειρηματικούς ομίλους από το στάδιο ακόμα της αίτησης της ένταξης και των ελέγχων μετά. Έτσι δουλεύει αυτό το σύστημα, το καπιταλιστικό σύστημα. Είναι οικονομία μεγάλης κλίμακας. Απαιτεί συγκέντρωση, συγκεντροποίηση. Μόνο που σήμερα υπάρχει ένα θέμα, επειδή έχει «φάει τα ψωμιά του», δεν μπορεί να μεγαλώσει παραπάνω και στην προσπάθεια αυτή επιδίδεται σε κανιβαλισμό. Γιατί δεν λέτε εντελώς ψέματα όταν λέτε πως θέλετε να στηρίξετε τις πολύ μικρές επιχειρήσεις. Σε συγκεκριμένους τομείς, μόνο σε συγκεκριμένους τομείς, τις θέλετε. Τις θέλετε για μαρίδα, για τροφή για τις μεγάλες. Έτσι λειτουργεί το οικοσύστημα όπως το λέτε, γιατί, κατά τα άλλα, οι πολύ μικρές επιχειρήσεις αποτελούν διαρθρωτικό πρόβλημα όπως έχετε πει.

Δώστε μας, λοιπόν, μια αποτίμηση των αποτελεσμάτων του προηγούμενου αναπτυξιακού για να μάθουν και όλοι και αυτοί που μας ακούν πώς γιγαντώθηκαν οι μεγάλοι, πόσα δισεκατομμύρια από τον πλούτο που παρήγαγαν οι εργαζόμενοι και μέσα από τη βαριά φορολογία που υφίστανται πήγαν σε μια χούφτα ομίλους.

Υπάρχουν αλλαγές που αναφέρονται και στη δική σας Αιτιολογική και αν μια λέξη χαρακτηρίζει αυτόν τον νόμο είναι η λέξη «πιο γρήγορα». Έχουμε, λοιπόν, αλλαγές για πιο γρήγορες διαδικασίες, για πιο πολλά λεφτά και προσαρμογές σε νέα επενδυτικά καθεστώτα. Όταν νομοθετείτε για να «τρέχουν» πιο γρήγορα οι διάφορες εγκρίσεις, είτε μιλάμε για το στάδιο της αίτησης είτε της ένταξης είτε του ελέγχου προόδου και τα λοιπά ουσιαστικά, απλοποιείτε διαδικασίες διαμορφώνετε ένα πλαίσιο ασυδοσίας προς όφελος των επενδυτών. Την ίδια στιγμή που έχετε τέτοια πρεμούρα για να μοιράσετε δισεκατομμύρια πιο γρήγορα σε ομίλους, την ίδια στιγμή οι συντάξεις κάνουν μήνες και χρόνια να βγουν είτε με ψηφιακές πλατφόρμες είτε χωρίς ψηφιακές πλατφόρμες και μάλιστα, όταν στριμώχνεστε, τα ρίχνετε στους εργαζόμενους του ΕΦΚΑ. Επειδή είναι, και δεν θα πάψει να είναι, στην επικαιρότητα και θα απασχολεί τη Βουλή το έγκλημα των Τεμπών, η κατάσταση των σιδηροδρόμων έφτασε σε αυτό το χάλι και μέσα από μία σειρά τεράστιων καθυστερήσεων στην υλοποίηση συμβάσεων. Εκεί δεν μας ένοιαξε το «πιο γρήγορα». Οι εργολαβίες για τους καθαρισμούς των δασών ενώ είμαστε εν μέσω αντιπυρικής περιόδου δεν έχουν ολοκληρωθεί και ούτε και εκεί μας ένοιαξε το «πιο γρήγορα». Οι αποζημιώσεις των αγροτών των όσων έχουν πληγεί από τις θεομηνίες δεν έχουν δοθεί ακόμα σε όλους. Εδώ νομοθετείτε για κάποιες επιχειρήσεις μόνο. Τι γίνεται για όλες τις άλλες αποζημιώσεις, γιατί υπάρχουν αποζημιώσεις που δεν έχουν δοθεί ακόμα από τη θεομηνία «ΘΑΛΕΙΑ»;

Λέτε ότι θέλετε να αντιμετωπίσετε τη γραφειοκρατία, μια γραφειοκρατία όμως που σας νοιάζει, όταν αυτή πλήττει τις επενδύσεις των μεγάλων, αλλά είναι εξοντωτική για τους μικρούς. Ρωτήστε τους μικρούς ΕΒΕ τι σημαίνει γραφειοκρατία και τι έχουν τραβήξει ένα χρόνο τώρα μαζί με τους λογιστές τους για το My data. Πολύ απλά αυτός ο Αναπτυξιακός Νόμος δεν αφορά τους πολύ μικρούς, γιατί η ανάπτυξη που προωθεί και θέλει να επιτύχει δεν αφορά τους μικρούς.

Το άλλο θέμα είναι τα πιο πολλά λεφτά που μοιράζετε. Μοιράζετε πιο πολλά λεφτά, από 10 εκατομμύρια σε 20 εκατομμύρια για ένα σχέδιο και από 30 εκατομμύρια σε 50 εκατομμύρια το όριο όταν αυτό το σχέδιο αφορά περισσότερες από μία επιχειρήσεις. Την ίδια στιγμή που υπάρχουν περισσότερα λεφτά και για επιδοτήσεις και για προκλητικές φοροαπαλλαγές, την ίδια στιγμή αρνείστε να απαλλάξετε από χρέη τα μικρά νοικοκυριά και επιχειρήσεις, έχουμε μείωση σε 3 εκατομμύρια από 5 εκατομμύρια της ενίσχυσης για την κοινωνική επιχειρηματικότητα, κάνετε αναφορά -και αυτό πραγματικά είναι υποκρισία- σε ανάπηρους και μακροχρόνια ανέργους και την ίδια στιγμή τους πετάτε έξω τα σπίτια τους. Χθες πλειστηριάστηκε σπίτι παιδιού ΑμεΑ που είχε και πυρετό στα Θυμαράκια εδώ στην Αττική και χθες τους πέταξαν έξω από το σπίτι. Μιλάτε για πρόνοια και για νοιάξιμο για ανάπηρους και τους παίρνετε τα σπίτια, τους κόβετε επιδόματα και τους λέτε «πηγαίνετε τώρα στην αρένα να παλέψετε με τα θηρία, να κάνετε επιχειρήσεις». Αλήθεια πόση αναλγησία και υποκρισία.

Αλήθεια, θα θέλαμε να μάθουμε πώς έχει πάει η προηγούμενη φάση της κοινωνικής επιχειρηματικότητας, έτσι για να μιλάμε με στοιχεία, και την ίδια στιγμή που μοιράζετε φοροαπαλλαγές στους επενδυτές την ίδια στιγμή επιδίδεστε σε φορολεηλασία σε πογκρόμ απέναντι στους αυτοαπασχολούμενους και στα λαϊκά στρώματα, έχουν σπάσει ρεκόρ πάλι τα έσοδα από ΦΠΑ που είναι ο πιο άδικος φόρος από όλους και αρνείστε την κατάργηση του ΦΠΑ στα είδη πλατιάς λαϊκής κατανάλωσης, όπως έχει καταθέσει επανειλημμένα πρόταση σχετική το Κομμουνιστικό Κόμμα Ελλάδας.

Σε μία χώρα που η ακρίβεια τσακίζει τα εισοδήματα, με μισθούς και συντάξεις «πείνας», αρνείστε την επαναφορά του 13ου και 14ου μισθού γιατί δεν «αντέχει» η οικονομία. Παράλληλα όμως τις μεγάλες επιδοτήσεις, τα δισεκατομμύρια που θα πάνε προς τα εκεί - και μιλάμε για 20 εκατομμύρια ανά σχέδιο - για εκεί έχετε λεφτά.

Όσον αφορά τις αλλαγές που φέρνετε στα νέα καθεστώτα ενίσχυσης. Τα νέα καθεστώτα, που αντικαθιστούν τα παλιά, αναφέρθηκαν και είναι οι σύγχρονες τεχνολογίες, η κοινωνική επιχειρηματικότητα και τεχνολογία και των περιοχών ειδικής ενίσχυσης. Θα ήθελα να πω μια κουβέντα για το καθένα. Υπάρχει βέβαια και μια ενδιαφέρουσα αλλαγή εδώ που δείχνει ότι όταν οι επενδυτές «μιλάνε», η Κυβέρνηση «ακούει». Γιατί βλέπουμε ότι τώρα ο κάθε φορέας δύναται να υποβάλλει αίτηση υπαγωγής του ίδιου επενδυτικού σχεδίου σε περισσότερα του ενός καθεστώτος ενίσχυσης. Έχει ενδιαφέρον γιατί τέτοια ευελιξία δεν έχετε δείξει αλλού.

Οι σύγχρονες τεχνολογίες -και αυτό πρέπει να το δούμε υπό το πρίσμα και της μετάβασης στην πολεμική οικονομία- είναι μια έννοια πιο «ευρύχωρη». Επιτρέπει συνθέσεις και προσφέρονται για δημιουργικές ασάφειες περισσότερο από τα προηγούμενα καθεστώτα, όπως ήταν ο ψηφιακός και τεχνολογικός μετασχηματισμός επιχειρήσεων ή έρευνα και εφαρμοσμένη καινοτομία, που είχαμε στον προηγούμενο αναπτυξιακό. Μάλιστα έχει ενδιαφέρον ότι αναφέρονται συγκεκριμένοι τομείς, όπως τεχνολογία, βιοτεχνολογία, χρήση νέων τεχνολογιών στη βιομηχανία. Έχει ενδιαφέρον το ότι προσδιορίζονται οι τομείς και παρακολουθούμε πώς θα πάει. Η ερώτηση είναι. Στο καθεστώς για την αγροδιατροφή αναφέρεστε σε επαναλειτουργία βιομηχανικών μονάδων που έχουν παύσει τη λειτουργία τους. Μπορείτε να μας πείτε κάποιο παράδειγμα; Τι έχετε στο νου σας; Τι θέλετε να πετύχετε με αυτή την πρόβλεψη;

Μια κουβέντα τώρα για το καθεστώς περιοχών ειδικής ενίσχυσης. Εδώ έχουμε αντικατάσταση του καθεστώτος δίκαιης μετάβασης. Όπως έχουμε πει το Ταμείο Δίκαιης Μετάβασης αποτελεί βασικό κρίκο υλοποίησης της αντιλαϊκής στρατηγικής της ΕΕ για την «πράσινη συμφωνία» και γνωρίζουμε πλέον πώς πήγε αυτό. Τα «αρπακτικά» των ΑΠΕ να σκάνε στα κέρδη και τα νοικοκυριά και οι επιχειρήσεις να βογκάνε από τα υπέρογκα κόστη της ηλεκτρικής ενέργειας και να βυθίζονται σε ενεργειακή φτώχεια. Το κόμμα μας είχε προειδοποιήσει ότι αυτού του είδους η μετάβαση, με τους όρους της ΕΕ, έτσι όπως έγινε, θα μεγάλωνε την ενεργειακή φτώχεια, θα οδηγούσε σε άναρχη εγκατάσταση των ΑΠΕ ακόμα και σε προστατευόμενες περιοχές και έχουμε επιβεβαιωθεί. Βέβαια, οι χαμένες θέσεις όχι μόνο δεν αναπληρώθηκαν, αλλά και οι σχέσεις εργασίας είναι χειρότερες. Υπό το νέο σχεδιασμό, λοιπόν, που φέρνετε, οι περιοχές ειδικής ενίσχυσης μέσα σε αυτές είναι και οι πρώην περιοχές δίκαιης μετάβασης, μάλλον προορίζονται - αυτή είναι δικιά μας ανάγνωση - να φιλοξενήσουν ειδικές οικονομικές ζώνες στην επερχόμενη φάση της καπιταλιστικής οικονομίας της ΕΕ και ενόψει κρίσης και πολεμικής προετοιμασίας. Βέβαια, δεν βλέπουμε γιατί μπορεί να είναι κάπως διαφορετικά τη στιγμή που το κριτήριο για την ανάπτυξη είναι το κέρδος.

Εμείς λέμε ξεκάθαρα ότι αυτή η ανάπτυξη είναι και άνιση και άδικη. Απέναντι σε αυτό ο λαός μας έχει μία επιλογή, σύγκρουση και όχι σύμπλευση. Με αυτή τη λογική και μόνο έτσι θα κερδίζουν οι εργαζόμενοι.

Ευχαριστώ κύριε Πρόεδρε.

**ΣΤΥΛΙΑΝΟΣ ΠΕΤΣΑΣ (Προεδρεύων της Επιτροπής)**: Ευχαριστούμε κυρία Κτενά.

Τον λόγο έχει ο κ. Βιλιάρδος για 15 λεπτά.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Κοινοβουλευτικής Ομάδας «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ»)**: Ευχαριστώ πολύ κύριε Πρόεδρε.

Κυρίες και κύριοι συνάδελφοι, η Κυβέρνηση παρουσιάζει σήμερα ένα ακόμη αναπτυξιακό νομοσχέδιο από τα πολλά που έχουν κατατεθεί. Ειδικά με τα μνημόνια, τουλάχιστον 12, χωρίς να έχουμε ανακτήσει ακόμη το ΑΕΠ που είχαμε προηγουμένως. Ειδικότερα, το πραγματικό μας ΑΕΠ το 2024, χωρίς τον πληθωρισμό, διαμορφώθηκε στα 201 δις ευρώ, όταν το 2008 ήταν στα 239,1 δις ή 38 δις υψηλότερο, όπως θα καταθέσουμε στα πρακτικά όπως και για όσα θα πούμε. Ακόμη χειρότερα, οι υπόλοιπες χώρες της ΕΕ αφενός μεν δεν είχαν αντίστοιχη κατάρρευση του ΑΕΠ τους, αφετέρου δεν έμειναν στάσιμες, ενώ ακόμη και αυτές που υπέγραψαν μνημόνια, έχασαν ελάχιστο ΑΕΠ και ανέκαμψαν πολύ γρήγορα. Ως εκ τούτου, η απόστασή μας από το μέσο όρο της ΕΕ έχει διευρυνθεί σε τρομακτικό πραγματικά βαθμό με αποτέλεσμα σε μία σειρά από οικονομικούς δείκτες να έχουμε καταντήσει τελευταίοι.

Συνεχίζοντας, το σημερινό αναπτυξιακό νομοσχέδιο, αποτελεί μία εκτεταμένη τροπολογία του προηγούμενου, του ν.4887/2022 με τον πομπώδη τίτλο «Ελλάδα Ισχυρή Ανάπτυξη», όπου προστίθεται η λέξη «Βιώσιμη», η οποία συνήθως συνδέεται με επιδοματικές πολιτικές σε ζημιογόνες απασχολήσεις καθώς επίσης, η φράση «παραγωγικός μετασχηματισμός».

Ο «παραγωγικός μετασχηματισμός» αναφέρεται από πολλά χρόνια τώρα ως «παραγωγική ανασυγκρότηση» αν και περισσότερο ως πολιτικό σύστημα παρά ως πραγματικό σχέδιο. Γιατί; Επειδή δεν δρομολογείται απολύτως τίποτα προς αυτή την κατεύθυνση αλλά αντίθετα, η χώρα συνεχίζει να αποβιομηχανίζεται, παράγοντας ελλείμματα και χρέη, δημόσια και ιδιωτικά.

Εν προκειμένω, διαβάσαμε σε μία πρόσφατη συνέντευξη του Υπουργού Ανάπτυξης ότι το μεγάλο πρόβλημα της Ελλάδας είναι το εμπορικό έλλειμμα, το οποίο είναι διαχρονικό. Εδώ πρόκειται για τη μισή αλήθεια, αφού το εμπορικό μας έλλειμμα μειώθηκε μετά τα μνημόνια, σε σημαντικό βαθμό, ενώ τα τελευταία χρόνια, επί ΝΔ, άρχισε ξανά η ανοδική του πορεία, έχοντας κυριολεκτικά εκτοξευθεί το 2024 στα 34,6 δις και σε επίπεδα 2006, 2010, που γνωρίζουμε όλοι πολύ καλά που μας οδήγησαν. Έτσι εκτός του ότι μειώνεται αντίστοιχα το ΑΕΠ μας, αφού είναι ο τέταρτος συντελεστής του, υποδηλώνει ξεκάθαρα ότι η ανταγωνιστικότητα της οικονομίας μας ευρίσκεται ξανά σε «ελεύθερη πτώση», παρά την τεράστια μείωση των μισθών, οπότε το κόστος εργασίας ανά μονάδα παραγομένου προϊόντος προφανώς εις βάρος των εργαζομένων. Που οφείλεται; Προφανώς στη μη διεξαγωγή επενδύσεων που με τη σειρά της σημαίνει ότι όλα τα αναπτυξιακά νομοσχέδια που προηγήθηκαν ήταν αποτυχημένα-εκ του αποτελέσματος κρίνοντας- κάτι που δυστυχώς προβλέπουμε και για το σημερινό.

Ειδικότερα, οι επενδύσεις, από τις οποίες εξαρτώνται η παραγωγικότητα της εργασίας, οι μισθοί, η αύξηση των εξαγωγών, η μείωση των εισαγωγών, τα ισοζύγιά μας κ.λπ., συνεχίζουν να είναι περί το 6% χαμηλότερες από το μέσο όρο της Ευρωζώνης ενώ μόλις πρόσφατα ξεπέρασαν τις αποσβέσεις, παρά το τεράστιο παραγωγικό μας κενό. Το ύψος του κεφαλαιακού μας αποθέματος, ευρίσκεται στα μόλις 657,2 δις, γεγονός που σημαίνει ότι υπολείπεται ακόμη κατά 68,5 δις από το ιστορικό υψηλό του 2010 πριν 15 χρόνια δηλαδή, που ήταν 725,7 δις. Δηλαδή, χάσαμε κεφαλαιακό απόθεμα, όταν όλες οι άλλες χώρες το αύξησαν. Κάτι που οφείλεται προφανώς στα μνημόνια που μας επιβλήθηκαν από το ΠΑΣΟΚ, τη ΝΕΑ ΔΗΜΟΚΡΑΤΙΑ και το ΣΥΡΙΖΑ. Ο ακαθάριστος σχηματισμός παγίου κεφαλαίου, διαμορφώθηκε το 2023 στα 34,2 δις και το 2024 στα 36,3 δις ή στα επίπεδα του 2001, από 58,5 δις το 2027 οπότε παραμένει πάνω από 22 δισεκατομμύρια χαμηλότερος.

Όσον αφορά τις Άμεσες Ξένες Επενδύσεις για τις οποίες θριαμβολογεί η Κυβέρνηση. Σύμφωνα με τα προσωρινά στοιχεία του Ισοζυγίου Πληρωμών που παρουσίασε η Τράπεζα της Ελλάδας, στις 20/02/2025, ανήλθαν στα 5,98 δις, σε ονομαστικές τιμές, δηλαδή μαζί με τον Πληθωρισμό, έχοντας αυξηθεί κατά 37%, σε σχέση με το 2023. Παραδόξως όμως, το 48% όλων των Άμεσων Ξένων Επενδύσεων του 2024, καταγράφηκαν στους δύο τελευταίους μήνες, 1,6 δις τον Νοέμβριο και 1,2 δις το Δεκέμβριο του 2024. Τι συνέβη όμως, σε αυτούς τους δύο τελευταίους μήνες; Απλούστατα η εξαγορά από την αραβική Masdar της ΤΕΡΝΑ Ενεργειακή έναντι περίπου 2,2 δις για το 70% των μετοχών της, αργότερα εξαγόρασε το 100%.

Εδώ λοιπόν προκύπτει ένα εξαιρετικά σημαντικό ερώτημα. Τι ακριβώς θεωρεί ως επένδυση η Κυβέρνηση αφού από αυτό εξαρτάται και η ποιότητα των αναπτυξιακών νομοσχεδίων της και ποια είναι η αλήθεια; Εν προκειμένω, φαίνεται καθαρά ότι η Κυβέρνηση θεωρεί ως επένδυση το «ξεπούλημα» της ιδιωτικής και δημόσιας περιουσίας, ενώ η αλήθεια είναι πως ως επένδυση θεωρείται η αύξηση του κεφαλαιακού μας αποθέματος με νέες εγκαταστάσεις, μηχανήματα κλπ., με στόχο την άνοδο της παραγωγικότητας της εργασίας και της ανταγωνιστικότητας της οικονομίας μας, η δημιουργία νέων θέσεων εργασίας κλπ.

Προφανώς, τίποτα απ’ όλα αυτά δεν επετεύχθη με την πώληση της ΤΕΡΝΑ Ενεργειακή, αφού απλά άλλαξε το ιδιοκτησιακό της καθεστώς. Όπως συνέβη με τον ΟΤΕ και τη Fraport στους Γερμανούς, με την ΤΡΑΙΝΟΣΕ στους Ιταλούς με σκανδαλώδεις προϋποθέσεις, με τον ΟΠΑΠ στους Τσέχους, με τον ΑΔΜΗΕ στους Κινέζους, με τον ΔΕΔΔΗΕ στους Αυστραλούς, όπου τους εγγυηθήκαμε ακόμη και ελάχιστο κέρδος σαν να ήταν οι μετοχές τους ομόλογο κλπ.

Όσον αφορά δε τις υπόλοιπες ΑΞΕ (Άμεσες Ξένες Επενδύσεις), επρόκειτο ξανά για εξαγορές ελληνικών επιχειρήσεων από ξένους, όπως τηςGrand Hyatt από την Blackstone, των Εκπαιδευτηρίων Δούκα από την Cognita, της Epsilon Net από τηνGeneral Atlantic, της Entersoft από την Imker Capital, της Astir Vitogiannis από την Virtus South European Fund κλπ. Όλες αυτές οι ξένες εταιρείες, θα μεταφέρουν τα κέρδη τους στο εξωτερικό, οπότε, ειδικά τα μερίσματα των πρώην κρατικών εταιρειών, θα πρέπει να αναπληρωθούν από φόρους. Επομένως δεν πρέπει να απορούμε γιατί υπάρχει αυτή η υπερφορολόγηση, ήδη από σήμερα. Τέλος, με σχεδόν το 50% των Άμεσων Ξένων Επενδύσεων να αφορά ακίνητα, σημαντικό μέρος της αύξησης των πωλήσεών τους οφείλεται στους πλειστηριασμούς των funds, τα κέρδη των οποίων μεταφέρονται επίσης στο εξωτερικό.

Περαιτέρω στο νομοσχέδιο, όπως διαπιστώνεται από το άρθρο 2, συνεχίζονται περίπου οι ίδιες κατηγορίες του προηγούμενου νόμου με μία σχετική αοριστία για τις νέες τεχνολογίες, τη μεταποίηση και την εφοδιαστική αλυσίδα. Δυστυχώς, όμως, ξανά με μία σημαντική αναφορά στον τουρισμό. Είναι δυνατόν αλήθεια να θέλει μια Κυβέρνηση να συνεχίσει να επιδοτεί ένα προβληματικό τουριστικό μοντέλο. Δεν βλέπει ότι η μέση κατά κεφαλή δαπάνη ανά τουρίστα μειώθηκε στα 573 ευρώ το 2024 κατά τον ΣΕΤΕ, παρά τον πληθωρισμό, ή στα 530,6 ευρώ ανά ταξίδι, κατά την Τράπεζα της Ελλάδος, από 746 ευρώ το 2005. Πώς είναι δυνατόν να διατηρηθούν οι κρατικές υποδομές μας με τέτοια έσοδα, όταν αποδεχόμαστε πλέον τετραπλάσιους τουρίστες από τον πληθυσμό μας, ενώ η Πορτογαλία διπλάσιους με περισσότερα έσοδα από εμάς και η Ισπανία ακόμη λιγότερους. Προφανώς δεν έχουμε τίποτα με τον τουρισμό, αλλά με το λανθασμένο μοντέλο του, αφού δεν είναι δυνατόν η μέση δαπάνη ανά τουρίστα να είναι διπλάσια στην Πορτογαλία ή στην Ισπανία, ενώ ακόμη και στην Τουρκία είναι στα 1.000 δολάρια έναντι 573 ευρώ δικά μας. Φαίνεται λοιπόν ξεκάθαρα ότι μας εκμεταλλεύονται οι ξένοι tour operators, όπως το παράδειγμα της Λευκάδας που νοικιάζουν τα δωμάτια για 15 ευρώ και τα επινοικιάζουν για 70 ευρώ. Ενώ ακόμη χειρότερα, ο τουρισμός εισάγει πάνω από το 70% των αναγκών του από το εξωτερικό. Πώς λοιπόν να μην έχουμε εμπορικό έλλειμμα, όταν αυξάνεται ο τουρισμός;

Εν προκειμένω, ένα σωστό αναπτυξιακό σχέδιο θα έπρεπε να συνδέσει τον τουρισμό με την εγχώρια παραγωγή παρέχοντας κίνητρα και να προωθήσει λύσεις για την αύξηση της κατά κεφαλήν δαπάνη. Δύο θέματα που θα μπορούσαν να διπλασιάσουν τα τουριστικά μας έσοδα και να αυξήσουν ακόμη περισσότερο το ΑΕΠ μας μέσω της μείωσης του εμπορικού μας ελλείμματος. Δεν είναι δυνατόν να μην μπορούμε ως χώρα και ως ιδιωτικός τομέας να κατασκευάσουμε, για παράδειγμα, μια πλατφόρμα κρατήσεων, έτσι ώστε να μην πληρώνουν οι ξενοδόχοι μας εταιρείες, όπως την Booking. com, έως και 25% επί των τιμών τους, με τα έσοδα αυτά να οδηγούνται στο εξωτερικό. Με τα παραπάνω, θα επιλύαμε και το άλλο μεγάλο πρόβλημα της οικονομίας μας που δεν ανέφερε ο Υπουργός στη συνέντευξή του. Δηλαδή, το έλλειμμα του ισοζυγίου τρεχουσών συναλλαγών μας που εκτοξεύθηκε στα 15,1 δις στο 2024, επίσης στα επικίνδυνα επίπεδα του 2006-2010.

Εφόσον το παρόν νομοσχέδιο προσθέτει στο προηγούμενο, αξίζει να κάνουμε μία μικρή αποτίμηση στο τι είδους «ισχυρή ανάπτυξη» έχει πετύχει αυτά τα 3 ουσιαστικά χρόνια εφαρμογής του από την κύρωση του στις 14 Φεβρουαρίου του 2022, θυμίζοντας ότι οι εφαρμοστικοί του νόμοι καθυστερούσαν υπερβολικά. Εν προκειμένω το πραγματικό μας ΑΕΠ από το 2019 έως το 2024 αυξήθηκε από τα 185 δις περίπου στα 201 δις ευρώ, ενώ το ονομαστικό στα 237,5 δις ευρώ. Επομένως τα 36,5 δις ΑΕΠ οφείλονται καθαρά στον πληθωρισμό, όπου επειδή τα φορολογικά έσοδα του κράτους υπολογίζονται στο 29% του ΑΕΠ, τα 10,5 δις προέρχονται από την υπερφορολόγηση με τη διατήρηση των ίδιων συντελεστών στις αυξημένες τιμές. Ας μην ξεχνάμε δε ότι την ίδια περίοδο ξοδέψαμε για να πετύχουμε την άνοδο του ΑΕΠ μας κατά 16 δις, πάνω από 38 δις με το Πρόγραμμα PEPP (Pandemic Emergency Purchase Programme) της Ευρωπαϊκής Κεντρικής Τράπεζας για τα λανθασμένα lock downs με μία ανάλογη αύξηση του χρέους, ενώ πολλά από αυτά άνω των 8 δις δρομολογήθηκαν με τις γνωστές σκανδαλώδεις απευθείας αναθέσεις. Επιπλέον, ξοδέψαμε χρήματα του Ταμείου Ανάκαμψης, οπότε στην ουσία ξοδέψαμε πολύ περισσότερα από την άνοδο του ΑΕΠ.

Επιγραμματικά τώρα στο Ταμείο Ανάκαμψης από το οποίο η Κυβέρνηση αναμένει στήριξη για τις επενδύσεις, είναι πολύ αργή η υλοποίησή του και κυρίως από μεγάλες επιχειρήσεις, σημειώνοντας ότι ο ΟΔΔΗΧ είχε καταγράψει το σύνολο των δανείων του Ταμείου Ανασυγκρότησης που εισπράξαμε από την ΕΕ στα 9,6 δις στα μέσα του καλοκαιριού του 2024, ενώ ο αρμόδιος Υπουργός είχε ανακοινώσει πως έχουν χορηγηθεί στην οικονομία μας μόλις 1,7 δις. Ένα μεγάλο μέρος του δε, όπως άλλωστε γενικότερα των επενδύσεων, δαπανάται για επενδύσεις σε Ανεμογεννήτριες και Φωτοβολταϊκά που δεν παράγουμε αλλά εισάγουμε ενώ ταυτόχρονα οι Έλληνες επιδοτούν με τους πανάκριβους λογαριασμών ρεύματος το ενεργειακό καρτέλ που τα λειτουργεί. Προφανώς, λοιπόν, κάτι δεν πάει καλά. Όπως το ότι ξανά, κατά το Γραφείο Προϋπολογισμού της Βουλής, τα χρήματα του Ταμείου που δεν προωθούνται στην οικονομία λογίζονται ως πλεονάσματα στον Προϋπολογισμό μας. Γι’ αυτό έχουμε πλεονάσματα. Επομένως έχει κίνητρο το Υπουργείο να μη διαθέτει στην οικονομία αυτά τα χρήματα του Ταμείου Ανάκαμψης, αδιαφορώντας βέβαια για το ότι έτσι «στραγγαλίζεται» η οικονομία μας.

Συνεχίζοντας, ένα από τα σωστά μέρη του νομοσχεδίου, έχει αρκετά τέτοια, είναι η έμφαση που δίνεται σε επενδύσεις στις παραμεθόριες περιοχές της χώρας και στην Περιφερειακή Ανάπτυξη, κάτι που υπάρχει και στο δικό μας κυβερνητικό Πρόγραμμα, αν και με έναν πολύ πιο ορθολογικό σχεδιασμό. Είναι σωστό επειδή η Ελλάδα χαρακτηρίζεται από πολύ μεγάλες οντότητες όσον αφορά την ανάπτυξη ανά Περιφέρεια. Επίσης σε σχέση με την ΕΕ όπου ορισμένες Περιφέρειες μάς παραμένουν στις φτωχότερες της Ευρώπης παρά τις επιδοτήσεις του εκάστοτε Αναπτυξιακού. Το μεγάλο ερώτημα, βέβαια, που θα έπρεπε να απαντηθεί με το νομοσχέδιο είναι γιατί δεν διεξάγονται παραγωγικές επενδύσεις στην Ελλάδα ενώ ακόμη και αυτές που διεξάγονται γίνονται με κρατικές επιδοτήσεις όπως συμπεραίνεται από το ότι έχουμε να δούμε αύξηση κεφαλαίων ακόμη και στις μεγάλες εισηγμένες επιχειρήσεις μας από πολλά χρόνια. Οι απαντήσεις εδώ είναι απλές, ενώ δεν δίνεται καμία λύση από το νομοσχέδιο. Αιτία είναι η γραφειοκρατία, η εξαιρετικά αργή απονομή δικαιοσύνης, η διαπλοκή και η διαφθορά. Επιπλέον η μετανάστευση του brain drain λόγω των εξευτελιστικών μισθών εξαιτίας της χαμηλής παραγωγικότητας της εργασίας, η οποία παραμένει στο 45% περίπου του μέσου της Ευρωζώνης. Κυρίως όμως το ασταθές και μη ανταγωνιστικό με τις γειτονικές χώρες φορολογικό καθεστώς της χώρας μας, με «κορυφή του παγόβουνου» την προκαταβολή φόρου που πρέπει να καταργηθεί άμεσα.

Τέλος, ακόμα μία αιτία είναι η ελάχιστη και προβληματική τραπεζική χρηματοδότηση των μικρομεσαίων επιχειρήσεων, παρά την τεράστια και αφορολόγητη αισχροκέρδεια των τραπεζών λόγω του απαράδεκτου αναβαλλόμενου φόρου που θα έπρεπε επίσης να καταργηθεί. Αυτά τα προβλήματα οφείλει να λύσει η κυβέρνηση και όχι να μοιράζει χρήματα, δρομολογώντας δυστυχώς ταυτόχρονα κοστοβόρους ελέγχους που αυξάνουν ακόμη περισσότερο τη γραφειοκρατία. Να προσφέρει τη δυνατότητα στις επιχειρήσεις να αποσβένουν γρήγορα τις επενδύσεις τους, να αφαιρούν όλα τα έξοδα από τα έσοδα τους και όχι αυτά που επιλέγει η Κυβέρνηση, ακόμη και το κόστος εκπαίδευσης του προσωπικού τους, εάν θέλουμε να έχουμε πραγματικά εξειδικευμένο προσωπικό. Να μειώσει τις ασφαλιστικές εισφορές εργαζομένων και εργοδοτών που είναι από τις υψηλότερες στην ΕΕ, να παρέχει φοροαπαλλαγές στις παραμεθόριες και φτωχές Περιφέρειες για εξειδικευμένες επενδύσεις και ούτω καθεξής.

Κλείνοντας να πω ότι δεν θα αναφερθούμε στα περιεχόμενα του νομοσχεδίου αφού είναι γνωστά σε όλους μας. Θα υπογραμμίσω όμως το γεγονός ότι δεν έχει όραμα και σχέδιο, βρίθει γραφειοκρατίας. Οι αναφορές του στον πρωτογενή τομέα, στη μεταποίηση και στη βιομηχανία είναι προσχηματικές, ενώ στο θέμα του δημογραφικού, πραγματικά προκαλεί μειδίαμα ο τρόπος που προτείνεται, για να μην πούμε κάτι άλλο. Όσον αφορά δε, το ΓΛΚ δεν παρέχει κάποια κοστολόγηση. Πώς είναι δυνατόν όμως να μιλάμε, χωρίς να ξέρουμε πόσα χρήματα θα διατεθούν και σε ποιους τομείς, είτε ως επιδότηση, είτε ως εξοικονόμηση. Το μόνο που δίνεται είναι κάποια επιμέρους κόστη από τις μεταβολές στις γραφειοκρατικές ρυθμίσεις, κάτι που ασφαλώς δεν αρκεί. Στα υπόλοιπα θα αναφερθούμε στη συζήτηση επί των άρθρων, ενώ για την ψήφιση του νομοσχεδίου επιφυλασσόμαστε για την ολομέλεια.

Ευχαριστώ πολύ.

ΣΤΥΛΙΑΝΟΣ (ΣΤΕΛΙΟΣ) ΠΕΤΣΑΣ (Προεδρεύων της Επιτροπής): Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες είναι οι Βουλευτές κ.κ. Αθανασίου Χαράλαμπος, Αλεξοπούλου Χριστίνα, Ανδριανός Ιωάννης, Αντωνίου Μαρία, Αραμπατζή Φωτεινή, Βασιλειάδης Βασίλειος (Λάκης), Βλάχος Γεώργιος, Γιόγιακας Βασίλειος, Γιώργος Ιωάννης, Ζεμπίλης Αθανάσιος, Καλογερόπουλος Δημήτριος, Καππάτος Παναγής, Καράογλου Θεόδωρος, Καρασμάνης Γεώργιος, Κεδίκογλου Συμεών (Σίμος), Κόνσολας Εμμανουήλ (Μάνος), Κυριάκης Σπυρίδων, Λαζαρίδης Μακάριος, Λεονταρίδης Θεόφιλος, Μαρκόπουλος Δημήτριος, Παναγιωτόπουλος Νικόλαος, Παπαδόπουλος Μιχαήλ (Μιχάλης), Παπακώστα – Παλιούρα Αικατερίνη (Κατερίνα), Παπάς Θεοφάνης (Φάνης), Πέτσας Στυλιανός, Σενετάκης Μάξιμος, Σιμόπουλος Ευστράτιος (Στράτος), Σκρέκας Κωνσταντίνος, Σούκουλη – Βιλιάλη Μαρία – Ελένη (Μαριλένα), Σταϊκούρας Χρήστος, Στύλιος Γεώργιος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Νικητιάδης Γεώργιος, Νικολαΐδης Αναστάσιος (Τάσος), Παρασύρης Φραγκίσκος (Φρέντυ), Χνάρης Εμμανουήλ, Χριστοδουλάκης Εμμανουήλ (Μανώλης), Βέττα Καλλιόπη, Ζαμπάρας Μιλτιάδης (Μίλτος), Κόκκαλης Βασίλειος, Μαμουλάκης Χαράλαμπος (Χάρης), Μεϊκόπουλος Αλέξανδρος, Παππάς Νικόλαος, Κομνηνάκα Μαρία, Κτενά Αφροδίτη, Παπαναστάσης Νικόλαος, Στολτίδης Λεωνίδας, Βιλιάρδος Βασίλειος, Χήτας Κωνσταντίνος, Ζεϊμπέκ Χουσεΐν, Τσακαλώτος Ευκλείδης, Βρεττός Νικόλαος, Δελβερούδης Κομνηνός, Καζαμίας Αλέξανδρος, Κεφαλά Γεωργία (Τζώρτζια), Κόντης Ιωάννης, Αυλωνίτης Αλέξανδρος - Χρήστος, Δημητροκάλλης Ιωάννης, Κυριαζίδης Δημήτριος, Μανούσος Γεώργιος, Παπαϊωάννου Αρετή, Πούλου Παναγιού (Γιώτα), Τζάκρη Θεοδώρα και Χουρδάκης Μιχαήλ.

Στο σημείο αυτό, αφού ευχαριστήσουμε τον κ. Βιλιάρδο, να πως ότι ο κατάλογος των φορέων που θα κληθούν για ακρόαση θα ανακοινωθεί μετά την ομιλία του Ειδικού Αγορητή της Νέας Αριστεράς, κ. Τσακαλώτο. Έχουν προταθεί στο σύνολο 52 φορείς και όπως καταλαβαίνετε θα πρέπει να γίνει μια προσεκτική επιλογή ώστε ικανοποιηθούν αριθμητικά οι προτάσεις των Κοινοβουλευτικών Ομάδων.

Τον λόγο έχει τώρα ο κ. Ευκλείδης Τσακαλώτος.

ΕΥΚΛΕΙΔΗΣ ΤΣΑΚΑΛΩΤΟΣ (Ειδικός Αγορητής της Κ.Ο. «ΝΕΑ ΑΡΙΣΤΕΡΑ»): Ευχαριστώ κύριε Πρόεδρε.

Στον τίτλο του νομοσχεδίου βρίσκεται ο όρος «βιώσιμη ανάπτυξη». Δεν μπορώ να σκεφτώ έναν άλλο όρο, είτε στα οικονομικά είτε στην πολιτική συζήτηση, που να έχει δεχθεί τέτοια κακοποίηση. Πραγματικά, δεν μπορώ να σκεφτώ έναν τέτοιο όρο, είναι στα στόματα όλων των πολιτικών, πλην της άκρας δεξιάς. Είναι σαν να λέμε στον κόσμο ότι με αυτό ασχολούμαστε και ξέρουμε σχεδόν από όλους τους επιστήμονες, ότι οι στόχοι που έχουμε βάλει, δηλαδή να μην αυξηθεί η θερμοκρασία παραπάνω από 1,5% από την προ­βιομηχανική εποχή, δεν τη φτάνουν. Άρα κάτι δεν πάει καλά, κάτι δεν πάει καλά στο παραγωγικό μοντέλο, κάτι δεν πάει καλά στο κοινωνικό μοντέλο.

Θέλω να σας δώσω ένα παράδειγμα προς σκέψη, γιατί δεν θα δουλέψει ο «πράσινος καπιταλισμός». Σκεφτείτε μια κοινωνία που σε 30 χρόνια, δηλαδή το 2055, διπλασιάσει την παραγωγικότητα της. Αυτό εξ ορισμού σημαίνει ότι μπορεί να παράγει τα διπλά προϊόντα από ότι παρήγαγε το 2025. Αυτό είναι μέσα στον όρο τι σημαίνει να διπλασιαστεί η παραγωγικότητα. Μπορεί αυτή η κοινωνία, βεβαίως, να μην παράγει και να μην καταναλώνει καθόλου περισσότερο, κανένα περισσότερο το ό,τι παρήγαγε και ό,τι κατανάλωση είχε το 2025, να το κάνει και το 2055 και να το πάρει όλο το κέρδος σε ελεύθερο χρόνο. Θα μου πείτε, καμιά κοινωνία δεν θα διαλέξει είτε το ένα είτε το άλλο άκρο, κάποιον συνδυασμό. Από την πλευρά του κλίματος, προφανώς πρέπει να πλησιάσουμε στον ελεύθερο χρόνο, από την πλευρά του καπιταλισμού, πρέπει να πάμε στον διπλασιασμό των προϊόντων, γιατί το κέρδος, εκτός από κάποιες περιοχές, ο τουρισμός δεν βγαίνει από το να καθόμαστε και να ξεκουράζεται και να καταναλώνουμε πολιτιστικά αγαθά, το κέρδος βγαίνει από την παραγωγή και την κατανάλωση όλο και περισσότερων προϊόντων και τη χρήση όλο και περισσότερων πόρων. Άρα η στάση του καπιταλισμού είναι να καταστρέφει το πλανήτη, γιατί η στάση του καπιταλισμού είναι να βγάλει κέρδος και άρα να βγάλει κέρδος παράγοντας όλο και περισσότερα προϊόντα. Χωρίς να αλλάξουμε αυτό το μοντέλο, απλώς ο πλανήτης δεν θα σωθεί και γι’ αυτό η βιώσιμη ανάπτυξη είναι τόσο «κακοποιημένη» λέξη, γιατί είναι μια άλλη λέξη που θέλει να κρύψει το ότι δεν μπορεί να υπάρχει βιωσιμότητα κοινωνική, οικολογική, με το μοντέλο που έχουμε αυτή τη στιγμή.

Πάμε παρακάτω, αφού μιλάμε επί της αρχής του νομοσχεδίου. Ένα άλλο πράγμα που βγαίνει από τη συζήτηση, σχεδόν όλης της περιβαλλοντικής συζήτησης, είναι, ότι δεν θα σωθεί ο πλανήτης αν δεν αντιμετωπίσουμε το θέμα των ανισοτήτων. Αυτό το είδαμε στα «κίτρινα γιλέκα», το είδαμε πρόσφατα στους αγρότες και να πάρω το παράδειγμα των αγροτών από την Πολωνία μέχρι την Ελλάδα. Τι έκανε η ΕΕ; Είπε «λιγότερα λιπάσματα, λιγότερα φυτοφάρμακα». Σωστή από οικολογική άποψη; Σωστή. Βέβαια, αυτό, όμως, μειώνει την απόδοση κάποιου χωραφιού. Ποιος θα το πληρώσει αυτό; Όχι η ΕΕ, ούτε οι πλούσιοι, γιατί δεν έδωσαν περισσότερα χρήματα στους αγρότες και άρα, οι αγρότες είναι σκεπτικιστές για το μέγεθος της κλιματικής απειλής και άρα, της ανάγκης για μέτρα εναντίον του, δηλαδή, μέτρα που πραγματικά θα αντιμετωπίσει την κλιματική αλλαγή. Άρα, αν δεν αντιμετωπίσουμε το κοινωνικό, δεν θα αντιμετωπίσουμε ούτε την κλιματική κρίση.

Το 2018, η Κυβέρνηση του ΣΥΡΙΖΑ, κατέθεσε ένα αναπτυξιακό σχέδιο, που είχε μία σημαντική πρωτοτυπία, είχε και άλλα πράγματα θετικά, αλλά είχε μια σημαντική πρωτοτυπία, σε σχέση με αυτό που μόλις είπα. Δεν είχε ένα κεφάλαιο για την ανάπτυξη και ένα άλλο κεφάλαιο κάπου μετά για τους μισθούς ή το κοινωνικό κράτος. Μέσα στο κομμάτι για την ανάπτυξη είχε το θέμα των μισθών, η εργασία ως κεντρικό, όχι ως μετά σκέψη, ότι οι μισθοί μπορεί να αυξηθούν μετά από την ανάπτυξη, αλλά ως προϋπόθεση για μια διαφορετική ανάπτυξη.

Θυμάστε ότι το 2023 ο Πρωθυπουργός μας είπε πως η πρώτη τετραετία ήταν για να μπορεί να «σταθεί η χώρα στα πόδια της» και τη δεύτερη θα ασχολούταν με τις αυξήσεις στους μισθούς. Και ξέρετε, ότι μόνο το 2024-2025 αρχίζει να φαίνεται πως οι μισθοί λίγο αυξάνονται περισσότερο από τον πληθωρισμό και να αρχίζει μια αντιστάθμιση για το «χαμένο έδαφος» με τους πιο μεγάλους πληθωρισμούς το 2021, το 2022, το 2023 και 2024. Πηγαίνει ο κ. Μητσοτάκης στην Ισπανία στο Ευρωπαϊκό Λαϊκό Κόμμα και στην ουσία τι λέει; Ότι εμάς δεν μας πολύ νοιάζει η Ευρωπαϊκή Οδηγία για το 80% στόχο, να καλύπτεται το 80% εργαζόμενοι-εργαζόμενες από τις Συλλογικές Συμβάσεις, κάτι που λέει ο ΟΟΣΑ πως είναι ο μόνος τρόπος για να αυξήσουμε τους μισθούς. Δεν είναι ο μόνος τρόπος ίσως, γιατί ο κ. Σκέρτσος, θεωρεί, ότι μπορεί να κάνουν 2 και 3 δουλειές και αυτό να είναι ο τρόπος να αυξηθούν, αν όχι οι μισθοί, αλλά το οικογενειακό εισόδημα.

Ποια είναι η συζήτηση σε αυτή τη χώρα, που είμαστε προτελευταίοι στο κατά κεφαλήν εισόδημα στην ΕΕ; Αντί να είναι το πώς θα εφαρμόσουμε για να φτάσουμε στο στόχο του 80% των Συλλογικών Συμβάσεων, είναι να γυρίσουμε στην Κυβέρνηση Παπαδήμου. Αυτό συζητάτε, αυτό λένε και οι εφημερίδες σας. Δηλαδή, να είναι πιο εύκολες οι απολύσεις, να υπάρχει η διευθέτηση του χρόνου εργασίας σε εβδομαδιαία βάση και αν δεν θέλει μια επιχείρηση να εφαρμόσει τις Συλλογικές Συμβάσεις, με αστείες δικαιολογίες γιατί πάντα μπορεί να βρεθεί λογιστικός λόγος, να μην τις εφαρμόσει. Αυτό συζητάτε και μας λέτε, ότι αυτό το νομοσχέδιο είναι «βιώσιμη ανάπτυξη», που φαντάζομαι, εννοείται και βιώσιμη οικολογικά, σας απάντησα γι’ αυτό, και βιώσιμη κοινωνικά ότι θα αντιμετωπίσει τη στασιμότητα στους μισθούς.

Κύριε Υπουργέ, είχα πει και στον κ. Πιερρακάκη ότι το αφήγημα σας, ότι η ανάπτυξη είναι μεγαλύτερη από την Ευρώπη, αν από δω και πέρα εμείς έχουμε 2% ανάπτυξη, που δεν το προβλέπουν οι διεθνείς οργανισμοί, και η Ευρώπη έχει 1% ανάπτυξη, δηλαδή για τα επόμενα χρόνια εμείς έχουμε διπλάσια ανάπτυξη από το μέσο όρο της ΕΕ, ξέρετε πόσα χρόνια χρειάζεται; Μπορεί να κάνει και η ομάδα σας στον υπολογισμό. Εγώ τον έκανα αυτό τον υπολογισμό. Θα χρειαστεί 35 χρόνια για να φτάσουμε στο μέσο όρο του κατά κεφαλήν εισοδήματος της ΕΕ. Δηλαδή, αν έχουμε εμείς 2% για όλα τα επόμενα χρόνια, για 35 χρόνια που είναι γενναία υπόθεση νομίζω θα συμφωνήσετε, και η Ευρωπαϊκή Ένωση έχει μόνο 1%, διπλάσιο εμείς, γιατί αυτό λέτε, θα πάρει 35 χρόνια να φτάσουμε στο 100%. Δηλαδή, να είμαστε στο μέσο όρο της ΕΕ, λίγο λιγότερο να φτάσουμε εκεί που ήταν στην αρχή της κρίσης που ήταν το 2008,νομίζω ήμαστε στο 90κάτι ή 89, 91 ήμασταν το 2008. Τι είναι το 89 και το 91; Το πόσο είμαστε σε σχέση με το μέσο όρο. Ήμασταν στο 90%, να το πω έτσι, του μέσου όρου του κατά κεφαλήν εισόδημα στην ΕΕ. Άρα, χωρίς να συνδέουμε το αναπτυξιακό μοντέλο με το κοινωνικό δεν θα έχουμε βιώσιμη ανάπτυξη. Εκτός αν στο δικό σας χώρο η βιώσιμη ανάπτυξη, που προτείνω να μη χρησιμοποιείται και να μη τη χρησιμοποιούμε, αλλά άμα είναι να την χρησιμοποιείτε να μας πείτε αν η βιώσιμη ανάπτυξη εμπεριέχει και την κοινωνική βιωσιμότητα αυτής της χώρας.

Η Κυβέρνηση του ΣΥΡΙΖΑ το 2018 είχε και μια άλλη πρωτοτυπία. Ότι το αναπτυξιακό μοντέλο, αυτό που σας είπα, δημιουργήθηκε εν μέρει με περιφερειακά συνέδρια. Όπου ήρθαν, παρόλο του κυρίου Μητσοτάκη και τις οδηγίες στα επιμελητήρια που έλεγχε να μην πηγαίνουν σε αυτά, γιατί έτσι την καταλαβαίνετε τη πολιτική, δεν «δούλεψε». Σας «έγραψαν», να το πω έτσι λαϊκά. Γίνανε συνέδρια με κοινωνικούς φορείς, με τους Δημάρχους, τους Περιφερειάρχες για να μάθουμε. Γιατί αυτό που έχουμε μάθει για τα αναπτυξιακά μοντέλα σε όλη την Ευρώπη -και στον δυτικό κόσμο τουλάχιστον- είναι ότι αν δεν είναι συμμέτοχοι όλοι οι φορείς, η Τοπική Αυτοδιοίκηση, και δεν θα είναι καλό το αναπτυξιακό μοντέλο στην κατασκευή και δε θα είναι εφαρμόσιμο. Αυτό είναι αν διαβάσετε κάποια βιβλιογραφία για το ποια αναπτυξιακά μοντέλα λειτουργούν και ποια αναπτυξιακά μοντέλα δεν λειτουργούν. Αυτά που δεν λειτουργούν είναι αυτά όπως τα δικά σας, που δείχνουν μια περιφρόνηση για όλους εκτός κάποιο κεντρικό επιτελικό κράτος, που τους δεν τους ενδιαφέρει τι λέει η Τοπική Αυτοδιοίκηση, τι λένε οι τοπικοί φορείς, τα επιμελητήρια, τα συνδικάτα, ποια είναι τα προβλήματα, πώς θα λυθούν.

Είναι καθυστερημένο αυτό το νομοσχέδιο και για ένα άλλο λόγο. Γιατί η σύγχρονη οικονομική σκέψη δεν λέει απλώς βρείτε προβλήματα και περιοχές που έχουν προβλήματα. Εμένα δεν με πειράζει που κάνετε αυτή την αλλαγή. Θετική τη θεωρώ, όπως και μερικά άλλα πράγματα που κάνετε είναι θετικά, αλλά θεωρώ ότι επιτέλους η Επενδυτική Τράπεζα θα βοηθήσει κάποιες επιχειρήσεις να διευρύνει τι μπορούν να δανειστούν από τις τράπεζες. Είναι θετικό βήμα. Αυτό όμως που μας λέει η σύγχρονη οικονομική σκέψη είναι μη βασιστείτε μόνο σε προβληματικές περιοχές. Αποφασίστε ποιες δραστηριότητες. Ούτε μεγάλους οικονομικούς κλάδους. Αγροτικός τομέας. Τουριστικός τομέας. Η σύγχρονη οικονομική σκέψη λέει, αποφασίστε ποιες δραστηριότητες, εντός μιας προβληματικής περιοχής και εντός κάποιου τομέα, - άρα, Βόρεια Ελλάδα αγροτικό- είναι αυτές που μπορούν να βοηθήσουν την αναβάθμιση αυτής της περιοχής ή αυτού του τομέα; Ποιες δραστηριότητες, δηλαδή, έχουν τη δυνατότητα να αυξήσουν την προστιθέμενη αξία;

Και ένα τελευταίο, γιατί μας είπε ο κ. Πιερρακάκης σε προηγούμενη συζήτηση σχεδόν ότι εφαρμόζετε την άποψη της οικονομικής ανάπτυξης της Mariana Mazzucato και ιδιαίτερα στο βιβλίο της «Η οικονομία της αποστολής». Η Mazzucato λέει στο βιβλίο, ότι τέρμα πια να δίνουμε ενισχύσεις στον ιδιωτικό τομέα, σε φοροαπαλλαγές, σε επιδοτήσεις και σε άλλες διευκολύνσεις, χωρίς quid pro quo, δηλαδή, χωρίς ανταλλάγματα. Αυτό λέει η Mazzucato. Το να ευνοήσεις μόνο τον ιδιωτικό τομέα χωρίς να πάρεις τίποτα, χωρίς να πεις ότι έχεις αναπτυξιακό σχέδιο, ενώ ξέρεις ποιες δραστηριότητες θέλεις να αναπτύξεις και απλώς δίνεις χρήματα, δεν είναι αναπτυξιακό. Απλώς συνεισφέρει στην τεράστια αύξηση των ανισοτήτων. Βλέπουμε ότι σε όλες τις χώρες τα τελευταία 30 χρόνια που είχαμε αυτή τη στρατηγική, το να δίνουμε διευκολύνσεις και βοήθεια στον ιδιωτικό τομέα χωρίς κανένα αντάλλαγμα, επενδύστε εδώ, κάντε αυτή την κοινωνική πολιτική να μην διώχνετε κόσμο, κάτι, είναι αποτυχημένο.

Για όλους αυτούς τους λόγους, εμείς ως Νέα Αριστερά κύριε Πρόεδρε, επί της αρχής θα ψηφίσουμε «κατά» αυτού του νομοσχεδίου. Σας ευχαριστώ και θεωρώ πως ήμουν και άψογος στον χρόνο.

**ΣΤΥΛΙΑΝΟΣ (ΣΤΕΛΙΟΣ) ΠΕΤΣΑΣ (Προεδρεύων της Επιτροπής):** Ευχαριστούμε, κ. Τσακαλώτε και για τη συνέπεια του χρόνου.

Πριν δώσω τον λόγο στον επόμενο ομιλητή, να ανακοινώσω τους φορείς που θα κληθούν στην αυριανή συνεδρίαση. Όπως είπα ήταν πολύ μεγάλος ο αριθμός των προτάσεων, 52 φορείς. Έγινε μια προσπάθεια να επιλεχθούν 20 από αυτούς, έτσι ώστε να εκπροσωπούν προτάσεις φορέων από όλα τα Κόμματα.

Οι φορείς λοιπόν που επιλέχθηκαν να κληθούν είναι ο Σύνδεσμος Επιχειρήσεων και Βιομηχανιών (ΣΕΒ), ο Σύνδεσμος Βιομηχανιών Ελλάδος, ο Σύνδεσμος Εξαγωγέων Βορείου Ελλάδος (ΣΕΒΕ), το Εμπορικό και Βιομηχανικό Επιμελητήριο Αθηνών (ΕΒΕΑ), η Ελληνική Ένωση Τραπεζών, ο Σύνδεσμος Ελληνικών Τουριστικών Επιχειρήσεων (ΣΕΤΕ), η Εθνική Συνομοσπονδία Ατόμων με Αναπηρία (ΕΣΑμεΑ), το Δίκτυο Συνδέσμων Βιοτεχνιών και Βιομηχανιών Ανατολικής Μακεδονίας και Θράκης, το Τεχνικό Επιμελητήριο Ελλάδας, ο Ενδιάμεσος Φορέας Επιχειρησιακού Προγράμματος Ανταγωνιστικότητα και Επιχειρηματικότητα (ΕΦΕΠΑΕ), το Εμπορικό και Βιομηχανικό Επιμελητήριο Πειραιά (ΕΒΕΠ), ο Σύνδεσμος Βιομηχανίας Τροφίμων (ΣΕΒΤ), η Κεντρική Ένωση Επιμελητηρίων Ελλάδος, το Οικονομικό Επιμελητήριο Ελλάδος, η Γενική Συνομοσπονδία Επαγγελματιών Βιοτεχνών Εμπόρων Ελλάδος, η Ελληνική Συνομοσπονδία Εμπορίου και Επιχειρηματικότητας, η Τράπεζα της Ελλάδος, η Εθνική Ένωση Αγροτικών Συνεταιρισμών, το Επαγγελματικό Επιμελητήριο Αθηνών, η Ελληνική Αναπτυξιακή Τράπεζα και ο Αγροτικός Συνεταιρισμός Επαρχίας Φαρσάλων «Ο Ενιπέας». Διορθώνοντας τον αριθμό να πω πως είναι 21 φορείς.

Προχωρούμε στον επόμενο ομιλητή και Ειδικό Αγορητή της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”», κ. Νικόλαο Βρεττό.

**ΝΙΚΟΛΑΟΣ ΒΡΕΤΤΟΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”»):** Ευχαριστώ, κύριε Πρόεδρε.

Όταν έρχεται ένα νομοσχέδιο από το Υπουργείο Ανάπτυξης κύριοι συνάδελφοι, τίθεται αυτόματα το ερώτημα, τι διαφορετικό μπορεί να εισφέρει αυτό το νομοσχέδιο μιας και η Κυβέρνηση βρίσκεται στον έκτο χρόνο της διακυβέρνησής της; Μια Κυβέρνηση που ανέλαβε μετά τις μνημονιακές επιταγές και που ως υπέρμαχη της ανάπτυξης της ελεύθερης αγοράς υποσχέθηκε στον ελληνικό λαό ότι τελείωσαν τα άσχημα και από ΄δω και πέρα θα υπάρξει ανάπτυξη.

Εμείς είμαστε πολύ φειδωλοί στο να δεχθούμε αυτό τον τίτλο, ακούστηκε και από άλλους συναδέλφους. Στην ουσία ο όρος «βιώσιμη ανάπτυξη» μοιάζει με λογοκλοπή. Περισσότερο για να εντυπωσιάσει στα ΜΜΕ. Γιατί; Τελικά το «βιώσιμη ανάπτυξη» σημαίνει ότι το παρόν νομοσχέδιο θα καταφέρει όντως την ανάπτυξη να την κάνει βιώσιμη; Και αυτό επειδή η παρούσα Κυβέρνηση έχει αλλάξει 3 Υπουργούς, όσον αφορά την ανάπτυξη, έχει φέρει 3 νομοσχέδια, κάθε Υπουργός και ένα νομοσχέδιο, και τελικά το συγκεκριμένο «ξηλώνει» εντελώς το προηγούμενο.

Εκτός από το Κεφάλαιο Α΄ που τιτλοφορείτε «Σκοπός και Αντικείμενο», διαβάζοντας τους τίτλους από το Κεφάλαιο Β΄, που αναφέρει για την αναμόρφωση των γενικών διατάξεων του αναπτυξιακού και τροποποίηση του Κεφαλαίου Α, από το Κεφάλαιο Γ, τροποποίηση του Κεφαλαίου Β, από το Κεφάλαιο Δ, τροποποίηση κ.λπ., όλα τα σχετικά κεφάλαια είναι τροποποιητικά του προηγούμενου νόμου. Άρα, με άλλα λόγια, τα προηγούμενα νομοσχέδια δεν είχαν καμία βιωσιμότητα και ο καινούργιος Υπουργός φιλοδοξεί, ότι πλέον θα είναι βιώσιμη η ανάπτυξη γιατί είχε υποσχεθεί κατά την εναρκτήρια ομιλία του για επαναβιομηχανοποίηση. Εδώ, δεν βλέπουμε κάτι. Το σημαντικότερο είναι ότι, όταν είσαι Αγορητής του Δημοκρατικού μας Κινήματος “ΝΙΚΗ” και πηγαίνεις να δεις τους συμπολίτες σου στα μάτια λέγοντας ότι εγώ μίλησα και πήρα θέση απέναντι στις προτάσεις της Κυβέρνησης, πραγματικά ντρέπομαι να τους πω ότι πήρα θέση. Είναι δυνατόν όταν βλέπω τα λουκέτα να μπαίνουν το ένα μετά το άλλο στην περιοχή μου τον Άγιο Δημήτριο, να πάω να τους πω ότι εγώ συνηγόρησα να κάνω προτάσεις που τις αποδέχθηκε η Κυβέρνηση; Αυτό θα είναι εμπαιγμός χειρίστης μορφής. Γιατί τελικά ανάπτυξη πώς μπορεί να υπάρξει και βιώσιμη, όταν ο ίδιος ο Υπουργός πήγε και παρακαλούσε προχθές τις ασφαλιστικές εταιρείες;

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Ανάπτυξης):** *Ομιλεί εκτός μικροφώνου*.

**ΝΙΚΟΛΑΟΣ ΒΡΕΤΤΟΣ (Ειδικός Αγορητής της ΚΟ «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “NIKH”»):** Τις τρομάξατε. Ωραία, τις τρομάξατε, χαίρομαι. Τις τρομάξατε γιατί χρειάστηκε εσείς να πάτε να τις τρομάξετε. Γιατί πριν σας ακούσουν, διότι είχατε αναφερθεί ποια είναι η προοπτική σας απέναντι στον τρόπο που θα πρέπει να δημιουργηθεί αυτή η ανάπτυξη με τη δική σας καθοδήγηση, δεν σας άκουσαν και είπαν ότι «ξέρετε κάτι; Έχετε συμβόλαια ισόβια; Δεν μας συμφέρουν, πηγαίνετε πληρώστε και μετά εσείς θα κρίνετε». Και επειδή μία μεγάλη ασφαλιστική εταιρεία δεν σας άκουσε αναγκάστηκε, υποχρεώθηκε ή τελικά τόλμησε να παρακούσει τις προτροπές σας και δεύτερη ασφαλιστική εταιρεία και ξαναπήγατε. Ευελπιστούμε. Αλήθεια όμως, τι ανάπτυξη προβλέπετε εσείς σε αυτό το νομοσχέδιο με τους «κόφτες» που επιβάλλετε, αν δεν υλοποιηθεί μετά την ένταξή τους σε χρηματοδοτικά πρωτόκολλα να τους βάλετε στα 2 χρόνια και δεν έχουν καν το 10% της επένδυσής τους θα τους κόβει τα χρήματα; Θα μαζέψετε τα 380 εκατομμύρια που εσείς ο ίδιος πιστώσατε; Δικές σας κυβερνήσεις δεν τα έδωσαν; Σε ακριτικές περιοχές δεν υπήρξαν; Αναπτυξιακοί νόμοι, τι πιστεύετε εσείς, θα αλλάξετε υπηρεσίες, επειδή αλλάζετε τους τίτλους; Το πολύ-πολύ να ωφεληθούν κάποιες εταιρίες που συνεργάζονται για να φτιάχνουν τα καινούργια site με τις καινούργιες υπογραφές. Ποιος είναι ο μηχανισμός αυτός που τους προηγούμενους αναπτυξιακούς νόμους της δικής σας Κυβέρνησης, δικοί σας συνάδελφοι πιάστηκαν στα πράσα και τους πήραν 480 εκατομμύρια του ελληνικού λαού; Πιστεύετε, εσείς ότι αυτά θα επιστραφούν; Το λέτε. Εσείς πιστεύετε ότι με αυτό το νομοσχέδιο θα αποτρέψετε να φάνε λεφτά επιτήδειοι γιατί οι κόπτες, που τελικά βάζετε εσείς, της χρηματοδότησης, τι σημαίνει; Ότι ανακοινώνετε χρήματα τα οποία εκ των πραγμάτων λέτε ότι δεν θα τα δώσουμε. Εσείς, δηλαδή, θεσμοθετείτε αυτό που κάνει συστηματικά η Κυβέρνηση για να παρουσιάζει υπερπλεονάσματα. Γιατί τελικά πιστεύει κανείς ότι στις ακριτικές περιοχές και σε όλους αυτούς τους αναπτυξιακούς νόμους έφταιξαν μόνο οι κακοί επενδυτές ή το κράτος; Η διαφθορά στον ΟΠΕΚΕΠΕ, όπου μπήκαν οι οικονομικοί εισαγγελείς άλλης κυβέρνησης ήταν; Το πρόβλημα της ανάπτυξης έχει μόνο ένα χαρακτηριστικό, διαφθορά.

Η δική σας Κυβέρνηση, τουλάχιστον αυτής της εξαετίας, όχι απλώς δεν μπόρεσε αλλά δεν μπορούμε μετά τον ΟΣΕ τώρα και τον ΟΠΕΚΕΠΕ μεθαύριο και αν υπήρξε μια διαδικασία πραγματικού ελέγχου. Όταν τα λεφτά έρχονται και πηγαίνουν σε τσέπες και η μόνη αναπτυξιακή νομοθεσία, το λέω «νομοθεσία» αν και είναι (ν)τροπολογία- τροπολογία είναι πως οι συγγενείς των πολιτικών θα μπορούν να συμμετάσχουν σε offshore εταιρείες, αυτό είναι ανάπτυξη; Γιατί οι συγγενείς των πολιτικών, των Υπουργών δεν πιστεύουν στην ανάπτυξη της χώρας; Γιατί δεν κάνει εταιρείες εδώ; Γιατί να έχουν την ανάγκη να κάνω offshore εταιρίες; Αφού εδώ υπάρχει ανάπτυξη και με το νέο νόμο που φέρνετε εσείς πραγματικά θα διαφοροποιηθούν και όλες τις χρηματοδοτήσεις θα πιάσουν τόπο.

Θα ήθελα να πω και άλλα, αλλά εν πάση περιπτώσει, αυτό που τελικά θα μείνει στη συνείδηση του κόσμου δεν είναι τα στατιστικά, γιατί οι πολίτες δεν ενδιαφέρονται για τα στατιστικά αλλά ενδιαφέρονται για την καθημερινότητά τους. Ενδιαφέρονται για την ακρίβεια, ενδιαφέρονται πως το Υπουργείο Ανάπτυξης θα φέρει αναπτυξιακό νόμο- μακάρι να το επιτύχετε- αλλά πώς θα ελέγξει τις παρανομίες του ηλεκτρονικού εμπορίου; Πώς θα ελέγξει ότι κάποιος παραγγέλνει γιατί δήθεν πιστεύει ότι θα βρει πιο φθηνή αγορά και υπάρχουν επιχειρήσεις- και υπάρχουν καταγγελίες, δεν ξέρω αν δουλεύει η υπηρεσία στο Υπουργείο που ελέγχει τις καταγγελίες σχετικά με τις παραβιάσεις του νόμου περί ηλεκτρονικού εμπορίου- γιατί αυτά είναι τα σημαντικά και αυτά ενδιαφέρουν.

Διότι η ανάπτυξη για τον πολίτη που μειώνεται συνεχώς από το 1996 που ιδρύθηκε ο όρος «ανάπτυξη» με όλες τις ευφάνταστες μεταβολές, το μόνο που βλέπει αντί για σύγκλιση του βιοτικού του επίπεδο, αντί για σύγκλιση του μέσου μισθού με το μέσο ευρωπαϊκό μισθό, αντί για σύγκλιση της αγοραστικής δύναμης του Έλληνα πολίτη με τη μέση αγοραστική δύναμη του ευρωπαίου πολίτη, είναι δυστυχώς, συνεχής απόκλιση, απόκλιση, απόκλιση και περιορισμό.

Και επειδή χρησιμοποιήσατε, και δεν νομίζω ότι υπάρχει λόγος ακόμα κι αν υπάρχουν κάποιες ρυθμίσεις που μπορεί σταδιακά σε κάποιο σημείο να ενδιαφέρουν ίσως και κάποιους πολίτες, ό, τι μπορέσετε να δώσετε καλώς να το δώσετε, αλλά εγώ θα ήθελα να ασχοληθώ λιγάκι με τους 17 στόχους που έχει βάλει ο ΟΗΕ για το 2030 και που ορίζει την έννοια της βιώσιμης ανάπτυξης.

Μηδενική φτώχεια, αυξάνεται η φτώχεια στην Ελλάδα, τουλάχιστον αυτό λέει η ΕΛΣΤΑΤ, η Eurostat και όλοι οι δείκτες. Επομένως, η Ελλάδα δεν θα μπορέσει να συμβάλει τουλάχιστον αυτή την περίοδο στο μηδενισμό της φτώχειας.

Μηδενική πείνα, είναι ο δεύτερος στόχος που έχει τεθεί από τον ΟΗΕ. Δυστυχώς και στην Ελλάδα αρχίζουμε πλέον και αναπτύσσονται τέτοια φαινόμενα.

Για την καλή υγεία και ευημερία. Τι να πει; Υπάρχει κανείς Έλληνας πολίτης, όσα εγκαίνια και να κάνει ο Υπουργός, γιατί κάποιες δωρεές ανθρώπων που θέλουν να βοηθήσουν το σύστημα υγείας και να εξωραΐσουν τα κτίρια, σημαίνει ότι το μέσος πολίτης έχει την αίσθηση ότι το κράτος φροντίζει για την καλή του υγεία;

Για την ευημερία, δεν χρειάζεται να σας πω το βλέπουμε παντού.

Για την ποιοτική εκπαίδευση; Όταν η εκπαίδευση περνάει στα «Ωνάσης» για την προβολή της WOKE ατζέντα; Τι να πούμε;

Η ισότητα των φύλων; Κακοποίηση των γυναικών πλέον και των αδύναμων ανήλικων με τα φαινόμενα καθημερινής βίας, έχουμε φτάσει στο σημείο που ποτέ δεν είχε φανταστεί κανένας ότι θα μπορούσε να φτάσει και δη στην πατρίδα μας.

Για το καθαρό το νερό και την αποχέτευση; Αν θεωρείτε ότι είναι στόχος που επετεύχθη για τα βοθρολύματα που πήγαν χθες στην παιδιατρική κλινική και κατέβηκαν; Θέλω να πω ότι ένα είναι ένα τυχαίο γεγονός που τι αποτυπώνει; Ότι είναι ένα κράτος το οποίο «έχει χάσει τον μπούσουλά του».

Αντ’ αυτού, αντί να υπάρχει μια διαδικασία ενεργοποίησης υγιών δυνάμεων με αλήθεια να πείτε ποια είναι η πραγματική κατάσταση, τι μπορείτε να κάνετε και τι δεν μπορείτε, τους έχετε πλακώσει στους τίτλους που πουλάνε στα μέσα επικοινωνίας.

Δεν θα μιλήσω για βιομηχανία, καινοτομία και υποδομές, τα είπατε μόνος σας, ότι 480 εκατομμύρια έχουν «πετάξει» και όλα αυτά ήταν από αντίστοιχους αναπτυξιακούς νόμους. Λιγότερες ανισότητες, ποιος να το πει και να μη γελάσει πικρά, δυστυχώς, βιώσιμες πόλεις και κοινότητες, το είπαμε προηγούμενα. Η βία πλέον έχει φτάσει και έχει βγει στο «γιακά» της Πολιτείας. Υπεύθυνη κατανάλωση και παραγωγή, ηλεκτρονικό εμπόριο, κατανάλωση, κανένας έλεγχος στο ηλεκτρονικό εμπόριο, στην κατανάλωση έρχονται αγροτικά προϊόντα από τρίτες χώρες χωρίς ελέγχους, χωρίς διαδικασίες, εισαγωγή από παντού ασθενειών για τον πρωτογενή τομέα.

Δεν σας αφορούν όλα αυτά, αλλά επειδή ηγείστε ενός Υπουργείου, που θέλετε να πείτε, ότι με την ανάπτυξη θα αντιμετωπιστούν όλες αυτές οι κακοδαιμονίες, σας πληροφορώ, ότι δεν αντιμετωπίζονται με έναν ωραίο ελκυστικό τίτλο, αλλά με μια πραγματική αναγνώριση της καταστάσεως που υπάρχει και συγκεκριμένων στοιχείων που μπορούν λίγο-λίγο, να βελτιώσουν τις συνθήκες ζωής των πολιτών.

Δεν θα μιλήσω για τη δράση στο κλίμα, όλα τα έργα και όλες οι επενδύσεις που γίνονται, κατά τους τίτλους βοηθούν το περιβάλλον και τη μη διαφοροποίηση του κλίματος. Εμείς επενδύουμε σε μπαταρίες να γίνουν εκεί, που κάποτε στη Δυτική Μακεδονία υπήρχαν τα εργοστάσια παραγωγής ηλεκτρικής ενέργειας που χρησιμοποιούσαν ως καύσιμο τον λιγνίτη, τώρα τον λιγνίτη εμείς θα τον γεμίσουμε μπαταρίες και ο λιγνίτης πηγαίνει 5 χιλιόμετρα δεξιά στα Σκόπια για να μας έρθει ως καθαρή ενέργεια.

Εν πάση περιπτώσει για να κλείσω την τοποθέτησή μου, αυτό που θα ήθελα να σημειώσω ως 16ο στόχο του ΟΗΕ σχετικά με αυτούς τους 17στόχους που θα αλλάξουν τον κόσμο μας, αναφέρεται στην ειρήνη, στην Δικαιοσύνη και στους ισχυρούς θεσμούς. Δεν θα πω για τη Δικαιοσύνη, το έχω πει πολλές φορές, οι πολίτες δημοσκοπικά έχουν αποδείξει, ότι δεν την εμπιστεύονται και αυτό είναι τραγικό. Θα ήθελα όμως να μιλήσω σχετικά με την ειρήνη. Εσείς, στο νέο νομοσχέδιο και σε όλες αυτές τις παραδοχές της εύκολης χρηματοδότησης, της παράκαμψης χρονοβόρων και γραφειοκρατικών διαδικασιών, θα ενισχύσετε και την πολεμική βιομηχανία γιατί αυτό θα βοηθήσει στην οικονομική ανάπτυξη και στην εμπέδωση της ειρήνης; Λίγο οξύμωρα ακούγονται αυτά.

Ολοκληρώνοντας, επειδή είναι «πιασάρικος» ο τίτλος του νομοσχεδίου για την βιώσιμη ανάπτυξη, για τον 17ο στόχο του ΟΗΕ για τη βιώσιμη ανάπτυξη και την κοινή συνεργασία για τους στόχους. Δεν μπορεί να υπάρξει συνεργασία στους στόχους και η Κυβέρνηση έχει αποδείξει, ότι όποιες συνεργασίες κάνει είναι αποτυχημένες. Κάνει συνεργασίες για την Ουκρανία, δίνουμε τα όπλα, δίνουμε τα χρήματά μας και τελικά ο μόνος που έχει κάνει επιτυχημένες συνεργασίες είναι ο γείτονας πρωθυπουργός, συνεργασίες με την Ιταλία, με τη Λιβύη, με την Αλβανία. Ο Πρωθυπουργός μία συμφωνία έκανε με τους δημοκρατικούς και τους «γουοκικούς» και έχει φέρει σε δεινή θέση στη χώρα μας, όσον αφορά τα εθνικά, τα αναπτυξιακά θέματα και όσον αφορά την Ουκρανία, πάλι τελευταίος χαμένος είναι. Άλλοι είχαν τελείως διαφορετική πολιτική, η Κυβέρνηση με τον Πρωθυπουργό τα έδωσε όλα και τώρα στο λογαριασμό, είναι έξω από όλα.

Επομένως, κανένας από τους 17 στόχους της βιώσιμης ανάπτυξης που έχει θέσει για το 2030 ο ΟΗΕ και που χρησιμοποιήσατε στο παρόν νομοσχέδιο, κύριε Υπουργέ, δεν προοιωνίζει ότι θα υπάρξει πραγματική ανάπτυξη για τον Έλληνα πολίτη, για τον Έλληνα ευαίσθητα κοινωνικό πολίτη.

Ευχαριστώ.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ (Προεδρεύων της Επιτροπής):** Ευχαριστούμε πολύ τον συνάδελφο από τη “ΝΙΚΗ”.

Συνεχίζουμε δίνοντας τον λόγο στον ο Ειδικό Αγορητή της Πλεύση Ελευθερίας, κ. Καζαμία.

**ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Ευχαριστώ, κύριε Πρόεδρε.

Το νομοσχέδιο που έχουμε προς συζήτηση, αποτελείται από 98 άρθρα και είναι στην πραγματικότητα άλλο ένα αναπτυξιακό νομοσχέδιο, το οποίο έρχεται για να διορθώσει το προηγούμενο. Η συντριπτική πλειονότητα των άρθρων που περιέχει είναι τροποποιήσεις, πολύ συχνά όχι τόσο σημαντικές, του προηγούμενου αναπτυξιακού νόμου του 2022, που ψήφισε η Κυβέρνηση της Νέας Δημοκρατίας. Με άλλα λόγια, η ίδια Κυβέρνηση σήμερα έρχεται να διορθώσει τον εαυτό της και να βελτιώσει προβλήματα που υπήρχαν στον προηγούμενο Αναπτυξιακό Νόμο, χωρίς ωστόσο να φαίνεται πουθενά στην Αιτιολογική Έκθεση τι «πήγε στραβά» με τα προηγούμενα άρθρα και με τον προηγούμενο Αναπτυξιακό Νόμο. Δεν υπάρχει, δηλαδή, πουθενά κάποια διαδικασία απολογισμού και ανάληψης ευθυνών για τα σφάλματα που γίνονται από προηγούμενες νομοθετήσεις της.

Η διαδικαστική αυτή παρατήρηση πρέπει να συμπληρωθεί και με μια δεύτερη. Τον περασμένο Σεπτέμβριο, επεξεργαστήκαμε ένα νομοσχέδιο του Υπουργείου Εθνικής Οικονομίας και Οικονομικών, εισηγμένο από τον Αναπληρωτή Υπουργό κ. Παπαθανάση, για τις δημόσιες επενδύσεις. Ψηφίστηκε και αποτελεί πλέον νόμο του κράτους. Παρουσιάστηκε στις τότε συζητήσεις, ως ο πρώτος Αναπτυξιακός Νόμος, από τον κ. Παπαθανάση αυτό, ως ο πρώτος Αναπτυξιακός Νόμος από το 1952. Αυτό, δίνει την αίσθηση ότι δεν υπάρχει επικοινωνία ανάμεσα στα Υπουργεία, όσον αφορά τον κυβερνητικό σχεδιασμό για την ανάπτυξη. Δηλαδή, έχουμε από το Υπουργείο Ανάπτυξης μια σειρά νόμων και έχουμε από το Υπουργείο Εθνικής Οικονομίας την αίσθηση ή την ψευδαίσθηση, μάλλον, πιο σωστά, ότι οι νομοθετήσεις του Υπουργείου Εθνικής Οικονομίας έρχονται και φέρνουν μια τομή στην αναπτυξιακή πολιτική της Κυβέρνησης, η οποία λαμβάνει χώρα μετά από εβδομήντα τόσα χρόνια.

Η πραγματικότητα, όμως, είναι ότι έχουμε 2 προβλήματα. Έχουμε, καταρχήν, μια έλλειψη στρατηγικού σχεδιασμού από την πλευρά της Κυβέρνησης, γιατί υπάρχουν πολλές νομοθετήσεις με θέμα την ανάπτυξη. Από την άλλη, έχουμε μια διαίρεση αρμοδιοτήτων, αλλά και οπτικής, ανάμεσα στο Υπουργείο Εθνικής Οικονομίας, το οποίο είναι υπεύθυνο για το Πρόγραμμα Δημοσίων Επενδύσεων, το οποίο χρηματοδοτείται και από εθνικούς πόρους και από το ΕΣΠΑ και από το Ταμείο Ανάκαμψης, δηλαδή από τα βασικά δημόσια κεφάλαια, τα οποία προέρχονται από την ΕΕ και από τα χρήματα των Ελλήνων φορολογουμένων και ταυτόχρονα, έχουμε το Υπουργείο Ανάπτυξης, το οποίο έχει πολύ λίγα κονδύλια στη διάθεσή του για να δημιουργήσει, αν θέλετε, ένα περιβάλλον δραστηριότητας για τις ιδιωτικές επιχειρήσεις.

Αυτά τα δύο δεν συνδέονται και είναι αδύνατο να υπάρξει σοβαρή αναπτυξιακή πολιτική και στρατηγικό όραμα, αν τα δύο αυτά Υπουργεία δεν συνεργάζονται στενά. Και είναι φανερό ότι δεν συνεργάζονται στενά, γιατί το ένα νομίζει ότι φέρνει τομές μετά από εβδομήντα χρόνια και το άλλο νομοθετεί διαρκώς πάνω στο ίδιο θέμα. Αυτός ο αποσυντονισμός είναι χαρακτηριστικός του τρόπου με τον οποίο βιώνει η οικονομία την κυβερνητική πολιτική για την ανάπτυξη.

Τη βιώνει ως μία σειρά από σπασμωδικές μεταβολές, οι οποίες έρχονται να διορθώσουν λίγο εδώ και λίγο εκεί, αλλά στην πραγματικότητα δεν έχουν ένα ενιαίο στρατηγικό όραμα και γι’ αυτό τον λόγο οι ρυθμοί ανάπτυξης και αυτό πρέπει να το πούμε, δεδομένων των κονδυλίων που λαμβάνει η χώρα από το ΕΣΠΑ και από το Ταμείο Ανάκαμψης, είναι πάρα πολύ χαμηλοί.

Ο μέσος όρος ανάπτυξης, επί Κυβερνήσεων Νέας Δημοκρατίας, τα τελευταία 6 χρόνια, είναι κάτω από το 2%. Η Κυβέρνηση, επειδή υπάρχει καθίζηση στην ΕΕ, το παρουσιάζει αυτό ως επίτευγμα και χρησιμοποιεί μια δημιουργική στατιστική, για να δημιουργήσει την απαραίτητη ψευδαίσθηση. Λέει ότι έχουμε διπλάσιο ρυθμό ή τριπλάσιο ρυθμό ανάπτυξης, σε σχέση με το μηδενικό ρυθμό ανάπτυξης της ΕΕ κατά μέσο όρο.

Στην πραγματικότητα, όμως, σας υπενθυμίζω, ότι το 2018 στη Διεθνή Έκθεση Θεσσαλονίκης, ο κ. Μητσοτάκης είχε πει, ότι με τα κονδύλια που λαμβάνει η χώρα, η Νέα Δημοκρατία θα μπορούσε να πετύχει ετήσιους ρυθμούς ανάπτυξης της τάξης του 4%. Η Κυβέρνηση της Νέας Δημοκρατίας, όμως, από το 2019 μέχρι τώρα, 6 χρόνια, δεν έχει ξεπεράσει το 2%, δηλαδή, δεν έχει φτάσει ούτε στο μισό κι έχει και πιο πολλά κονδύλια απ’ ό,τι υπολόγιζε ο κ. Μητσοτάκης το 2018.

Επιπλέον, θα πρέπει να παρατηρήσουμε, ότι σύμφωνα με τους περισσότερους οικονομολόγους, ένας ετήσιος ρυθμός οικονομικής ανάπτυξης της τάξης του 1,8% - 1,9%, που είναι αυτός που έχει δώσει μέχρι τώρα η αναπτυξιακή πολιτική της Νέας Δημοκρατίας, θεωρείται οικονομικός ρυθμός μιας οικονομίας σε στασιμότητα, δεν θεωρείται πραγματική ανάπτυξη. Είναι πολύ χαμηλή, με άλλα λόγια.

Έρχομαι, τώρα, να παρατηρήσω ορισμένα πράγματα από αυτά που προσπαθεί να κάνει το νομοσχέδιο. Το νομοσχέδιο είναι μια σειρά από αποσπασματικές διορθώσεις, πολλές φορές πολύ μικρής εμβέλειας στην νομοθεσία που υπάρχει, ήδη, από το 2022. Όσον αφορά το όραμα για μια ανάπτυξη, εδώ το νομοσχέδιο έχει κάποιες φιλοδοξίες, τις οποίες δεν μπορεί όμως να πραγματοποιήσει κι έχει και κάποιες σοβαρές παραλείψεις. Κατά την άποψη της Πλεύσης Ελευθερίας, μια συνολική αναπτυξιακή πολιτική πρέπει να περιλαμβάνει τουλάχιστον 8 κεντρικούς άξονες. Πρέπει να έχει μακροχρόνια στρατηγική και δεν πρέπει οι αναπτυξιακοί νόμοι να αναθεωρούνται κάθε 2 - 3 χρόνια, όπως γίνεται, δυστυχώς, τις τελευταίες δεκαετίες.

Δεύτερον, θα πρέπει ένα αναπτυξιακό νομοθετικό πλαίσιο, να παρεμβαίνει με ενισχύσεις από το δημόσιο, σε κρίσιμους τομείς της παραγωγής, στον πρωτογενή τομέα στην αγροτική παραγωγή, στο δευτερογενή στη βιομηχανία και σε κάποιες υπηρεσίες και να μην επενδύει, κυρίως, στην μονοκαλλιέργεια της ελληνικής οικονομίας, που είναι ο Τουρισμός. Θα πρέπει, με άλλα λόγια, να ενισχύει τους τομείς, οι οποίοι χρειάζεται να ενισχυθούν και όχι αυτούς τους τομείς που έχουν, ήδη, υψηλή ανταγωνιστικότητα.

Τρίτον, μία αναπτυξιακή πολιτική θα πρέπει να έχει στο επίκεντρό της τις έννοιες της κοινωνικής δικαιοσύνης και να έχει δημοκρατική διάσταση. Δεν μπορεί να αποφασίζονται κεντρικά από το Υπουργείο, από λίγα άτομα στο Υπουργείο Ανάπτυξης, ποια είναι τα μέτρα για την ενίσχυση της οικονομίας. Πρέπει να υπάρχει μια ευρεία διαδικασία διαβούλευσης με φορείς, προτού έρθει αυτό το νομοσχέδιο.

Το νομοσχέδιο τέθηκε σε διαδικασία διαβούλευσης από τους οργανωμένους φορείς που συμμετείχαν. Εντοπίσαμε δύο. Τα σχόλια συνολικά ήταν 198 σε ένα τόσο σημαντικό νομοσχέδιο για την οικονομία. Αυτό δείχνει ότι, αν δεν υπάρξει ενεργή προσπάθεια εκ μέρους του Υπουργείου Ανάπτυξης να συμπεριλάβει τους φορείς και να δημιουργήσει μια δημοκρατική βάση στη χάραξη της αναπτυξιακής πολιτικής, δεν είναι δυνατόν η αναπτυξιακή πολιτική αυτή να μπορέσει να ανταπεξέλθει και να ανταποκριθεί στα πραγματικά αιτήματα της οικονομίας. Υπάρχει, βεβαίως και η ανάγκη να ληφθεί υπόψη σοβαρά η επίπτωση που έχει το αναπτυξιακό σχέδιο πάνω στους εργαζόμενους. Το νομοσχέδιο περιέχει πάρα πολύ λίγα πράγματα για τους εργαζόμενους και τη συμμετοχή τους στην αναπτυξιακή διαδικασία.

Η περιβαλλοντική διάσταση είναι κεντρική. Υπάρχουν παλαιότεροι νόμοι, είναι γεγονός, αλλά εδώ σε όλο αυτό το νομοσχέδιο, από τα 98 άρθρα μόνο τα 3 ασχολούνται με τη βιωσιμότητα και από αυτά μάλιστα το ένα, το άρθρο 37, μεταφέρει τις δικαιοδοσίες από μία υπηρεσία του Υπουργείου Ανάπτυξης σε μια άλλη. Μόνο το άρθρο 35 είναι που ασχολείται, στην πραγματικότητα, με την περιβαλλοντική διάσταση, άντε και το 36, το οποίο περιέχει και κάποιες προβλέψεις.

Αναφορικά με τις νέες τεχνολογίες, ναι, το νομοσχέδιο περιέχει πράγματα, αλλά υπάρχει εδώ μια αλλαγή του τρόπου με τον οποίο αντιμετωπίζει τις νέες τεχνολογίες, κάτι το οποίο αντιμετώπιζε και το νομοσχέδιο του 2022, χωρίς να βρίσκεται πουθενά στην αιτιολογική έκθεση, κάποια πραγματική αιτιολόγηση αυτής της αλλαγής.

Τέλος, αναφορικά με την γραφειοκρατία και τη διαφάνεια, το νομοσχέδιο προσπαθεί να μειώσει τις γραφειοκρατικές καθυστερήσεις, υποτίθεται, στην διαδικασία ενισχύσεων ή έγκρισης ενισχύσεων προς επιχειρήσεις, οι οποίες χρειάζονται ενίσχυση στο πλαίσιο της αναπτυξιακής πολιτικής αυτής. Στην πραγματικότητα, όμως, το κάνει αυτό χωρίς να καταργεί χρονοβόρες και άχρηστες ή χρονοβόρες και λιγότερο σημαντικές, αν θέλετε, γραφειοκρατικές διαδικασίες, το κάνει εις βάρος της διαφάνειας.

Θα αναφερθώ συγκεκριμένα στα άρθρα 15 και 16 όπου καταργούνται κάποιες διατάξεις, υποτίθεται χάριν μείωσης της γραφειοκρατίας. Ποιες είναι όμως αυτές οι διατάξεις; Στο άρθρο 15 λέει «η παρ.5, καταργείται». Αν τη διαβάσουμε όμως αντίστοιχα στο νόμο του 2022 ουσιαστικά λέει πως καταργείται η ανάγκη έκθεσης πιστοποίησης για επενδυτικά σχέδια ύψους 700.000 ευρώ και πάνω, δηλαδή, για μεγάλα επενδυτικά σχέδια, καταργείται η διαδικασία αξιολόγησης. Όταν έρχεται μια επιχείρηση το πρώτο πράγμα που πρέπει να κάνει μια υγιής και διαφανής πολιτική ανάπτυξης είναι να αξιολογήσει αν αυτή η επιχείρηση πράγματι θα μπορέσει να επενδύσει προς όφελος της οικονομίας και του κοινωνικού συνόλου τα κονδύλια που θα λάβει ως ενίσχυση από το δημόσιο. Εδώ καταργείται η διαδικασία αξιολόγησης που είναι οι πιο ουσιαστική και διατηρούνται κάτι άλλες διαδικασίες, όπως, για παράδειγμα, το γεγονός ότι, λέει, τι πρέπει να περιέχεται στην αίτηση που κάνει η επιχείρηση. Καταλαβαίνετε δηλαδή ότι χάνεται το ουσιώδες και διατηρείται έμφαση στο επουσιώδες. Αυτό είναι μια κακή ισορροπία ανάμεσα στη μείωση της γραφειοκρατίας που όλοι θέλουμε αφενός και στην ενίσχυση της διαφάνειας και της νομιμοποίησης παροχής πόρων προς αυτές τις ιδιωτικές επιχειρήσεις.

Το ίδιο συμβαίνει και με το άρθρο 16. Πάλι καταργείται η διαδικασία που προβλέπει ο προηγούμενος νόμος, η αξιολόγηση, λέει, του εύλογου κόστους και ο έλεγχος των δεικτών βαθμολογίας που πρέπει να διενεργηθούν. Με βάση το νόμο του 2022 γινόταν μια διαδικασία βαθμολόγησης ανάμεσα στις επιχειρήσεις που κάνουν αίτηση. Αυτή καταργήθηκε. Δηλαδή να μην υπάρχει καμία αξιολόγηση. Όποιος ζητάει χρήματα δεν ξέρουμε πια τώρα με τις καταργήσεις αυτές πώς θα τα παίρνει.

Έρχομαι τώρα να θίξω άλλα δύο βασικά θέματα και στα οποία θα διαθέσω το χρόνο ομιλίας μου στην πρώτη αυτή συνεδρίαση. Το ένα σχετίζεται με το θέμα της οικονομικής υποστήριξης του νομοσχεδίου. Αυτό πραγματικά μας δημιουργεί απορία. Το νομοσχέδιο στην κοστολόγησή του -με βάση μια έκθεση του Υπουργείου Ανάπτυξης που δόθηκε προς το Γενικό Λογιστήριο του Κράτους- και το Γενικό Λογιστήριο του Κράτους στην κοστολόγηση που συνοδεύει το νομοσχέδιο παρέχει πολύ μικρά κόστη χιλιάδων ευρώ σε κάποια άρθρα, τα οποία θα πρέπει να υποστηρίξουν τα άρθρα, αλλά παρέχει ένα μεγάλο κόστος το οποίο, λέει, ενδεχομένως, να εξοικονομηθεί και αυτό είναι ύψους 150 εκατομμυρίων ευρώ.

Θα θέλαμε να ρωτήσουμε τον κύριο Υπουργό, επειδή στις 18 του μήνα έδωσε μια συνέντευξη στην οποία λέει ότι με το νομοσχέδιο αυτό δίνεται 1 δις ευρώ επιπλέον ενίσχυση. Πράγματι υπάρχουν κάποια άρθρα μέσα στο νομοσχέδιο που κάνουν λόγο για αυξήσεις ενισχύσεων. Τα άρθρα 35 με 37 για παράδειγμα για την περιβαλλοντική στήριξη κάνουν αναφορά σε μια μικρή αύξηση ενισχύσεων. Πώς είναι δυνατό να υπάρχει μέσα στο νομοσχέδιο πρόβλεψη για μικρή αύξηση ενισχύσεων, ο κ. Υπουργός σε συνέντευξή του να μιλάει για ενίσχυση της υποστήριξης με 1 δις και η Έκθεση του ΓΛΚ που συνοδεύει το νομοσχέδιο να μιλάει για εξοικονόμηση πόρων σ΄ ένα αναπτυξιακό νομοσχέδιο ύψους 150 εκατομμυρίων ευρώ. Θα θέλαμε μια εξήγηση.

Υποθέτουμε ότι το περιεχόμενο του νομοσχεδίου μπορεί όντως με τις καταργήσεις των διάφορων διαδικασιών να εξοικονομήσει κάποιους πόρους και ότι το 1 δις προέρχεται από επενδύσεις από άλλους πόρους του Προϋπολογισμού οι οποίοι δεν εξαρτώνται από αυτό το νομοσχέδιο, αλλά συνοδεύουν αυτό το νομοσχέδιο. Ενδεχομένως, δεν ξέρω, αλλά είναι πραγματικά ένα παράδοξο που χρήζει διευκρίνισης.

Τέλος θα ήθελα να αναφερθώ στη συνοδευτική Έκθεση της Οικονομικής και Κοινωνικής Επιτροπής η οποία είναι πραγματικά χρήσιμη και αυτή αναφέρεται στο γεγονός ότι οι ενισχύσεις που δίνονται για τον αγροτικό τομέα μειώνονται -μειώνονται και το υπογραμμίζει αυτό- από 5 εκατομμύρια σε 3 εκατομμύρια ευρώ τη στιγμή που στον πρωτογενή τομέα χρειάζεται πραγματικά μεγάλη ενίσχυση, ιδίως κάτω από την πίεση που έχουν επωμιστεί οι αγρότες με κύριο αίτιο τη νέα Κοινή Αγροτική Πολιτική της ΕΕ και τις προβλέψεις της για μια πράσινη μετάβαση. Γιατί μειώνονται οι πόροι εδώ από 5 εκατομμύρια σε 3 εκατομμύρια ευρώ και με ποιο σκεπτικό; Η Αιτιολογική Έκθεση δεν δίνει κάποιο σκεπτικό ως προς αυτό. Θα περιμέναμε να υπάρχει εδώ μια αντίθετη αν θέλετε πορεία και όχι μια μείωση της ενίσχυσης προς τον πρωτογενή τομέα.

Ευχαριστώ, κύριε Πρόεδρε.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ (Προεδρεύων της Επιτροπής)**: Ευχαριστούμε, κύριε συνάδελφε.

Τον λόγο έχει ο κ. Κόντης.

**ΙΩΑΝΝΗΣ ΚΟΝΤΗΣ (Ειδικός Αγορητής της Κ.Ο. «ΣΠΑΡΤΙΑΤΕΣ»)**: Ευχαριστώ, κύριε Πρόεδρε.

Κύριε Υπουργέ, συζητάμε άλλο ένα νομοσχέδιο ανάπτυξης, έτσι τα ονομάζει η ΕΕ και έτσι τα υιοθετούμε και εμείς, το οποίο στην ουσία -επί της πράξεως και εκ του αποτελέσματος- θα δείξει ότι αυτοί που ωφελούνται και γίνονται πιο πλούσιοι είναι αυτοί οι οποίοι γιγαντώνονται κάθε μέρα και αποκτούν όλο και περισσότερες επιχειρήσεις σε όλους τους τομείς. Κάποτε υπήρχαν οι πλούσιοι που είχαν ορισμένους τομείς οι οποίοι άλλοι ήταν στη ναυτιλία, άλλοι ήταν στο εμπόριο και άλλοι ήταν στην κατασκευή. Σήμερα υπάρχουν κάποια οργανωμένα κέντρα τα οποία καλούν κάποιοι ολιγάρχες – εγώ θα πω πλούσιοι πολυασχολούμενοι - οι οποίοι ασχολούνται με τα πάντα και στη ναυτιλία και στα μίντια και στην κατασκευή. Είναι ένα φαινόμενο το οποίο ενθαρρύνει η ΕΕ και σίγουρα δεν βοηθάει την ανάπτυξη των μικρομεσαίων οι οποίοι, αν δεν έχουν ήδη τελειώσει οδεύουν προς το τέλος τους. Οι μικροί και μικρομεσαίοι δεν έχουν καν πρόσβαση, όχι σε δάνεια ή σε ανοχή από τις τράπεζες και τους δανειστές, αλλά με την πρώτη ευκαιρία που υπάρχει κάποιο πρόβλημα κατακερματίζονται και διαλύονται σε ένα «σκληρό» καθεστώς αντιμετώπισης από τις τράπεζες οι οποίες είναι ανεξέλεγκτες πλέον και στα κέρδη τους και στον τρόπο που λειτουργούν και στον τρόπο που δημιουργούν θυγατρικές οι οποίες επιστρέφουν στην Ελλάδα με τη μορφή funds τα οποία είναι απρόσωπα και κανείς δεν ψάχνει να βρει τι είναι και πώς λειτουργούν. Πρόσφατα η δράση τους είχε κριθεί παράνομη κατά κάποιο τρόπο και υποτίθεται ότι είχαν σταματήσει. Τώρα έχουν επανέλθει δριμύτερα και όχι μόνο παίρνουν τα σπίτια των Ελλήνων, τις επιχειρήσεις τους κ.λπ., αλλά τώρα θα αγοράζουν και τις ασφαλιστικές εισφορές που χρωστούν είτε επαγγελματίες είτε ιδιώτες στον ΕΦΚΑ, θα τους τις πουλάνε και θα είναι οι ίδιες οι τράπεζες. Μην κρυβόμαστε, γιατί όλοι ξέρουμε ποιοι είναι όλοι αυτοί και η Du Value και η Intron και όλοι αυτοί οι τύποι.

Αυτή είναι η πολιτική της Ευρωπαϊκής Ένωσης και αυτή την πολιτική την ονομάζει ανάπτυξη.

Πώς δημιουργείται ανάπτυξη σε μια χώρα; Άκουσα από προηγούμενους συναδέλφους να αναφέρουν πρότυπα ανάπτυξη. Η ανάπτυξη δεν δημιουργείται από εξαγγελίες ούτε από ιδεολογικά μοντέλα. Δηλαδή, με το να δηλώσω εγώ ότι είμαι οπαδός της νεοφιλελεύθερης οικονομίας ή ότι είμαι κομμουνιστής ή σοσιαλιστής δεν σημαίνει ότι δηλώνω και ανάπτυξη. Η ανάπτυξη προϋποθέτει ανεξάρτητες κυβερνήσεις με συγκεκριμένες πολιτικές οι οποίες ανεξάρτητα από την πολιτική τους ιδεολογία θα είναι πολιτικές που θα βοηθάνε τον λαό τους να αναπτυχθεί.

Θα φέρω ένα «μεγάλο» παράδειγμα το οποίο σίγουρα καλύπτει η ΕΕ -και τον άνθρωπο ο οποίος έχει προβεί στην ανάπτυξη αυτή στην Αφρική τον έχουν βγάλει σχεδόν τρομοκράτη. Θα αναφερθώ στο παράδειγμα της Μπουρκίνα Φάσο και του Ιμπραήμ Τραορέ, του Προέδρου της, ο οποίος επί 3 χρόνια έδιωξε τους Γάλλους από εκεί, οι οποίοι λυμαίνονταν τη χώρα επί 50 χρόνια και έπαιρναν όλο το χρυσό της Μπουρκίνα Φάσο πηγαίνοντάς το στη Γαλλία για να το εκμεταλλευτούν. Είχαν ανθρώπους «μαριονέτες» για 20 και 30 χρόνια ως Προέδρους και εμφανίσθηκε αυτός ο 35χρονος στρατιωτικός Τραορέ και μέσα σε 3 χρόνια έχει κάνει πράγματα, τα οποία δεν έκανε κανείς σε 200 χρόνια. Όχι στην Αφρική, στην Ευρώπη. Φτιάχνει δρόμους 20πλάσιους σε αποστάσεις από ό,τι υπήρχαν μέχρι τότε. Έχει φτιάξει τα σημαντικότερα νοσοκομεία στην Αφρική και από τα πιο μοντέρνα στον κόσμο, ελεύθερα για τον λαό. Έχει φτιάξει κατοικίες πιο πολυτελείς από αυτές που μένει ο ίδιος. Αυτός μένει σε ένα σπίτι δύο δωματίων και δίνει στον κόσμο 50.000 κατοικίες.

Αυτόν τον άνθρωπο, η ΕΕ τον αποκαλεί «τρομοκράτη». Γιατί; Γιατί έδιωξε τον Μακρόν και τους πήρε το χρυσό πίσω, τον χρυσό της χώρας του. Και έχουν κάνει 17 απόπειρες δολοφονίας για να τον βγάλουν από τη μέση. Γιατί; Γιατί όλη η Αφρική πλέον ξεσηκώνεται και λέει ότι αυτή η χώρα είναι το μεγάλο παράδειγμα για την αυτοδιαχείριση και την ανάπτυξη. Μιλάμε για την Υποσαχάρια Αφρική, μια έρημο που τη μετέτρεψε σε παραγωγική έκταση. Έκανε εκτροπές του Ποταμού Βόλγα, το πέρασε σχεδόν σε όλη τη χώρα και έχει κατασκευάσει ένα μεγάλο φράγμα. Έχει κάνει εύφορη τη μισή περιοχή γύρω από την πρωτεύουσα Ουαγκαντούκου και έξω στην επαρχία. Έχει συνδέσει όλες τις επαρχιακές πόλεις με ολοκαίνουργιους δρόμους όπου κινείτε πλέον το εμπόριο και έχει αναπτύξει παραγωγή. Για παράδειγμα, ντομάτες που η χώρα δεν παρήγαγε ποτέ και τώρα εξάγει ντομάτες. Εξάγει και άλλα κηπευτικά προϊόντα. Έχει αναπτύξει με μοντέρνες μεθόδους στην τεχνολογία και στην κτηνοτροφία. Όλοι πλέον βρίσκουν δουλειά. Αυτό είναι ένα παράδειγμα ανάπτυξης. Τώρα αν τον χαρακτηρίζουν αριστερό, αν τον χαρακτηρίζουν σοσιαλιστή ή δικτάτορα ποσώς μας ενδιαφέρει. Είναι ένας άνθρωπος, ο οποίος επενδύει στο λαό του με χρήματα που βγαίνουν από τη χώρα του. Αυτό είναι το πιο σημαντικό. Τι έκανε όμως; Τον κυνηγάνε διεθνείς οργανισμοί, Διεθνές Ταμείο, ο Μακρόν κοκ. Αν διαβάσει κανείς τα άρθρα και δεν γνωρίζει τι γίνεται εκεί, νομίζει ότι είναι ένας άνθρωπος που καταπιέζει τον λαό του και όλη η Αφρική «πίνει νερό» στο όνομά του.

Αφιέρωσα πολύ χρόνο σε αυτό για να δείξω ότι μία χώρα από τη φτώχεια και την ανυπαρξία, με 3 μόνο χρόνια χρηστής διοίκησης αποκλειστικά επικεντρωμένης στο λαό του και χρησιμοποιώντας τους οικονομικούς πόρους της, το χρυσό και το πετρέλαιο ό,τι υπήρχε σωστά, καταφέρνει να βγει από τη φτώχεια και να φτάσει στο άλλο άκρο. Αλλά με κύριο ωφελούμενο τον λαό της χώρας. Σχολεία, πανεπιστήμια ό,τι πιο μοντέρνο υπάρχει, φτιάχτηκε εκεί.

Συνεπώς, η ανάπτυξη δεν είναι μαγική λέξη. Απαιτεί απεξάρτηση από τους δεσμούς της ΕΕ, η οποία κατέστρεψε την αγροτική μας παραγωγή με την ΚΑΠ και τώρα προσπαθεί με   
«πασαλείμματα» να γυρίσει πίσω. Κατέστρεψε την αλιεία μας, κατέστρεψε την κτηνοτροφία μας, κατέστρεψε τα δάση μας, κατέστρεψε την αγροτική παραγωγή στέλνοντας τους αγρότες μας προς την δήθεν «πράσινη ενέργεια», η οποία τώρα βλέπουμε ότι δεν αποφέρει τίποτα. Διάβαζα προχθές ότι τα αιολικά πάρκα κλέβουν το ένα τον αέρα του άλλου. Έχουμε γεμίσει φωτοβολταϊκά, αιολικά πάρκα με μηδαμινή προσφορά. Γιατί όταν έχουμε και υπερπαραγωγή ενέργειας, χάνεται η ενέργεια που μαζεύουν, γιατί δεν μπορεί να αποθηκευτεί. Καταστρέψαμε τα εργοστάσια που είχαμε με παραγωγή ενέργειας, λιγνιτωρυχεία. Δεν βοηθήσαμε τα υδροηλεκτρικά μας που έχουμε πάνω από 65 και ακόμα η Μεσοχώρα, με την εκτροπή του Αχελώου, περιμένει να λειτουργήσει 20 χρόνια με καθημερινή ζημία. Πληρώνει το κράτος μας 20 εκατομμύρια ευρώ κάθε χρόνο. Έχει πληρώσει 500 εκατομμύρια, μισό δις σε ένα έργο το οποίο δεν λειτουργεί και δεν πρόκειται να λειτουργήσει κατά πώς φαίνεται. Γιατί όλες οι προσφυγές που έγιναν είχαν από πίσω ενδιαφερόμενους.

Τελικά, ποια είναι η ανάπτυξη; Να παίρνουμε χρήματα από τα αναπτυξιακά προγράμματα, τα οποία σταματάνε και αυτά το 2027 αν δεν κάνω λάθος, και να τα παίρνουν αυτοί, οι οποίοι έχουν τη δυνατότητα να αποδείξουν ότι έχουν «βιωσιμότητα» και ποιοι είναι αυτοί; Αυτοί που είναι πολύ πλούσιοι και θα γίνουν περισσότερο πλούσιοι. Πότε πήγαν «αναπτυξιακά» χρήματα σε έναν νέο, ο οποίος αρχίζει μια δραστηριότητα; Αυτά που λέμε «νέες start up» και όλες αυτές οι ιστορίες για 5, 10, οι οποίοι μπορούν να τα πάρουν είναι ανάπτυξη; Ή για νέους επαγγελματίες; Υπάρχει περίπτωση να έρθει κάποιος να έχει ένα business plan, να ανοίξει μία εργασία σχετική με όσα γνωρίζει, για παράδειγμα ένας πλοίαρχος όπως ήμουν εγώ, να έρθει να πάρει, να ανοίξει ένα γραφείο που να πρακτορεύει, θα τον χρηματοδοτήσει μια τράπεζα; Ποτέ. Στη Βραζιλία εμένα με χρηματοδότησε τράπεζα έτσι και χωρίς collateral (εγγύηση) και περιμένοντας να δει κέρδη για να μου πάρει χρήματα πίσω, περίμενε 2 χρόνια και το αποπλήρωσα σε 2 χρόνια. Εδώ θα το κάνει μια τράπεζα; Δεν θα το κάνει ποτέ, γιατί ο σκοπός της είναι να πηγαίνει εκ του ασφαλούς σε αυτόν που έχει να της αποπληρώσει το δάνειο που του δίνει στο τριπλάσιο. Αυτός είναι ο ρόλος των τραπεζών σήμερα, ο οποίος ενθαρρύνεται από την ΕΕ και ποια τράπεζα είναι Ελληνική σήμερα; Καμία. Ακόμα και οι τράπεζες δεν είναι Ελληνικές, είναι ξένων συμφερόντων.

Επομένως, για ποια ανάπτυξη μιλάμε; Της Ευρωπαϊκής Ένωσης ή της Ελλάδας; Και δεν υπάρχει αλληλένδετη προοπτική και μέλλον μεταξύ των δύο. Γιατί η Ευρωπαϊκή Ένωση, κακά τα ψέματα, την Ελλάδα την έχει ως τον «τελευταίο τροχό της αμάξης».

Τώρα, σχεδιάζει να κάνει πολεμικά προγράμματα και να δώσει στην Τουρκία, γιατί η Τουρκία θα είναι ωφελημένη, όπως πέρασε το ότι οι τρίτες χώρες μπορούν να ενταχθούν στο πρόγραμμα των 800 δις σε πρώτο πλάνο και η Ελλάδα θα περιμένει να δει αν μπορεί να πάρει ένα κομματάκι από αυτό. Για ποιο λόγο; Για να συμμετάσχει σε ένα πρόγραμμα, το οποίο δε θα οδηγήσει πουθενά. Ας δώσουν αυτά τα 800 δις σε πραγματική ανάπτυξη, ας αφήσουν την Ελλάδα να αναπτύξει μόνη της την παραγωγή της. Είχαμε κάποτε πρωτογενή παραγωγή και στέλναμε προϊόντα σε όλη την Ευρώπη μέχρι και η Ρωσία έπαιρνε δικά μας γεωργικά προϊόντα και σήμερα πηγαίνουμε στο σούπερ μάρκετ και βλέπουμε απ’ όλο τον κόσμο λεμόνια, ντομάτες, πατάτες, πατάτες από την Αίγυπτο, λεμόνια από το Βέλγιο, ντομάτες από το Μαρόκο. Για ποιο λόγο γίνεται αυτό; Και έχουμε βγάλει ότι οι αγρότες μας δεν καλλιεργούν, γίναν τεμπέληδες, δεν είναι όμως έτσι. Εμείς και η ΕΕ τους κάναμε έτσι. Ένα διάστημα τους έδινε ένα σωρό δάνεια και δεν ήλεγχε τίποτα. Τώρα ξαφνικά ξύπνησε και έρχεται και κάνει έρευνες στην Κρήτη και βρήκε λέει ότι το 90% των χρημάτων που έδωσε ο ΟΠΕΚΕΠΕ είναι απάτη. Έτσι λέει, άκουγα σήμερα το πρωί, δεν ξέρω αν είναι αλήθεια, και αν είναι αλήθεια, θα είναι άλλο ένα στίγμα για την Ελλάδα, η οποία τελικά δεν μπορεί ούτε αυτό να κάνει, να ελέγξει ποιοι παίρνουν τα χρήματα και ποιοι τα χρησιμοποιούν και πως; Και μιλάμε για ανάπτυξη. Χρήματα τα οποία κάποιοι λήσταρχοι, αν είναι αλήθεια ξαναλέω, λήστεψαν αυτά που μας έδωσαν τα οποία μας τα δίνουν και μας τα ζητάνε και πίσω βέβαια, γιατί τα χρέη που έχει επιφορτιστεί ο ελληνικός λαός με τα μνημόνια, είναι χρήματα που κάποτε μας τα έδιναν δήθεν για να αναπτυχθούμε. Δεν νομίζω να είναι τίποτα άλλο αυτά τα χρήματα.

Το θέμα λοιπόν είναι ότι μπορούμε αν θέλουμε να αναπτυχθούμε, αρκεί να ενεργήσουμε σαν Έλληνες για την Ελλάδα, να κοιτάξουμε να αναπτύξουμε τους πιο μικρούς πρώτα και μετά να φτάσουμε στους γίγαντες, οι οποίοι την έχουν βρει την άκρη τους. Τώρα με τον πόλεμο στη Ρωσία, οι περισσότεροι Έλληνες εφοπλιστές έγιναν πλουσιότεροι. Διαβάζω ότι οι περισσότεροι, που κουβαλούν το ρωσικό πετρέλαιο, είναι Έλληνες και το ξέρω, όχι το διαβάζω.

Λοιπόν, δεν έχουν πρόβλημα οι υπερπλούσιοι και γιατί; Βλέπουμε ότι αυτά που είπα στην αρχή της ομιλίας μου, γιατί συμβαίνουν αυτά, γιατί στρέφονται και αγοράζουν, τι ενδιαφέρον και συμφέρον έχει ένας πολύ πλούσιος να στραφεί και να αγοράσει μίντια, να αγοράσει τηλεοπτικά κανάλια, εφημερίδες; Άραγε είναι ματαιοδοξία; Δεν είναι. Θέλουν όλοι να ελέγχουν το σύστημα. Για ποιο λόγο στρέφονται και κάνουν κατασκευαστικές, οι ίδιοι αυτοί, οι οποίοι έχουν και μίντια; Πότε θα σταματήσουμε να βάλουμε όρια και να πούμε ότι δεν μπορεί ένας εμπλεκόμενος και με χρήμα του Δημοσίου ή με οτιδήποτε άλλο να συμμετέχει σε μίντια; Το επιτρέπει όμως η ΕΕ που σε άλλα είναι, «διυλίζει το κώνωπα και καταπίνει την κάμηλο».

Ας δούμε λοιπόν, τα «φωτεινά» παραδείγματα, όπως αυτός ο «τύπος» που θα «ξυπνήσει» όλη την Αφρικανική Ήπειρο και κάποτε επιτέλους ίσως τους δούμε να φτάνουν στα επίπεδα που αρμόζει, να ζουν σαν άνθρωποι και ας αφήσουμε εμείς τις δήθεν. Ο ίδιος ο Πρόεδρος, τους είπε ότι «εμείς δεν γεννηθήκαμε για να παίρνουμε ελεημοσύνες από την ΕΕ και την Αμερική. Εμείς γεννηθήκαμε για να παράγουμε και να επενδύουμε στη Χώρα μας.». Αυτή η «ψευτοελεημοσύνη» των ευρωπαίων και των δυτικών χωρών να βοηθήσουμε και να κάνουμε διάφορες καμπάνιες βοήθειας για τα παιδιά της Αφρικής που πεινάνε κτλ., τελείωσε, είναι παραμύθι. Μόνοι τους οι άνθρωποι καταφέρνουν να ξεπεράσουν και την πείνα και τη δίψα και να παράγουν. Είναι ένα παράδειγμα απεξάρτησης από όλους αυτούς που λυμαίνονταν τράπεζες και λοιπά της χώρας τους τόσα χρόνια. Και μακάρι το παράδειγμά του, όπως βλέπω, να το ακολουθήσει όλη η Αφρική. Ίσως να αποτελεί και ένα παράδειγμα για την Ευρώπη.

Σας ευχαριστώ.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ (Προεδρεύων της Επιτροπής):** Ευχαριστούμε τον κ. Κόντη και για την τήρηση του χρόνου, με την ομιλία του οποίου ολοκληρώθηκε ο κύκλος των Εισηγητών και Ειδικών Αγορητών.

Τον λόγο θα πάρουν τώρα οι συνάδελφοι Βουλευτές που έχουν εγγραφεί στο κατάλογο ξεκινώντας με τον κ. Μαρκόπουλος από τη Νέα Δημοκρατία. Δεν σας βάζω χρόνο, ξέρετε ότι πρέπει να είμαστε σύντομοι. Και μετά ακολουθεί η κυρία Τζάκρη.

**ΔΗΜΗΤΡΙΟΣ ΜΑΡΚΟΠΟΥΛΟΣ:** Ευχαριστώ, κ. Πρόεδρε.

Θα ήθελα να πω ότι πρόκειται για μία προσπάθεια νομοθέτησης, η οποία κινείται προφανώς και ξεκάθαρα σε μία θετική κατεύθυνση και πρέπει να αναγνωρίζουμε τέτοιου είδους νομοθετήσεις ως σωστές και στοχευμένες. Κι αυτό το λέω κυρίαρχα, γιατί θα πρέπει να σταθούμε στον χαρακτήρα της συγκεκριμένης παρέμβασης του Υπουργείου Ανάπτυξης, ο οποίος αφορά τις παραμεθόριες περιοχές, περιοχές ξεχασμένες, περιοχές με μεγάλες ανάγκες και περιοχές κάτω από τον μέσο όρο του εθνικού εισοδήματος. Αυτό θεωρώ πως και η αντιπολίτευση θα πρέπει να το προσμετρήσει. Είναι πάρα πολύ σημαντικό το ότι έρχεται ένα τέτοιο νομοσχέδιο με αναπτυξιακό χαρακτήρα, με χρηματοδοτική προσέγγιση και προσανατολισμό, ουσιαστικά λοιπόν να κινηθεί και προς αυτές τις κατευθύνσεις.

Άκουσα κάποια κριτική, ακούω ρητορικές ευκολίες του στυλ «τσέπες», η μεγάλη διαπλοκή, οι οποίες έχουν ανοίξει κτλ. Καλό είναι να είμαστε πιο μετρημένοι στον λόγο μας και αυτός ο «πολιτικός μικρομεγαλησμός» κομμάτων του 3% και 4% που ονειρεύονται να πάνε στο 10% και στο 12%, καλό είναι να εκλείψει. Να είμαστε λίγο πιο μετρημένοι.

Όποιος διαβάσει το νομοσχέδιο διαπιστώνει ξεκάθαρα ότι μιλάει για επενδυτικά σχέδια τα οποία αφορούν ποσά ύψους 50.000 ευρώ. Είναι «μεγάλη τσέπη» και διαπλοκή ο κλάδος της χειροτεχνίας; Δηλαδή, εδώ θα ξεχάσουμε και αυτά που διαβάζουμε. Είναι δυνατόν να «ξεστομίζουν» πολιτικοί, Βουλευτές, εδώ στο Κοινοβούλιο, Εισηγητές Κομμάτων, με τέτοια διάθεση και για «άρπα κόλλα» τέτοια πράγματα; Ας διαβάσουν επιτέλους τα νομοσχέδια για τα οποία έρχονται και κάνουν εισηγήσεις.

Δεν άκουσα κανέναν να μιλάει για τον αποκεντρωτικό χαρακτήρα αυτού του νομοσχεδίου. Δεν άκουσα κανέναν να μιλάει για τις εθνικά ευαίσθητες περιοχές. Όλοι «κόπτονται» για την αποκέντρωση, για τις περιοχές όπως είναι ο Έβρος, τα νησιά του Ανατολικού Αιγαίου κλπ., αλλά κανένας δεν «στάθηκε» σε αυτό. Ευκολίες και «άρπα κόλλα», οι «μεγάλες τσέπες» και η διαπλοκή. Επαναλαμβάνω, είναι η χειροτεχνία που προβλέπεται μέσα στο νομοσχέδιο «μεγάλη τσέπη»;

Επίσης, θα πρέπει να σταθώ λίγο στο σκέλος των ταχύτερων πληρωμών σε ό,τι αφορά την κακοκαιρία Daniel σε Μαγνησία και στα Τρίκαλα. Είναι ανάγκη το κράτος μας να «τρέξει» πιο γρήγορα και είναι ανάγκη αυτές τις πληγές να τις απλώσουμε με ταχύτητα. Θα πρέπει, λοιπόν, όλα αυτά τα εργαλεία να επικεντρωθούν σε αυτούς τους ανθρώπους, σε αυτούς τους επαγγελματίες, οι οποίοι πραγματικά δοκιμάζονται εδώ και πάρα πολύ καιρό. Θεωρώ ότι είναι σε σωστή κατεύθυνση η επούλωση των πληγών από τον Daniel, πρέπει όμως κι εμείς να δούμε κάποια πράγματα γιατί δεν έγιναν ταχύτερα.

Εδώ λοιπόν είναι το Υπουργείο Ανάπτυξης, εγώ θα πω στον Υπουργό, κ. Τάκη Θεοδωρικάκο, συγχαρητήρια για το γεγονός ότι έρχεται να θεραπεύσει τέτοια πράγματα. Βέβαια, κι εμείς θα πρέπει να είμαστε πιο στοχευμένοι στις πολιτικές μας. Μην ξεχνάμε ότι υπήρξε ο ν.4887/2022, ένας νόμος ο οποίος εκκίνησε μια διαδικασία. Ερχόμαστε 2,5 χρόνια μετά να θεραπεύσει εδώ το νομοσχέδιο πράγματα τα οποία ενδεχομένως δε λειτούργησαν σωστά, να αναμόρφωση και να απλοποιήσει διαδικασίες.

Καλό θα είναι, και δεν αναφέρομαι στο συγκεκριμένο νομοσχέδιο το οποίο κινείται στην σωστή κατεύθυνση, εμείς τις πολιτικές μας να τις κάνουμε πιο συγκεκριμένες όταν ψηφίζονται τα νομοσχέδια και να μην χρειάζεται να κάνουμε μέσα σε 2-2,5 χρόνια τροποποιήσεις έστω και προς τη θετική κατεύθυνση έστω και με έναν καλό νόμο όπως ήταν του 2022. Θεωρώ, λοιπόν, ότι είναι παρεμβάσεις, οι οποίες είναι σημαντικές και θα πρέπει και εμείς να τις υποστηρίξουμε.

Τέλος, να πω και κάτι λίγο Πειραιώτικο -ο Υπουργός είναι και Πειραιώτης στην καταγωγή του, Μανιατοπειραιώτης συγκεκριμένα- πολύ σωστά υπάρχουν κάποιες επιταχύνσεις στην προοπτική της Ναυπηγική μας βιομηχανίας, πολύ σημαντικός κλάδος της ελληνικής βιομηχανία, να «τρέξουν» όλες οι προϋποθέσεις, να «τρέξουν» τα πάντα γύρω από τα Ναυπηγεία στην Ελευσίνα, το θεωρώ πάρα πολύ σημαντικό, θα αναζωογονήσουν λαϊκές περιοχές. Θα ήθελα σε κάποια στιγμή να δούμε και ένα σχέδιο και για την Ναυπηγοεπισκευή για τις μικρότερες μονάδες. Προφανώς τώρα «ο ελέφαντας στο δωμάτιο» είναι τα Ναυπηγεία της Ελευσίνας, πρέπει να κινηθούμε πιο γρήγορα, θα δώσουν δουλειά σε εκατοντάδες, χιλιάδες συμπολιτών μας στη Δυτική Αττική αλλά και σε εμάς στη Β΄ Πειραιά. Θεωρώ όμως ότι και η Ναυπηγοεπισκευαστική είναι πάρα πολύ σημαντική για τη χώρα μας, στερείται χρηματοδοτικών βοηθημάτων και εργαλείων, είμαι βέβαιος ότι σε μέλλοντα χρόνο θα δούμε και αυτού του είδους τις μικρομεσαίες και ίσως και λίγο μεγαλύτερες μονάδες.

Πολύ καλή η νομοθετική προσπάθεια, θα τη στηρίξουμε, θα τα πούμε και στην Ολομέλεια και πάλι επισημαίνω την αξιολογότατη κατεύθυνση προς τις Παραμεθόριες περιοχές, προς την κοινωνική επιχειρηματικότητα, προς τις μικρομεσαίες επιχειρήσεις. Ο οποιοσδήποτε πει κάτι άλλο σημαίνει ότι δεν έχει διαβάσει σωστά αυτό το νόμο.

Ευχαριστώ πολύ.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ (Προεδρεύων της Επιτροπής):** Ευχαριστούμε πολύ τον κύριο Μαρκόπουλο.

Τον λόγο έχει η κυρία Τζάκρη.

**ΘΕΟΔΩΡΑ ΤΖΑΚΡΗ:** Κύριε Υπουργέ αυτός είναι ο δεύτερος Αναπτυξιακός Νόμος που φέρνετε στη διάρκεια της διακυβέρνησης σας και ουσιαστικά αντικατέστησε τον προηγούμενο Αναπτυξιακό Νόμο του 2016.

Ο πρώτος νόμος σας, που αντικατέστησε τον Αναπτυξιακό Νόμο του 2016, ήταν ο νόμος του 2022 και υποτίθεται ότι η απάντηση της Κυβέρνησης σας, δια των κυρίων τότε Άδωνι Γεωργιάδη και Παπαθανάση από την οποία κερδισμένοι θα ήταν οι πολίτες της χώρας που είχαν ταλαιπωρηθεί από τις απανωτές κρίσεις, από τη χρηματοπιστωτική κρίση του 2009, από τα μνημόνια στη συνέχεια, από την πανδημική κρίση και στη συνέχεια, βεβαίως, από την πληθωριστική κρίση που βιώνουμε ακόμη και μέχρι σήμερα, ήταν η ανάπτυξη που θα ερχόταν μέσα από την ενίσχυση του ιδιωτικού τομέα και την προσέλκυση νέων επενδύσεων.

Η υποτιθέμενη μεγάλη καινοτομία του επενδυτικού νόμου του 2022 ήταν αυτά τα 13 ειδικά καθεστώτα ενίσχυσης με θεματική στόχευση αντί για την οριζόντια και με κάθε καθεστώς ενίσχυσης εστιασμένο σε συγκεκριμένους κλάδους της οικονομίας. Νομίζω ότι παρέλκει να τους αναφέρω ξανά, είναι γνωστοί. Αν και από το 2022 υποστηρίζατε ότι εντός του ίδιου έτους, δηλαδή έτος του 2022, θα ενεργοποιούνταν και τα 13 καθεστώτα ενίσχυσης με απλοποίηση των διαδικασιών και με οριστικές εντάξεις για τις πολύ μικρές επιχειρήσεις ακόμη και εντός 45 ημερών, 3 χρόνια μετά έχουν προκηρυχθεί μόλις 4 από τα 13 αυτά ειδικά καθεστώτα και έχουν προκηρυχθεί ουσιαστικά μόνο η μεταποίηση και η εφοδιαστική αλυσίδα. Έχουν προκηρυχθεί οι τουριστικές επενδύσεις, η Αγροδιατροφή και η πρωτογενής παραγωγή καθώς και η μεταποίηση αγροτικών προϊόντων και αυτό που εσείς λέτε ως ειδικό καθεστώς το Πρόγραμμα Επιχειρηματικότητα 360ο.

Τα στοιχεία, βέβαια, μιλάνε από μόνα τους. Στις 17 Μαρτίου του 2025 εκδόθηκε ο προσωρινός πίνακας κατάταξης επενδυτικών σχεδίων για το 3ο ειδικό καθεστώς, δηλαδή για τη μεταποίηση Αγροτοδιατροφή πρωτογενούς τομέα και μεταποίηση αγροτικών προϊόντων. Πρόκειται για καθεστώς που προκηρύχθηκε την 1η Οκτωβρίου του 2022 και μετά από 2,5 χρόνια εκδίδεται, προσέξτε, ο προσωρινός πίνακας κατάταξης. Ακόμη και σήμερα οι επενδυτές περιμένουν για τα άλλα καθεστώτα 3 έτη, για να δουν αν τα σχέδια τους θα ενταχθούν σε κάποιο από αυτά και 3 χρόνια μετά σχεδόν καταργείται το προηγούμενο δικό σας νόμο εφόσον καταργείται 9 άρθρα του προηγούμενου και τροποποιείται σχεδόν όλα τα υπόλοιπα. Τα 13 καθεστώτα του νόμου του 2022, γίνονται 12 στο νομοσχέδιο, παρά το γεγονός ότι αποδείχτηκε ότι η ύπαρξη πολλών καθεστώτων δημιουργεί αχρείαστη πολυπλοκότητα, απαίτηση για πολλές τροποποιήσεις του Ολοκληρωμένου Πληροφοριακού Συστήματος του Αναπτυξιακού νόμου το ΠΣ ΕΠΑ, σύγχυση στους επενδυτές.

Εσείς συνεχίζετε πάλι το ίδιο «βιολί», θα μπορούσαν να μην περιληφθούν καθεστώτα, τα οποία δεν προκηρύχθηκαν ποτέ μέχρι σήμερα ή να συγχωνευθούν με άλλα συναφή καθεστώτα.

Έτσι λοιπόν αντί να αναλυθεί και να αξιολογηθεί, που και γιατί απέτυχε ο προηγούμενος νόμος, εσείς φέρνετε έναν νόμο που στην ουσία ελάχιστα διαφέρει, σε σχέση με τον προηγούμενο ο οποίος βρίσκεται ακόμα σε ισχύ -όσον αφορά τα καθεστώτα- και συνεχίζεται βεβαίως να διατηρείται, μετονομάζεται μόνο κάποια από αυτά. Για παράδειγμα, ο ψηφιακός και τεχνολογικός μετασχηματισμός επιχειρήσεων και η έρευνα και εφαρμοσμένη καινοτομία γίνονται όλο μαζί σύγχρονος και τεχνολογίας. Το νέο επιχειρείν, γίνεται κοινωνική επιχειρηματικότητα, χειροτεχνία και μάλιστα με μειωμένο προϋπολογισμό, κ. Μακρόπουλε, και το καθεστώς δίκαιης μετάβασης γίνεται περιοχές ειδικής ενίσχυσης.

Έρχεστε σήμερα, με το παρόν νομοσχέδιο που έχει ένα βαρύγδουπο τίτλο τον οποίο δεν χρειάζεται να αναφέρω, όπου όμως δεν φαίνεται πουθενά ο τρόπος για το πώς, έπειτα από μια μεγάλη περίοδο οικονομικής κρίσης με αυτές τις απανωτές κρίσεις που σας ανέφερα, θα αλλάξει το παραγωγικό μοντέλο μιας χώρας η οποία επί της ουσίας δεν παράγει σχεδόν τίποτα, όταν είναι ξεκάθαρο πια ότι δεν αρκεί ο τουρισμός για μια βιώσιμη ανάπτυξη και ότι απαιτούνται επιτέλους παραγωγικές επενδύσεις, που συνεχίζεται επιδεικτικά να στηρίζεται από τις μεγάλες επιχειρήσεις, αγνοώντας για ακόμη μια φορά τις μικρομεσαίες επιχειρήσεις αυξάνοντας τα όρια των ανώτατων ποσών, των χορηγούμενων ενισχύσεων στα 20 από τα 10 εκατομμύρια ανά επιβαλλόμενο επενδυτικό σχέδιο που ισχύει σήμερα και σε 50 από 30 εκατομμύρια, που ισχύει σήμερα σε περιοχές συνεργαζόμενων ή συνδεδεμένων επιχειρήσεων. Βέβαια, εξακολουθεί να είναι δυσχερής η θέση, να μη μιλήσω πλέον για τον αποκλεισμό των πολύ μικρών και μικρών επιχειρήσεων από όλα τα χρηματοδοτικά εργαλεία και δεν μιλάω μόνο για τον Αναπτυξιακό Νόμο κύριε Υπουργέ, μιλάω και για το ΕΣΠΑ και μιλώ για τους πόρους του Ταμείου Ανάκαμψης. Δεν υπάρχει πουθενά ένα ολοκληρωμένο σχέδιο παραγωγικής ανασυγκρότησης και σταθερού αναπτυξιακού σχεδιασμού της χώρας.

Είναι ένα νομοσχέδιο που ακολουθεί την πεπατημένη του προηγούμενου και παρά το γεγονός ότι υπήρχαν χρήματα και υλοποιούνταν έργα απουσιάζει ένας σοβαρός κεντρικόςσχεδιασμός, που δεν φαίνεται πουθενά το πως θα βελτιωθεί το έλλειμμα του ισοζυγίου τρεχουσών συναλλαγών. Νομίζω, ότι σε αυτή τη χώρα ζούμε την παγκόσμια πρωτοτυπία, να αυξάνονται μεν οι εξαγωγές, αλλά και την ίδια στιγμή, να αυξάνεται και το έλλειμμα του ισοζυγίου τρεχουσών συναλλαγών. Ξέρετε γιατί κύριε Υπουργέ; Γιατί οι πρώτες ύλες των εξαγόμενων προϊόντων, επειδή ακριβώς δεν παράγεται τίποτα στη χώρα μας, εισάγονται και αυτές από το εξωτερικό. Δεν φαίνεται πουθενά πως οι πόροι του αναπτυξιακού, θα κατευθυνθούν επιτέλους στην εγχώρια παραγωγή πρώτων υλών, ώστε να μειωθεί η εξάρτηση πλέον από τρίτες χώρες. Δεν έχετε απαντήσει και στο ερώτημα για το πώς θα μετατρέψουμε την Ελλάδα από αγορά- κατανάλωσης σε αγορά-παραγωγής.

Ξέρετε η συχνή αλλαγή αυτών των νόμων που έχουν ψηφιστεί, πολλών δε μάλλον, πρόσφατα, διαστρεβλώνει τη νομοθετική διαδικασία καθώς, οι νόμοι τροποποιούνται, δεν έχουν προλάβει να εφαρμοστούν και ούτε καν να αξιολογηθούν κάτι που δεν κάνατε ούτε εσείς, εκτός βεβαίως αν αυτός είναι ο σκοπός σας. Πραγματικά αναρωτιέμαι, τι σας κάνει να πιστεύετε ότι αυτός ο νόμος θα είναι πιο επιτυχημένος από το προηγούμενο και τι σας κάνει να πιστεύετε ότι ο χρονικός ορίζοντας των 18 μηνών είναι αρκετός για την απορρόφηση του περίπου 1 δις που προτίθεται να δώσετε στις νέες επενδύσεις σας, όταν 3 χρόνια μετά έχουν προκηρυχθεί μόνο σε 4 από τα 13 ειδικά καθεστώτα.

Θέλω να κλείσω την ομιλία μου λέγοντας κάτι που προσωπικά βρήκα πολύ ενδιαφέρων στα στοιχεία που προσκόμισε η ΟΚΕ, δηλαδή τη γνώμη της ΟΚΕ, επί του νομοσχεδίου την οποία θα πρότεινα να συμβουλευτεί όποιος θέλει να ασχοληθεί σοβαρά με το θέμα του αναπτυξιακού νόμου και της κυβερνητικής πολιτικής. Λέει λοιπόν ότι πέραν των επιμέρους θέσεων επί των άρθρων, εκφράζει και μια σειρά από γενικά σχόλια και διαπιστώσεις τα οποία μπορούν να συνοψιστεί ως εξής.

Πρώτον, διαπιστώνει έλλειψη θεσμικής συμμετοχής και διαφάνειας και την ανάγκη καθιέρωσης θεσμικών μηχανισμών που θα εξασφαλίζουν τη συμμετοχή των κοινωνικών εταίρων και της κοινωνίας των πολιτών στη διαμόρφωση της οικονομικής πολιτικής και του επενδυτικού σχεδιασμού προκειμένου να διασφαλίζεται η διαφάνεια και η αξιολόγηση των πολιτικών.

Δεύτερον, διαπιστώνει σημαντικό επενδυτικό κενό και ανάγκη ενίσχυσης στρατηγικών τομέων, όπως είναι η βιομηχανία, η ενέργεια η διαμετακόμιση, η αγροδιατροφή μέσω συνεργασιών που θα αυξήσουν την εγχώρια παραγωγή και θα μειώσουν την εξάρτηση από τρίτες χώρες.

Τρίτον, διαπιστώνει αδυναμίες του παραγωγικού μοντέλου, λόγω της χαμηλής αξιοποίησης γεωστρατηγικών και παραγωγικών πλεονεκτημάτων της χώρας μας, καθώς και αδύναμη διασύνδεση του παραγωγικού μοντέλου με τις απαιτήσεις της τέταρτης βιομηχανικής επανάστασης ενώ άλλες χώρες μιλούν για την πέμπτη.

Τέταρτον, προτείνει βελτίωση του φορολογικού περιβάλλοντος και της διοίκησης με διαμόρφωση σταθερού και απλού φορολογικού συστήματος για τη προσέλκυση επενδύσεων και τη καταπολέμηση της φοροδιαφυγής.

Πέμπτον, προτείνει διαμόρφωση εθνικής στρατηγικής για τη παρακολούθηση και αξιολόγηση των επενδύσεων, υπό το πρίσμα των τεχνολογικών εξελίξεων, όπως είναι η τεχνητή νοημοσύνη, ώστε να είναι δυνατή η άμεση παρέμβαση για βελτίωση ή διόρθωση όπου εκεί απαιτείται.

Βλέπετε να γίνεται τίποτα από όλα αυτά με το παρόν νομοσχέδιο; Προφανώς η ερώτηση είναι ρητορική, άλλωστε άλλες -και γνωστές- είναι οι δικές σας στοχεύσεις και προτεραιότητες.

Σας ευχαριστώ πολύ, κύριε Πρόεδρε.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ (Προεδρεύων της Επιτροπής):** Πριν δώσω τον λόγο στον κ. Υπουργό, θα ήθελα να ανακοινώσω στο Σώμα τις ημερομηνίες και ώρες για τη συνέχιση της επεξεργασίας και εξέταση του συγκεκριμένου σχεδίου νόμου. Αύριο Τετάρτη, 21 Μαΐου στις 12 το μεσημέρι θα γίνει η 2η συνεδρίαση για την ακρόαση των εξωκοινοβουλευτικών προσώπων, την Πέμπτη 22 Μαΐου και ώρα 10 το πρωί η 3η συνεδρίαση με την κατ’ άρθρον συζήτηση και τη Δευτέρα 26 Μαΐου στις 1 το μεσημέρι η 4η και τελευταία συνεδρίαση, που θα διατεθεί για τη β’ ανάγνωση.

Παρακαλώ, κύριε Υπουργέ, έχετε τον λόγο.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Ανάπτυξης):** Ευχαριστώ, κύριε Πρόεδρε.

Κυρίες και κύριοι συνάδελφοι, στις 20 Οκτωβρίου της προηγούμενης χρονιάς, παρουσίασα μαζί με τον Πρωθυπουργό της χώρας, τη βασική μας αντίληψη και τη στρατηγική της υλοποίησής της για έναν παραγωγικό μετασχηματισμό της ελληνικής οικονομίας και τεκμηρίωσα την ανάγκη διαμόρφωσης και υλοποίησης ενός νέου πολύ πιο παραγωγικού μοντέλου προτύπου, εάν θέλετε καλύτερα να εκφράσουμε, για την ελληνική οικονομία.

Ποια είναι η αναγκαιότητα για κάτι τέτοιο; Γιατί διατυπώσαμε -και επιμένω σε αυτή τη θέση- τα τελευταία 6 χρόνια, η Κυβέρνηση της Ν.Δ., η Κυβέρνηση του Κυριάκου Μητσοτάκη έχει επιτύχει πολύ σημαντικούς στόχους επανάκτησης της δημοσιονομικής αξιοπιστίας της χώρας. Η Ελλάδα ξαναβγήκε στις αγορές, ανέκτησε το κύρος και τη σοβαρότητά της, ταυτόχρονα πέτυχε αξιοσημείωτους αναπτυξιακούς ρυθμούς, με μέσο όρο περίπου 2% και το κυριότερο, επετεύχθη, μέσα από μια πολιτική μειώσεων των φόρων και των ασφαλιστικών εισφορών, μια πολύ ουσιαστική ανάκαμψη στο τομέα της απασχόλησης, καθώς δημιουργήθηκαν 500.000 νέες θέσεις εργασίας και η ανεργία μειώθηκε από το 18 περίπου στο 9%. Στη δική μου αντίληψη, δεν υπάρχει σπουδαιότερη κοινωνική πολιτική από την ενίσχυση της απασχόλησης και τη μείωση της ανεργίας. Δεν υπάρχει, πιστεύω, κάτι χειρότερο για έναν άνθρωπο από το να μην έχει τη δυνατότητα να εργάζεται και να διαμορφώνει στοιχειωδώς τουλάχιστον τους βασικούς όρους, τους οικονομικούς όρους της ζωής του και της προοπτικής του μέσα σε μια κοινωνία.

Ενώ έχουμε πετύχει αυτούς τους στόχους και έχουμε έναν αντίστοιχο προγραμματισμό για το επόμενο διάστημα, δυστυχώς και παρά την αύξηση των ελληνικών εξαγωγών και τη σχετική ενίσχυση της βιομηχανίας, παραμένει και αποτελεί έναν δείκτη που πρέπει οπωσδήποτε να αντιμετωπίσουμε τη πορεία του, παραμένει σε πολύ υψηλό επίπεδο το έλλειμμα του εμπορικού ισοζυγίου. Εάν δείτε τα στοιχεία, αυτό το έλλειμμα, ως ποσοστό του ΑΕΠ, είναι περίπου εκεί που ήταν όταν η Ελλάδα μπήκε στην Ευρωζώνη. Αυτό, κυρίες και κύριοι συνάδελφοι, δεν είναι ένα πρόβλημα επικαιρότητας, ούτε ένα πρόβλημα που αφορά, αν θέλετε, μία κυβέρνηση. Είναι ένα πρόβλημα που αφορά το έθνος, αφορά την πατρίδα μας συνολικά, διότι όταν επιμένει αυτό το έλλειμμα είναι βέβαιο ότι δημιουργούνται σοβαροί κίνδυνοι για το μέλλον.

Η κεντρική ιδέα, λοιπόν, του παραγωγικού μετασχηματισμού της ελληνικής οικονομίας στοχεύει στη μείωση, στην καθοριστική μείωση του ελλείμματος. Και για να το πετύχει κανείς αυτό θα πρέπει να ενισχύσει την παραγωγικότητα της ελληνικής οικονομίας, την εξωστρέφεια, να πετύχει προφανώς την ενίσχυση, την αύξηση των εξαγωγών προκειμένου να μπορέσουμε να ισορροπήσουμε. Με μια κουβέντα, να ενισχύσει την ανταγωνιστικότητα της ελληνικής οικονομίας σε έναν κόσμο, που κάποιος ρώτησε τι έχει αλλάξει, λέει, αυτή την εποχή και γράφει μέσα το νομοσχέδιο του Υπουργείου Ανάπτυξης μέσα στο καινούργιο πλαίσιο. Καλά, σοβαρά υπάρχει κάποιος που αναρωτιέται τι έχει αλλάξει τους τελευταίους μήνες ή το τελευταίο διάστημα; Αυτό που είναι ολοφάνερο ότι μεταβάλλεται με ραγδαίους ρυθμούς είναι οι όροι του παγκόσμιου οικονομικού ανταγωνισμού, όπως αυτοί σε μεγάλο βαθμό διαμορφώνονται από αποφάσεις της νέας ηγεσίας των Ηνωμένων Πολιτειών της Αμερικής, με την επιβολή δασμών, με έναν επαπειλούμενο παγκόσμιο εμπορικό πόλεμο αλλά και με δύο πολέμους, πραγματικούς πολέμους, δύο τραγωδίες για την Ευρώπη αλλά και όλη την ανθρωπότητα, τον πόλεμο που δυστυχώς ακόμη δεν έχει τελειώσει στην Ουκρανία αλλά και την αναμέτρηση στη Λωρίδα της Γάζας και την κατάσταση που υπάρχει ευρύτερα στο στρατιωτικό μέτωπο της Μέσης Ανατολής.

Στόχος, λοιπόν, είναι η ενίσχυση της ανταγωνιστικότητας της ελληνικής οικονομίας. Ποια είναι η αντίληψή μας για ένα νέο παραγωγικό πρότυπο που θα κάνει την οικονομία πιο ανταγωνιστική; Το πρώτο χαρακτηριστικό μιας τέτοιας αντίληψης είναι ο ενισχυμένος ρόλος της σύγχρονης ελληνικής βιομηχανίας. Γιατί; Για ποιο λόγο; Πρώτον, διότι η βιομηχανία ως τομέας οικονομικός, επιχειρηματικός από τη φύση της έχει τη μεγαλύτερη παραγωγικότητα. Η μεγαλύτερη παραγωγικότητα, και στην ελληνική οικονομία, παρουσιάζεται στη βιομηχανία μας. Δεύτερον, γιατί είναι προφανές ότι ένας πιο στέρεος τομέας οικονομικής δραστηριότητας, δεν υπάρχει καμία αμφιβολία ότι ο τουρισμός αποτελεί μια πολύ ισχυρή οικονομική δραστηριότητα στη χώρα, μια πηγή εισοδήματος για εκατοντάδες χιλιάδες ανθρώπους, για επιχειρηματίες και εργαζόμενους που εργάζονται, για τις μικρές και μεσαίες επιχειρήσεις που σχετίζονται με τον τουρισμό, ο οποίος μας φέρνει ένα σημαντικό κομμάτι του ΑΕΠ. Θέλουμε ο τουρισμός να συνεχίσει να υπάρχει και να πηγαίνει καλά, και ποσοτικά και ποιοτικά, και γι’ αυτό τον λόγο γίνονται μια σειρά πολιτικές αυτή τη στιγμή από την πλευρά της χώρας.

Όμως, θέλουμε να είμαστε ξεκάθαροι ότι αυτό που θέλουμε καθοριστικά να ενισχύσουμε και να αποτελέσει προτεραιότητα πολύ σοβαρή της οικονομικής δράσης και της πολιτικής μας είναι η σύγχρονη ελληνική βιομηχανία. Η οποία θέλουμε να αφήνει πολύ ισχυρότερο αποτύπωμα στο ΑΕΠ της χώρας από αυτό που παρέχει σήμερα. Το δεύτερο χαρακτηριστικό ενός νέου παραγωγικού μοντέλου στη χώρα είναι η καινοτομία, οι νέες τεχνολογίες, η αξιοποίηση όλου αυτού του πεδίου για να παράγουμε καινοτόμα προϊόντα τα οποία θα ενσωματώνονται στην οικονομία μας και θα ενισχύουν με αυτόν τον τρόπο τις εξαγωγές και την ανταγωνιστικότητα των προϊόντων μας. Όπως είπα και νωρίτερα, ο κόσμος που ζούμε είναι εξαιρετικά ανταγωνιστικός. Συνεπώς, η ανάγκη της εφαρμοσμένης έρευνας και της καινοτομίας είναι πάρα πολύ μεγάλη και είναι σπουδαίο αυτό να διαπλέκεται με τη βιομηχανία και με την παραγωγή τέτοιου είδους προϊόντων. Όπως επίσης, χωρίς καμία αμφιβολία, θα πρέπει μέσα σε αυτή την πολιτική το βάρος να πέφτει σε τομείς που έχουν αποδειχθεί ότι η οικονομία μας, και η βιομηχανία ειδικά, έχουν ισχυρή δυναμική. Ένας τέτοιος τομέας, χωρίς καμία αμφιβολία, τα τελευταία χρόνια είναι η φαρμακευτική βιομηχανία, η οποία βρίσκεται σε πολύ σημαντική άνοδο, και στους τζίρους και στον αριθμό εργαζομένων και στις επενδύσεις και στην παραγωγικότητα. Προφανώς επιθυμούμε και θα επιδιώξουμε να στηρίξουμε ακόμη περισσότερο αυτόν τον δυναμικό τομέα.

Έγινε συζήτηση και ευχαριστώ τον συνάδελφο, κ. Μαρκόπουλο, που αναφέρθηκε ξεχωριστά σε αυτό το θέμα. Δεν είναι δυνατόν η Ελλάδα να μην αναπτύξει μια ισχυρή ναυπηγική βιομηχανία και ναυπηγοεπισκευαστική προφανώς. Δεν γίνεται να είμαστε στις πέντε μεγαλύτερες ναυτικές δυνάμεις του κόσμου και να μην έχουμε αντίστοιχη ναυπηγική βιομηχανία και δεν γίνεται να μην κάνουμε ό,τι χρειάζεται για να είναι ανταγωνιστική η ναυπηγική μας βιομηχανία. Ναι, θα εξάρω τον ρόλο της Κυβέρνησης και του Υπουργείου Ανάπτυξης από το παρελθόν μέχρι και σήμερα, αλλά και τη συμβολή της Κυβέρνησης των Ηνωμένων Πολιτειών της Αμερικής δια της Κρατικής Αναπτυξιακής Τράπεζας η οποία έβαλε τα λεφτά για να δουλέψουν ξανά τα Ναυπηγεία της Ελευσίνας στα οποία 3.500 άνθρωποι είχαν βρεθεί σε καθεστώς απόλυτης ανασφάλειας. Τώρα, οι άνθρωποι αυτοί, και στο Ναυπηγείο της Ελευσίνας και στο Ναυπηγείο της Σύρου, έχουν δουλειά. Χιλιάδες άλλοι άνθρωποι γύρω από αυτά τα δύο Ναυπηγεία έχουν επίσης δουλειά. Επομένως, είναι μια υπόθεση στην οποία –και δεν αναφέρομαι μόνο στα Ναυπηγεία της Ελευσίνας. Σε κάθε σοβαρή επιχειρηματική προσπάθεια σε αυτόν τον τομέα οφείλουμε ως κράτος, ως έθνος, όλοι, να στηρίξουμε τέτοιου είδους προσπάθειες. Φυσικά, εδώ είμαστε σε διαρκή διάλογο με την επιχειρηματικότητα, αλλά και με την ίδια την κοινωνία, να δούμε τους κλάδους τους οποίους πρέπει να στηρίξουμε στο πλαίσιο αυτής της συνολικής μας αντίληψης. Αυτή, λοιπόν, είναι η συνολική μας αντίληψη για τα πράγματα.

Θα ήθελα να σας παρακαλέσω όλους να σημειώσετε ότι το Υπουργείο Ανάπτυξης, ιδίως μετά τις εκλογές του 2023, διαθέτει πολύ λίγους χρηματοδοτικούς πόρους. Συζητούμε σήμερα για τον νόμο αυτό που, πράγματι σε μεγάλο βαθμό, είναι τροποποίηση και βελτίωση συγκεκριμένων πλευρών, με βάση την εμπειρία που ζήσαμε αυτό το χρονικό διάστημα, του προηγούμενου Αναπτυξιακού Νόμου αυτής της Κυβέρνησης, του 2022. Αλλά, ας δούμε λίγο τη «μεγάλη εικόνα». Ορισμένοι από εσάς κάνατε αναφορές στο πλαίσιο της δικής σας πολιτικής αντίληψης. Αυτή τη στιγμή στη χώρα υλοποιείται ένα κολοσσιαίο αναπτυξιακό πρόγραμμα έργων, δημόσιων υποδομών, ιδιωτικών υποδομών και επενδύσεων, μέσω πολλαπλών χρηματοδοτικών εργαλείων και προγραμμάτων. Το χαρακτηρίζω κολοσσιαίο γιατί, αν τα αθροίσετε όλα μαζί, είναι πράγματι μακράν το μεγαλύτερο της μεταπολίτευσης, διότι περιέχει τους πόρους του Ταμείου Ανάκαμψης (RRF), περιέχει το ΕΣΠΑ της συγκεκριμένης προγραμματικής περιόδου και ιδίως τα Περιφερειακά Προγράμματα, πέραν αυτών που διαχειρίζονται κεντρικά το Υπουργείο Οικονομικών και Οικονομίας, το Εθνικό Πρόγραμμα Ανάπτυξης (ΕΠΑ) - το παλαιό Πρόγραμμα Δημοσίων Επενδύσεων - και σημαντικό αριθμό ιδιωτικών επενδύσεων. Απ’ όλα αυτά, το Υπουργείο Ανάπτυξης έχει τον Αναπτυξιακό Νόμο. Τα υπόλοιπα, όσα από αυτά τα προγράμματα είναι δημόσιας διαχείρισης, ανήκουν στο Υπουργείο Εθνικής Οικονομίας και στην πραγματικότητα, βάση της ευθύνης και τις αρμοδιότητες που έχει κατανείμει ο Πρωθυπουργός, στον αναπληρωτή Υπουργό Εθνικής Οικονομίας, κ. Παπαθανάση, ο οποίος ήταν και αναπληρωτής Υπουργός Ανάπτυξης στο παρελθόν.

Αυτό όμως δεν σημαίνει ότι όλο αυτό δεν πειθαρχεί στην ίδια λογική. Ο λόγος που γράψαμε «Βιώσιμη και ισχυρή ανάπτυξη και παραγωγικός μετασχηματισμός» είναι γιατί και ο αναπτυξιακός μας νόμος κατεξοχήν, επιτρέψτε μου να το υπογραμμίσω, εμπνέεται από την αντίληψη ενός νέου παραγωγικού προτύπου για μια ελληνική οικονομία πιο βιώσιμη, πιο ανταγωνιστική και πιο ισχυρή για έναν ουσιαστικό παραγωγικό μετασχηματισμό της κοινωνίας.

Ποια χαρακτηριστικά έχει αυτός ο νόμος και ποιες μεταβολές; Καταρχήν, επειδή μου αρέσει να μιλάω πάντοτε στα ίσια και ειλικρινά, προφανώς και δεν είναι το πρότυπο λειτουργίας και δουλειάς το να βγαίνουν αποτελέσματα για έναν Αναπτυξιακό Νόμο σε 2 με 2,5 χρόνια. Αυτά δεν δουλεύουν και η επιδίωξη τώρα είναι, μιλώντας με ειλικρίνεια και όχι με υπερβολές, πρώτον να είμαστε απολύτως αξιόπιστοι στο χρονοδιάγραμμα που περιγράφεται από τον νόμο. Δεύτερον, για να είμαστε επίσης, όλοι ειλικρινείς, ο προηγούμενος νόμος δεν έλεγε ότι θα βγαίνουν 13 καθεστώτα κάθε χρόνο, έδινε τη δυνατότητα και αυτά που διατηρούμε τώρα τα διατηρούμε ως δυνατότητα στο πλαίσιο λειτουργίας της οικονομίας. Τις επόμενες ημέρες και στην Ολομέλεια θα παρουσιάσω, γιατί προφανώς, όπως αντιλαμβάνεστε αυτό είναι απολύτως έτοιμο, το πρόγραμμα του τι ακριβώς πάμε να κάνουμε. Για να μην αφήνω και τώρα ερωτηματικά το 1 δις στο οποίο έχω αναφερθεί, είναι οι πόροι που προβλέπω ότι θα δώσουμε για τουλάχιστον 5 καθεστώτα, τα οποία θα βγάλουμε το 2025 και το 2026 και συνεπώς θα αρχίσουν να δίνονται για επενδύσεις στο πλαίσιο αυτής της πολιτικής.

Προτεραιότητα δε, σε αυτά τα καθεστώτα θα είναι η μεταποίηση, διότι εξήγησα πριν για τη βιομηχανία, οι μεγάλες επενδύσεις, το ειδικό καθεστώς των παραμεθόριων περιοχών και των πιο αδύναμων οικονομικά περιοχών, η κοινωνική επιχειρηματικότητα, πολύ σωστά αναφέρθηκε σε αυτή ο κ. Μαρκόπουλος νωρίτερα, γιατί είναι βέβαιο ότι αυτή αφορά πολλές χιλιάδες ανθρώπους στην επαρχία και ιδιαίτερα σε παραμεθόριες περιοχές, καθώς και το καθεστώς της εξωστρέφειας για λόγους που εξήγησα νωρίτερα. Αυτή είναι η αντίληψή μας, με βάση αυτή κινούμαστε, έχουμε προετοιμασθεί πολύ σοβαρά. Βασικό πρόβλημα για το προηγούμενο διάστημα ήταν ουσιαστικά η απουσία πληροφοριακού συστήματος. Στην πραγματικότητα το πληροφοριακό σύστημα που υπήρχε είχε αναφορά στον Αναπτυξιακό Νόμο του ΣΥΡΙΖΑ το 2016, δεν είχε δημιουργηθεί το καινούργιο, αυτή είναι η αιτία των μεγάλων καθυστερήσεων. Εγώ πήγα στο Υπουργείο πριν από 11 μήνες και κινηθήκαμε αμέσως για να βγουν τα αποτελέσματα που είχαν προετοιμασθεί. Επίσης, πιστεύω ότι μέσα στον Ιούνιο θα τελειώσουν και τα δύο καθεστώτα τα οποία είχαν βγει από το παρελθόν, Αγροδιατροφή και 360ο Γενική Επιχειρηματικότητα και θα προχωρήσουμε κανονικά στα καινούργια καθεστώτα περίπου με τον τρόπο με τον οποίο σας μίλησα προηγουμένως.

Έχει συγκεκριμένη στόχευση η προτεραιότητα που δίνουμε σε συγκεκριμένα καθεστώτα. Επιλέγουμε να δημιουργήσουμε ένα νέο καθεστώς, αυτό των παραμεθόριων περιοχών και των περιοχών που είναι κατώτερα κατά μέσο όρο από το 70%, γιατί η δική μας αντίληψη και φιλοσοφία στο πλαίσιο του παραγωγικού μετασχηματισμού της οικονομίας, αλλά και στο πλαίσιο του στόχου και του οράματος που έχουμε για μια παραγωγική Ελλάδα, που είναι η μόνη η Ελλάδα η οποία μπορεί να είναι ασφαλής τις επόμενες δεκαετίες, το βάρος πέφτει στις παραμεθόριες περιοχές για προφανείς εθνικούς λόγους, για προφανείς λόγους εθνικής ασφαλείας. Επίσης, και γιατί είμαστε αποφασισμένοι να κάνουμε ό,τι περνά από το δικό μας χέρι για να μπορούν να μείνουν στις κωμοπόλεις και στα χωριά τα ελληνόπουλα, τα αγόρια και τα κορίτσια που γεννιούνται στην ελληνική περιφέρεια και ιδιαίτερα σε τέτοιες περιοχές. Πιστεύω ότι θέλουν να μείνουν αρκεί να έχουν μια αξιοπρεπή εργασία και βασικές υποδομές που έχει ανάγκη η κάθε νέα οικογένεια, το κάθε νέο ζευγάρι που θέλει να δημιουργήσει τη δική του πορεία στη ζωή.

Επίσης σημαντικός στόχος, στον βαθμό που περνάει από το δικό μας χέρι και στον βαθμό που έχουμε τα εργαλεία, σας ανέφερα ποια εργαλεία έχει το Υπουργείο Ανάπτυξης, είναι η συμβολή μας στη μείωση των περιφερειακών και κοινωνικών ανισοτήτων. Θα προσέθετα και των ενδοπεριφερειακών και θα σας φέρω ένα παράδειγμα, έχω πάει πάρα πολλές φορές ως Υπουργός Δημόσιας Τάξης, ως Υπουργός Εσωτερικών αλλά και τώρα ως Υπουργός Ανάπτυξης στη Θράκη και ειδικά στον Έβρο, όπου η Αλεξανδρούπολη «τρέχει» με ταχύτατο ρυθμό. Είναι από τις πιο δυναμικές πόλεις της χώρας και σε ζωή και σε ρυθμό ανάπτυξης και σε πραγματικό επίπεδο ζωής για τους ανθρώπους. Ο υπόλοιπος νομός Έβρου, κάνουμε μια πολύ σοβαρή προσπάθεια συνδυαστική όλοι μαζί και μαζί και με άλλα Υπουργεία συνολικά η Κυβέρνηση, γιατί η πραγματικότητα είναι ότι λόγω και της ιδιομορφίας του- γιατί είναι τεράστιο το μήκος του ποταμού Έβρου είναι 180-200 χιλιόμετρα κατά μήκος υπάρχουν τα χωριά τα δικά μας από την πλευρά στα σύνορα με την Τουρκία- και πρέπει να κάνουμε ό,τι μπορούμε για να υπάρξουν και εκεί επενδύσεις, δουλειές, εκπαιδευτικά ιδρύματα, πανεπιστήμια κλπ., για να συγκρατήσουμε τον κόσμο μας τον πληθυσμό μας και να κάνουμε ότι μπορούμε, ώστε ναι, η ανάπτυξη να είναι για όλους τους ανθρώπους και να είναι βιώσιμη.

Αυτή τη στιγμή απουσιάζει ο κ. Τσακαλώτος, όμως παρακολούθησα με προσοχή όσα είπε ενδιαφέροντα τα βρίσκω αλλά με τα περισσότερα διαφωνώ αρκετά πάρα πολύ. Όμως βιώσιμη είναι πρώτα από όλα μια ανάπτυξη όταν είναι διατηρήσιμη και αυτός είναι ο πρώτος στόχος όταν μιλώ, τουλάχιστον εγώ και η παράταξή μας, για τη βιωσιμότητα χωρίς να υποτιμούμε καθόλου το περιβάλλον μας το οποίο είναι πλούτος για την Ελλάδα και οφείλουμε να το διαφυλάξουμε, και ασφαλώς, και την κοινωνική πλευρά, αλώστε σας είπα πριν ότι ο στόχος μας είναι η μείωση και των κοινωνικών ανισοτήτων.

Πώς δουλεύει τώρα αυτό. Σε αυτές τις περιοχές της Βορείου Ελλάδος, τις παραμεθορίου και του Βορείου Αιγαίου για να μην ξεχνιόμαστε, είναι προφανές ότι είναι και εκεί περιοχής πολύ μεγάλης ευθύνης και ενδιαφέροντος, στοχεύουμε και με μεγαλύτερες επενδύσεις να στηρίξουμε αυτές τις περιοχές αλλά και ξεχωριστά με το καθεστώς κοινωνικής επιχειρηματικότητας. Άρα, πάμε να πιάσουμε όλες τις πλευρές και όλες τις δυνατότητες που έχει κανείς να ενισχύσει οικονομικά την περιοχή με οικονομικές δράσεις, με επενδύσεις με ατομικές επαγγελματικές δραστηριότητες οι οποίες, όπως είπα πριν, να έχουν τη δυνατότητα να κρατήσουν εκεί τον πληθυσμό και ιδιαίτερα τους νέους ανθρώπους.

Συνεπώς, έχετε μπροστά σας μία αντίληψη που θεωρώ ότι είναι ολοκληρωμένη και ειλικρινά δεν έχω δει τι είναι στον αντίποδα αυτής της αντίληψης. Αυτή είναι η δική μας άποψη και η δική μας στρατηγική για τα πράγματα, ο καθένας προφανώς μπορεί να την κριτικάρει ή να προσθέσει πράγματα αλλά δεν έχω δει από την πλευρά κομμάτων που θέλουν να αναλάβουν την ευθύνη διακυβέρνησης αυτού του τόπου κανένα απολύτως σοβαρό εναλλακτικό σχέδιο. Ίσα-ίσα που οι επιμέρους απόψεις, θέσεις και προτάσεις που έχουν ειπωθεί εδώ μπορούν κάλλιστα να ενσωματωθούν στη συνολική αυτή στρατηγική και αντίληψη με την οποία εμφορείται ο νέος Αναπτυξιακός Νόμος.

Τέλος, θέλω να σημειώσω ότι έχουμε φροντίσει τα χρηματοδοτικά εργαλεία που μπορούν να συνδυαστούν με αυτό το νόμο το πρόγραμμα DELPHI της Ελληνικής Αναπτυξιακής Τράπεζας σε ό,τι αφορά τις μικρομεσαίες επιχειρήσεις και ασφαλώς το Κοινό Ταμείο εγγυοδοσίας με την ΕΙΒ, την Ευρωπαϊκή Τράπεζα Επενδύσεων όταν θα μιλάμε για μεγαλύτερες επενδύσεις από 15 εκατομμύρια ευρώ. Πιστεύω ότι και τα δύο έχουν πολύ μεγάλο ενδιαφέρον και για να στηρίξουν μεγάλες επενδύσεις και να στηρίξουν μικρομεσαίες επενδύσεις εταιρείες σε νέα βήματα που θέλουν να κάνουν προκειμένου να αναπτυχθούν και να προχωρήσουν μπροστά.

Επίσης, σε ό,τι αφορά τον χρόνο είναι 90 και όχι 100, που ανέφερε ο εκπρόσωπος του ΣΥΡΙΖΑ, οι ημέρες ολοκλήρωσης της αξιολόγησης των επενδυτικών σχεδίων. Προφανώς και θα υπάρξουν βαθμολογίες, δεν είναι δυνατόν να υπάρξουν αυθαίρετες διαδικασίες βαθμολόγησης και αξιολόγησης των ανθρώπων και των επενδυτικών σχεδίων που θα γίνουν. Το βάλαμε 90 ημέρες πιστεύουμε ότι θα είμαστε απολύτως αξιόπιστοι σε αυτό. Δεν νομίζω ότι είναι ωραίο να περιγράφει κανείς ότι θα τελειώσει σε 10 ημέρες και να μην είναι σε θέση να το κάνει. Βάζουμε αυτό που είναι σε θέση με την υπάρχουσα κατάσταση το Υπουργείο Ανάπτυξης μαζί και με τους ιδιώτες επαγγελματίες που θα πάρουν μέρος σε όλη αυτή την δράση της αξιολόγησης να ολοκληρώσουν αυτές τις διαδικασίες.

Κύριε Πρόεδρε, αυτά για αυτά για σήμερα ως πρώτη εισαγωγή στο αντικείμενό μας. Πιστεύω θα έχουμε τη δυνατότητα τις επόμενες ημέρες και στην ακρόαση των φορέων και στην κατ’ άρθρων συζήτηση, να επανέλθουμε και το ίδιο και στην Ολομέλεια.

Απλώς θα ήθελα να ζητήσω από όλους, από όλα τα Κόμματα, να αξιολογήσουν αυτή τη στρατηγική και αυτή την πολιτική με γνώμονα, όχι μόνο την τρέχουσα επικαιρότητα, ούτε τις αντιπολιτευτικές τους υποχρεώσεις- οι οποίες είναι προφανείς- πιστεύω ότι η ανάγκη για έναν παραγωγικό μετασχηματισμό της ελληνικής οικονομίας, είναι όρος επιβίωσης για την Ελλάδα και θα έπρεπε να είναι σημείο σύγκλισης όλων των πολιτικών δυνάμεων του τόπου, γιατί δεν υπάρχει κανένας άλλος δρόμος, αν θέλουμε, σε μια εποχή αβεβαιότητας και σκληρού παγκόσμιου ανταγωνισμού, να επιβιώσουμε και να προχωρήσουμε μπροστά ως έθνος.

Ευχαριστώ πολύ.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ (Προεδρεύων της Επιτροπής):** Ευχαριστώ πολύ, κύριε Υπουργέ, έχω μόνο μία ερώτηση. Στον παρών Αναπτυξιακό Νόμο, όσοι καταφέρουν να ενταχθούν, πότε μπορούν να ξεκινήσουν να υλοποιούν την επένδυση; Χρονικά, υπάρχει κάποια εικόνα;

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Ανάπτυξης):** Όποιος κάνει αίτηση, από την ημέρα που θα κάνει αίτηση, μπορεί να ξεκινήσει να κάνει τη δουλειά, διότι κανένας επιχειρηματίας, πιστεύω, ότι δεν κάνει ένα επενδυτικό σχέδιο μόνο και μόνο επειδή θα πάρει 500.000 ευρώ ή 1, 2, 3 εκατομμύρια ευρώ. Προφανώς για να κάνει κανείς ένα επενδυτικό σχέδιο υπολογίζει στην κερδοφορία του και στα αποτελέσματά του. Η στήριξη από το κράτος είναι κάτι επιπλέον για να υπάρχει η δυναμική της όλης υπόθεσης.

Εάν, λοιπόν, κάποιος υποβάλει το επενδυτικό του σχέδιο και ξεκινήσει να κάνει την επένδυση μετά την υποβολή, εφόσον ενταχθεί στον Αναπτυξιακό Νόμο, έχει δικαίωμα μετά να εισπράξει χρήματα. Τα χρήματα θα τα εισπράξει όταν ολοκληρώσει το 25% της επένδυσής του και θα πάρει το 25% της επιχορήγησής του ή των υπόλοιπων ωφελημάτων που έχει από τον Αναπτυξιακό Νόμο, άρα αν θέλουμε να μιλάμε χρονικά, οι αιτήσεις θα υποβληθούν Ιούνιο και Ιούλιο, οι αποφάσεις υπαγωγής θα ολοκληρωθούν μέσα στον Οκτώβριο-Νοέμβριο, από εκείνη τη στιγμή και μετά, μπορεί να εισπράττουν χρήματα, αν έχουν ξεκινήσει να κάνουν την επένδυση και έχουν φτάσει στο 25%.

Επίσης- επειδή έχει συμβεί αυτό, που έχω πει δημοσίως το προηγούμενο διάστημα- αυτός ο νόμος καθιερώνει όριο, στο πόσο χρονικό διάστημα έχεις να ξεκινήσεις την επένδυσή σου, διότι δεν ξέρω αν έχουμε καταλάβει όλοι μας, ο Αναπτυξιακός Νόμος του 2004 πήρε 13 παρατάσεις και επειδή είπαμε να μιλάμε ειλικρινά σε αυτήν την αίθουσα, αυτό αφορά όλες, μα όλες, τις κυβερνήσεις, γιατί από το 2010-2011 μέχρι το 2023, που είναι 13 παρατάσεις και 13 χρόνια, τη χώρα την έχουν κυβερνήσει, σχεδόν όλοι.

Άρα, δεν γίνονται αυτά τα πράγματα, κάνεις επενδυτικό σχέδιο, πρέπει να το ξεκινήσεις αμέσως, γι’ αυτό βάζει και όριο ο προτεινόμενος Αναπτυξιακός Νόμος, προκειμένου να σταματήσουν να υπάρχουν φαινόμενα, που δυστυχώς, έχουν υπάρξει στο παρελθόν.

Ευχαριστώ.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ (Προεδρεύων της Επιτροπής):** Ωραία, άρα λοιπόν αυτό που ήθελα να μάθω, είναι ότι κάποιος μπορεί να ξεκινήσει την επένδυσή του Ιούνιο- Ιούλιο, που λέτε ότι θα είστε έτοιμοι, την αίτηση εννοώ, άρα θα «ανοίξει» Ιούνιο-Ιούλιο.

Σας ευχαριστώ.

Στο σημείο αυτό, ολοκληρώθηκε η 1η συνεδρίαση της Επιτροπής.

Λύεται συνεδρίαση.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες είναι οι Βουλευτές κ.κ. Αθανασίου Χαράλαμπος, Αλεξοπούλου Χριστίνα, Ανδριανός Ιωάννης, Αντωνίου Μαρία, Αραμπατζή Φωτεινή, Βασιλειάδης Βασίλειος (Λάκης), Βλάχος Γεώργιος, Γιόγιακας Βασίλειος, Γιώργος Ιωάννης, Ζεμπίλης Αθανάσιος, Καλογερόπουλος Δημήτριος, Καππάτος Παναγής, Καράογλου Θεόδωρος, Καρασμάνης Γεώργιος, Κεδίκογλου Συμεών (Σίμος), Κόνσολας Εμμανουήλ (Μάνος), Κυριάκης Σπυρίδων, Λαζαρίδης Μακάριος, Λεονταρίδης Θεόφιλος, Μαρκόπουλος Δημήτριος, Παναγιωτόπουλος Νικόλαος, Παπαδόπουλος Μιχαήλ (Μιχάλης), Παπακώστα – Παλιούρα Αικατερίνη (Κατερίνα), Παπάς Θεοφάνης (Φάνης), Πέτσας Στυλιανός, Σενετάκης Μάξιμος, Σιμόπουλος Ευστράτιος (Στράτος), Σκρέκας Κωνσταντίνος, Σούκουλη – Βιλιάλη Μαρία – Ελένη (Μαριλένα), Σταϊκούρας Χρήστος, Στύλιος Γεώργιος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Νικητιάδης Γεώργιος, Νικολαΐδης Αναστάσιος (Τάσος), Παρασύρης Φραγκίσκος (Φρέντυ), Χνάρης Εμμανουήλ, Χριστοδουλάκης Εμμανουήλ (Μανώλης), Βέττα Καλλιόπη, Ζαμπάρας Μιλτιάδης (Μίλτος), Κόκκαλης Βασίλειος, Μαμουλάκης Χαράλαμπος (Χάρης), Μεϊκόπουλος Αλέξανδρος, Παππάς Νικόλαος, Κομνηνάκα Μαρία, Κτενά Αφροδίτη, Παπαναστάσης Νικόλαος, Στολτίδης Λεωνίδας, Βιλιάρδος Βασίλειος, Χήτας Κωνσταντίνος, Ζεϊμπέκ Χουσεΐν, Τσακαλώτος Ευκλείδης, Βρεττός Νικόλαος, Δελβερούδης Κομνηνός, Καζαμίας Αλέξανδρος, Κεφαλά Γεωργία (Τζώρτζια), Κόντης Ιωάννης, Αυλωνίτης Αλέξανδρος - Χρήστος, Δημητροκάλλης Ιωάννης, Κυριαζίδης Δημήτριος, Μανούσος Γεώργιος, Παπαϊωάννου Αρετή, Πούλου Παναγιού (Γιώτα), Τζάκρη Θεοδώρα και Χουρδάκης Μιχαήλ.

Τέλος και περί ώρα 12.30΄ λύθηκε η συνεδρίαση.

**Ο ΠΡΟΕΔΡΕΥΩΝ ΤΗΣ ΕΠΙΤΡΟΠΗΣ ΓΡΑΜΜΑΤΕΑΣ ΤΗΣ ΕΠΙΤΡΟΠΗΣ**

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ ΜΑΡΙΑ-ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ-ΒΙΛΙΑΛΗ**